text: ཁ་སྒང་བཀྲ་ཤིས་ཚེ་རིང་ནི1956ལོར་མཚོ་སྔོན་ཐུན་ཏེ་རྫོང་ཁ་སྒང་སྡེ་བར་སྐྱེས། 1974ལོར་མཚོ་སྔོན་མི་རིགས་སློབ་གྲྭ་ཆེན་མོར་རྒྱུགས་འཕྲོད་དེ་བོད་ཀྱི་རིག་གནས་སྐོར་ལ་སློབ་གཉེར་གནང༌། 1985ལོར་ནུབ་བྱང་མི་རིགས་སློབ་གྲྭ་ཆེན་མོའི་ཞིབ་འཇུག་སློབ་མར་རྒྱུགས་འཕྲོད་དེ་གནའ་རབས་བོད་ཀྱི་རིག་གནས་ཆེད་གཉེར་སྐོར་ལ་སློབ་སྦྱོང་གནང༌། 1988ལོར་ནུབ་བྱང་མི་རིགས་སློབ་གྲྭ་ཆེན་མོའི་བོད་ཡིག་སྡེ་ཁག་གི་དགེ་རྒན་གནང་པ་ནས་བཟུང་སྔ་རྗེས་སུ་དངོས་གཞི་སློབ་མ་དང་ཞིབ་འཇུག་སློབ་མར་སྒྲ་དང་སྙན་ངག བསྡུས་གྲྭ བོད་ཀྱི་ལོ་རྒྱུས། སྲིད་འཛིན་རིག་པ་སོགས་སློབ་ཁྲིད་གནང་། ད་ལྟ་ནུབ་བྱང་མི་རིགས་སློབ་གྲྭ་ཆེན་མོའི་བོད་ཀྱི་སྐད་ཡིག་རིག་གནས་སློབ་གླིང་གི་དགེ་རྒན་ཆེན་མོ་དང༌འབུམ་རམས་པ་དང་རབ་འབྱམས་པའི་ཞིབ་འཇུག་སློབ་མའི་མཛུབ་སྟོན་དགེ་རྒན་ཡིན། ཀན་སུའུ་ཞིང་ཆེན་མི་རིགས་གྲངས་ཉུང་སྐད་རིགས་ཡིག་བསྒྱུར་ཨུ་ཡོན་ལྷན་ཁང་གི་ཨུ་ཡོན་ཡང་ཡིན། བོད་ཀྱི་སློབ་གསོའི་དགོས་མཁོར་དམིགས་ཏེ་སྒྲ་རིག་པའི་འཇུག་སྒོ་དང་། དེང་རབས་སྲིད་འཛིན་རིག་པའི་རྣམ་བཤད་ཅེས་པའི་བསླབ་དེབ་གཉིས་པར་སྐྲུན་གནང་ཡོད། བོད་ཀྱི་གསང་རྒྱུད་རྩ་རླུང་རིག་པར་ཐོག་མའི་དཔྱད་པ།(བོད་འགྱུར)དང་། ད་ལྟ་ཞེས་པའི་དཔེ་དེབ་གཉིས་པར་སྐྲུན་འགྲེམས་སྤེལ་གནང་། 2000ལོར་བོད་ཀྱི་སྙན་ངག་པ་གྲགས་ཅན་ཡི་དམ་ཚེ་རིང་ལགས་ཀྱི་ཁ་བའི་གངས་ལྗོངས།(བོད་འགྱུར)དང་ཀན་སུའུ་བོད་ཀྱི་རྩོམ་རིག་གི་དཔེ་ཚོགས་དེབ་གཉིས་བཅས་རྩོམ་སྒྲིག་པར་སྐྲུན་གནང་ཡོད་ཅིང༌། 2003ལོར་བོད་ཀྱི་ཡིག་རྙིང་ཞིབ་འཇུག་ཅེས་པའི་དཔྱད་རྩོམ་ཕྱོགས་བསྒྲིགས་ཤིག་རྩོམ་སྒྲིག་མཛད་དེ་མི་རིགས་དཔེ་སྐྲུན་ཁང༌གིས་པར་དུ་བསྐྲུན། བོད་ཀྱི་ཤེས་རིག་ཞིབ་འཇུག་དང་སློབ་གསོ་འཛུགས་སྐྲུན་སྐོར་གྱི་དཔྱད་རྩོམ28སྤེལ་ཡོད་པ་དང་། དེའ་ནང་ནས་སྲིད་འཛིན་རྩ་འཛུགས་ཀྱི་རྣམ་གྲངས་མི་འདྲ་བའི་ཁྱད་ཆོས་ལ་དཔྱད་པ(མུ་འབྲེལ་དཔྱད་རྩོམ་གསུམ་པ)ཞེས་པར་ཀན་སུའུ་ཞིང་ཆེན་སྤྱི་ཚོགས་ཚན་རིག་ཆེགི་ས་མཐོའི་བྱ་དགའ་ཨང་གསུམ་པ་ཐོབ་པ་དང༌། བསྒྱུར་རྩོམ་སྙན་ངག་གི་བླ་སྲོག་བཤད་པ་ཞེས་པར་ཀན་སུའུ་ཞིང་ཆེན་སྐབས་བཞི་བའི་ཕུལ་བྱུང་རྩོམ་རིག་གི་བྱ་དགའ་ཐོབ་ཡོད་དོ། །


c: text/html

text:
སྤྱི་ནོར་༸གོང་ས་༸སྐྱབས་མགོན་རྒྱལ་བའི་དབང་པོས་དོལ་རྒྱལ་དང་འབྲེལ་ཐུགས་བརྟག་དང། མཚམས་འཇོག་གནང་ཕྱོགས་སྐོར་༸རྒྱལ་བའི་ཡོངས་འཛིན་རྣམ་གཉིས་ཏེེ། ༸སྐྱབས་རྗེ་གླིང་རིན་པོ་ཆེ་དང་། ༸སྐྱབས་རྗེ་ཁྲི་བྱང་རིན་པོ་ཆེར་སྙན་གསན་ཞུས་པ།
ཕྱི་ལོ་ ༡༩༧༨ ཟླ་ ༦ ཚེས་ ༡༣ ཉིན་རྣམ་གྲྭ་མཁན་པོ་བློ་བཟང་ཉི་མ་དང༌། དགེ་བཤེས་བློ་བཟང་བསྟན་འཛིན། རྣམ་གྲྭའི་ལས་སྣེ་དང༌། རྒན་གྲས་ཉི་ཤུ་རྩ་གཉིས། གནས་ཆུང་བ་རྒན་གྲས་ལྔ། རིགས་ལམ་སློབ་གྲྭའི་དགེ་རྒན་གཉིས། བཞུགས་སྒར་དུ་གཏན་སྡོད་རྒྱུད་གྲྭ་སྨད་སྟོད་ཀྱི་འཐུས་མི་གཉིས། དམིགས་བསལ་བཅར་འཐུས་བཀའ་འཁྲོལ་ཨ་རི་ཁུལ་བཅའ་སྡོད་རྭ་སྟོད་སྐྱོང་བླ་སྤྲུལ་སྐུ་དང༌། ཉག་རེ་སྐལ་བཟང་ཡེ་ཤེས་བཅས་པར་རྒྱལ་ཆེན་ཤུགས་ལྡན་ལམ་དོལ་རྒྱལ་སྐོར་བཀའ་སློབ་སྩལ་བ་གསུང་དཔར་ནས་ཕབ་བཤུས་སླར་སྤྱན་ཞུས་ལ་བསྐྱར་སྣོན་རེ་ཟུང་སྩལ་བ་བཅས་ཞལ་བཤུས་ཞུས་པ།
འདི་སྐོར་ཕྱོགས་གཅིག་ལ་རྒྱལ་ཆེན་དྲེགས་པ་ཞིག་ལ་ཐུག ཡང་སྒོས་ལྷག་པར་ཅན་དུ་ཁྲི་བྱང་རིན་པོ་ཆེ་རང་གི་བླ་མ་ལ་ཐུག་པ་དང༌། ཕྱོགས་གཅིག་ལ་གནས་ཆུང་དང༌། ལྷ་མོ་གཉིས་ལ་ཐུག་པ་བཅས་ང་དེ་རྣམས་ཀྱི་དཀྱིལ་དུ་བྱ་སྟངས་བྱེད་སྟངས་མི་ཤེས་པའི་དཀའ་ངལ་ཆེན་པོ་འཕྲད་བྱུང༌། གང་ལྟར་ཐ་མ་ཟན་བརྟག་ནས་དེ་ལྟར་བབས་པ་དང༌། རྨི་ལམ་ལ་རྒྱལ་ཆེན་ངོས་ནས་འཕྲེང་དོགས་གང་ཡང་མེད་པའི་གནས་ཚུལ་གསལ་པོ་ཞིག་ཆགས་དུས་བློ་བདེ་པོ་བྱུང༌། ཟླ་བ་དང་པོའི་ཚེས་བཅུ་ལ་གནས་ཚུལ་དེ་བྱུང༌། ཟླ་བ་དང་པོའི་ཚེས་བཅུ་གཉིས་ཡིན་པ་ཡོད། ཡོངས་འཛིན་རིན་པོ་ཆེ་རྡོ་རྗེ་གདན་ནས་ཡར་ཕེབས་ཏེ་མཇལ་བར་དེའི་སྐོར་གྱི་གནས་ཚུལ་ཆ་ཚང་ཞུས་པ་ཡིན། ཚེས་ ༡༣ ཉིན་ཁྲི་བྱང་རིན་པོ་ཆེ་མའེ་སོར་ནས་ཡར་ཕེབས་ཏེ་མཇལ་བྱུང༌། གནས་ཚུལ་སྔ་རྗེས་ཐམས་ཅད་གཅིག་དང་གཉིས་ཀྱིས་གསལ་པོ་ཞུས་པ་ཡིན། ཁྲི་བྱང་རིན་པོ་ཆེ་ནས་ཟན་བརྟག་དང༌། གནས་ཆུང་ནས་དེ་འདྲ་ཕེབས་ཡོད་ན་དངོས་འབྲེལ་རེད། བསླུ་བ་ཡོད་པ་མ་རེད། གནས་ཆུང་ལ་ཆ་བཞག་ན་འགག་དོག་སར་སླེབས་དུས་བསླུ་བ་མེད་པའི་ལུང་ཨང་ཀི་དང་པོ་གང་འདྲ་གནང་གི་ཡོད་མེད་ཤེས་གསལ་ཡིན། དེ་བཞིན་ཟན་བརྟག་ལ་ཆ་བཞག་ནའང་ལྷ་མོ་གསུང་བྱོན་མའི་སྐུ་ཐང་ལ་ཟན་བརྟག་བསྒྲིལ་བ་རེད། དེ་ཡང་ྋགོང་ས་ལྔ་པ་ཆེན་པོ་ཐེངས་གཅིག་གཤེགས་ཚར་རྗེས་སྡེ་སྲིད་ནས་གསང་སྒོ་ལོ་ག་ཚོད་དགོས་མིན་སོགས་སྡུག་སྐད་ཞུ་འབོད་ཤུགས་དྲག་བྱེད་པའི་སྐབས་ལ་ལྗགས་དབུགས་ཆད་ཚར་བ་དེ་ཡང་སྐྱར་ཚུར་གསོས་ནས། གལ་ཆུང་བ་དེ་ཚོ་ཁྱེད་རང་གིས་བློ་ཐག་གཅོད། གལ་ཆེ་བ་དེ་ཚོ་ྋརྒྱལ་བ་དགེ་འདུན་རྒྱ་མཚོའི་ཐུགས་ཀྱི་རྟེན་ལྷ་མོ་གསུང་བྱོན་མའི་སྐུ་ཐང་མདུན་དུ་ཟན་བརྟག་བསྒྲིལ་ནས་ཐག་གཅོད་བྱེད། དེ་ལ་བསླུ་བ་མི་ཡོང་ཞེས་གསུངས་པའི་སྐུ་ཐང་འདི་རེད། འདི་ལ་ཟན་བརྟག་བསྒྲིལ་ནས་ད་ལྟ་ཕན་ལ་བསླུ་བ་གང་ཡང་བྱུང་ཡོད་པ་མ་རེད། བསླུ་བ་མེད་ཐག་ཆོད་རང་རེད། དངོས་གནས་དྲང་གནས་དགོས་པ་རྒྱུ་མཚན་ཡོད་ཐག་ཆོད་ཡིན་པ་རེད་ཅེས་དང༌། འོན་ཀྱང་ད་ལྟ་ལྷ་མོ་དང་རྒྱལ་ཆེན་ཤུགས་ལྡན་གཉིས་མ་འཆམས་པ་ལྟ་བུའི་གནས་ཚུལ་དེ་ཕལ་ཆེར་བོད་ཀྱི་བསྟན་སྲིད་དང་འབྲེལ་བའི་ཐོག་ནས་ཡིན་པ་ལས། སྤྱིར་བཏང་ལྷ་མོ་དང་ཤུགས་ལྡན་གཉིས་མ་འགྲིགས་པ་རྩ་བ་ནས་ཡོད་ཀྱི་མ་རེད་ཅེས་གསུངས་བྱུང༌། ཁྲི་བྱང་རིན་པོ་ཆེ་ནས་ཡིད་ཆེས་གནང་གི་མི་འདུག གཞུང་གི་བསྟན་སྲིད་ཀྱི་ཐོག་ནས་ཏན་ཏན་ཡིན་གྱི་རེད། ྋརྒྱལ་བ་ལྔ་པའི་སྐབས་ལ་ཐུན་མོང་དང་ཐུན་མོང་མ་ཡིན་པའི་གནས་ཚུལ་མང་པོ་ཞིག་ཡོང་གི་ཡོད་ཙང་དེ་འདྲའི་ཐོག་ནས་ཡིན་གྱི་རེད་ཅེས་ཁྲི་བྱང་རིན་པོ་ཆེ་ནས་གོ་བ་དེ་འདྲ་ཞིག་བསྐྱོན་གྱི་འདུག གང་ལྟར་ཁྲི་བྱང་རིན་པོ་ཆེར་ཆ་ཚང་ཞུས་པ་ཡིན་ལ། ང་རང་ཡང་ཧ་ཅང་བློ་བདེ་པོ་བྱུང༌།
དེ་ནས་ཁྲི་བྱང་རིན་པོ་ཆེ་ནས་འདི་གར་སྐུ་ཐང་ཞིག་ཡོད་པ་དེ་རྒྱལ་ཆེན་བསྟེན་གསོལ་བྱེད་མཁན་ཞིག་ལ་གནང་ན་ཡག་པོ་མ་རེད་དམ་གསུང་གི་འདུག རྒྱལ་ཆེན་སྐུ་ཐང་ཡོད་པ་དེ་དྲན་ཡང་མ་བྱུང༌།ད་ལྟ་བར་དུ་བརྗེད་པ་རེད། དེ་ལམ་སེང་གཞན་དག་ལ་སྤྲོད་དགོས་ཨེ་ཡོད། འདི་གར་སྐུ་ཐང་གཞན་དག་བྱིངས་ཆེ་དེ་ཚོ་མཉམ་དུ་བཞག་ན་འགྲིགས་ཀྱི་མིན་འགྲོ། ངེས་མེད་ངས་ཉར་མ་ཆོག་པ་དེ་འདྲ་ཡོད་ན་ཁྲི་བྱང་རིན་པོ་ཆེར་འབུལ་གྱི་ཡིན། དེ་ཡང་ཉར་ཆོག་དང་མི་ཆོག ཡང་ན་ཟན་བརྟག་བསྒྲིལ་ནས་ཐག་གཅོད་ཀྱི་ཡིན། ཡང་ན། གནས་ཆུང་ལ་བཀའ་འདྲི་ཞུ་གི་ཡིན་ཞེས་ཞུས་པ་ཡིན། ཚེས་ ༡༤ ཉིན་ལོ་གསར་པའི་གཟིམ་ཆུང་སྤྱན་འདྲེན་འཁེལ་བ་དེའི་སར་ངས་དོགས་གཅོད་ཞུས་པ་ཡིན། བར་ལམ་ཆོས་སྐྱོང་གིས་གསུངས་པ་དང༌། ཟན་བརྟག་བསྒྲིལ་བ་དེ་གཉིས་རྩེ་མཐུན་བབས་ནས་བློ་བདེ་པོ་ཡག་པོ་བྱུང༌། ངའི་ངོས་ནས་སྤང་བླང་འདི་ལྟར་བྱ་རྒྱུ་ཡིན། ད་ཆ་འདི་གར་རྒྱལ་ཆེན་གྱི་སྐུ་ཐང་ཞིག་ཡོད་པ་དེ་ངས་ཉར་ན་འགྲིགས་ཀྱི་ཡོད་ན་ནི་ཉར་གྱི་ཡིན། དེ་མིན་ཁྲི་བྱང་རིན་པོ་ཆེར་འབུལ་གྱི་ཡིན་པས་གང་དགའ་ཞེས་ཞུས་པར། ཆོས་སྐྱོང་གིས་དྲག་ཤུལ་དང་བཅས་སློབ་དཔོན་མཐོང་བ་དོན་ལྡན་གྱི་གནས་ནས་ད་ལྟ་རང་དོར་དགོས་གསུངས་བྱུང༌། སྤྱན་འདྲེན་གྲུབ་མ་ཐག་ཏུ་ལམ་སེང་མཆོད་གཡོག་ལགས་སྐུ་ཐང་དེ་ཁྲི་བྱང་རིན་པོ་ཆེར་འབུལ་དུ་བཏང་བ་ཡིན། དེ་འདྲ་བྱས་ནས་གཙང་མ་བཟོས་པ་ཡིན།
ངས་གནས་ཆུང་ལ་ཐོག་མར་རྒྱལ་ཆེན་སྐོར་ཕར་ཞུས་ནས་ཚུར་འགྲེལ་བཤད་སྐྱོན་པའི་སྐབས་ལ་རྒྱལ་ཆེན་བསྟེན་ན་ཕན་ལས་གནོད་ཆེ་བ་ཡིན། དེ་འདྲ་ཡིན་དུས་སྐུ་མདུན་སྐུ་གོང་མ་གསེར་ཞལ་འཚོ་བཞུགས་སྐབས་ལའང་འདྲེ་ངས་སྙན་སེང་ཞུ་རྒྱུ་འཁེལ་བྱུང་ཞེས་གསལ་པོ་བྱས་ནས་གསུང་གི་འདུག ཡང་ཤུགས་ལྡན་སྐོར་གནས་ཚུལ་གཞི་ནས་རྩད་གཅོད་ཉམས་ཞིབ་ བྱེད་པའི་སྐབས་ལ་དེ་སྔ་གོ་བོ་ཆོས་ཟུར་གྱི་སྐབས་སྤྱི་སྒེར་འགའ་ཤས་ལའང་རྒྱལ་ཆེན་བསྟེན་ན་གནས་ཆུང་འཁོན་གྱི་ཡོད་པའི་རྟགས་ཤུགས་ཆེན་པོ་ཡོད་པ་ཞིག་རེད་འདུག དེ་འབྲས་སྤུངས་ཀྱི་དགེ་བཤེས་རྒན་པ་ཚོའི་ངག་རྒྱུན་ལ་གསལ་པོ་ཡོད་པ་ཞིག་རེད།
དེ་མཚུངས་འབྲས་སྤུངས་དགེ་བཤེས་རྒན་པ་ཁ་ཤས་ཀྱི་ངག་རྒྱུན་ལ་ྋསྐྱབས་རྗེ་ཕ་བོང་ཁ་ལ་གནས་ཆུང་གི་འཁོན་དོགས་ཡོད་་པ་རེད་ཅེས་པའི་བཤད་རྒྱུན་ཡང་འདུག དེ་བཞིན་རྗེ་ཕ་བོང་ཁའི་སློབ་མ་བྲག་གཡབ་རྟོགས་ལྡན་ཁམས་ཁུལ་དགེ་ལུགས་པའི་དགོན་པ་མང་པོ་ཞིག་ལ་ཞབས་བཅགས་ནས་ཕེབས་པའི་སྐབས་ཁོང་རང་ཤུགས་ལྡན་ཤུགས་ཆེན་པོ་བསྟེན་གྱི་ཡོད་སྟབས་རྒྱལ་ཆེན་དར་ཁྱབ་ཆེན་པོ་ཆགས་ཚོད་འདུག དེ་ལྟར་གསར་དུ་རྒྱལ་ཆེན་ཤུགས་ཆེན་པོ་བསྟེན་མཁན་གྱི་དགོན་པ་དང༌། བླ་བྲང༌། མི་ཁྱིམ་ཁག་མང་པོར་ལོ་ནས་ལོ་མེལ་བརྟག་དཔྱད་ཡུན་རིང་བྱས་པའི་སྐབས་ལ་གང་ལྟར་ཐ་མ་དེར་གྲ་མ་འགྲིགས་མང་པོ་ཐོན་པའི་གནས་ཚུལ་བྱུང་བ་འདྲ་པོ་འདུག
གང་ལྟར་ཟན་བརྟག་དང༌། གནས་ཆུང་གི་བཀའ་ལུང་ཐོག་ནས་གནས་ཚུལ་ཡོང་སྟངས་འདི་ཚོར་ངེས་ཤེས་རྙེད་རྒྱུ་བྱུང་བ་རེད། དེ་དང་དེ་མཚུངས་ཀྱི་ལོ་རྒྱུས་གནས་ཚུལ་དང༌། ངེད་རང་གི་མཐོང་ཆོས་གནས་ཚུལ་ཅི་རིགས་ནས་ཀྱང་ཉམས་ཞིབ་བྱེད་སྐབས་གནས་ཚུལ་ཁྱད་མཚར་ཞིག་ཏན་ཏན་ཡོང་གི་འདུག དེ་འདྲ་ཡིན་དུས་གཞི་ནས་ཞོར་ཞོར་ལ་གནས་ཆུང་ལ་བཀའ་འདྲི་དོགས་གཅོད་ཞུས་པའི་རྡོ་དོན་སྙིང་པོར། ལྷ་མོ་འཁོན་པའི་རྒྱུ་རྐྱེན་ནི་གཙོ་བོ་གཅིག་རི་བོ་དགེ་ལུགས་པའི་བསྟན་པ་འདི་ལ་གཉེར་གཏད་སྲུང་མ་སྐྱེས་བུ་གསུམ་གྱི་སྲུང་མ་ཡིན་པ་དང༌། སྐྱེས་བུ་གསུམ་གྱི་སྲུང་མས་མ་ཆོག་པར་ཆོས་སྐྱོང་གསར་པ་ཞིག་ཀུན་ལས་ལྷག་པ་ལྟ་བུ་ཆགས་ཡོང་དུས་དཔལ་ལྡན་ལྷ་མོ་འཁོན་པའི་རྒྱུ་རྐྱེན་གཅིག་དེ་ཡིན་འདུག རྒྱུ་རྐྱེན་གཞན་ཞིག་ལ། ྋརྒྱལ་དབང་གོང་མ་རིམ་བྱོན་གྱི་བཀའ་བསྒོས་གཉེར་གཏད་ཐུན་མོང་མ་ཡིན་པའི་སྲུང་མ་དེ་ལྷ་མོ་རེད། དེ་ལ་འགྲན་ཟླ་ལྟ་བུའི་དྲེགས་པ་གསར་པ་ཞིག་བསྟེན་པ་དེས་ཀྱང་ལྷ་མོ་འཁོན་གཞི་གཅིག་བྱུང་འདུག ཡང༌། ད་ལྟའི་རྒྱལ་ཆེན་ཁོག་བརླམས་འདི་པཎ་ཆེན་བསོད་ནམས་གྲགས་པའི་སྐྱེ་སྲིད་ཀྱང་མིན་པ་འདྲ། འོ་ན། ག་རེ་རེད་ཟེར་ན། སྨོན་ལམ་ལོག་པ་ཞིག་ཡིན་ཚོད་འདུག དེ་འདྲའི་རྐྱེན་གྱིས་རྒྱལ་ཆེན་བསྟེན་གསོལ་ཤུགས་ཆེན་པོ་བྱེད་མཁན་དེ་ལ་གང་བྱས་ཀྱང་མི་ཁ་འདྲ་ཡོང་མཁན་གཅིག་དང༌། ྋརྒྱལ་བ་རིན་པོ་ཆེས་འགོ་འཁྲིད་པའི་བོད་སྤྱི་པའི་དོན་ལ་སྐབས་རེ་ཁྲག་གེ་འཁྲུག་གེ་ཡོང་བ་རྒྱུ་རྐྱེན་གཅིག་ཆོས་སྐྱོང་དེའི་ཆོ་འཕྲུལ་ཡིན་ཚོད་འདུག ཡང༌། ངས་གནས་ཆུང་ལ་དེ་འདྲ་ཡིན་ན། ྋསྐྱབས་རྗེ་ཕ་བོང་ཁ་དངོས་གནས་དྲང་གནས་རྣལ་འབྱོར་པ་རྟོགས་པ་ཐོབ་པའི་བླ་མ་ཚད་ལྡན་ཞིག་ཡིན་རྒྱུ་རེད། དེས་ཆོས་སྐྱོང་ཚད་ལྡན་ཞིག་ལ་ཞལ་གྱིས་བཞེས་ཀྱི་ཡོད་པ་རེད།
དེ་བཞིན་འདིའི་སྲོག་གཏད་ཀྱི་བརྒྱུད་པ་སྟག་ཕུ་རྡོ་རྗེ་འཆང་ལ་དག་སྣང་བྱུང་སྟེ་འདུལ་འཛིན་གྲགས་པ་རྒྱལ་མཚན་ཞལ་གཟིགས། དེ་ནས་བྱུང་བ་ཡིན་པ་རེད་དེ་གང་འདྲ་ཡིན་ནམ་ཞེས་དོགས་གཅོད་ཞུས་པར། ཆོས་སྐྱོང་གིས་ཐག་ཆོད་པོ་བྱས་ནས་གསུང་པ་ལ། ྋསྐྱབས་རྗེ་ཕ་བོང་ཁ་ལ་རིག་འཛིན་ཆེན་པོ་ཞེས་མཚན་བསྟོད་གསུང་གི་འདུག རིག་འཛིན་ཆེན་པོ་དེའི་སྐུ་ཚེའི་སྨད་ལ་ནོར་འཁྲུལ་ཆེན་པོ་བྱུང་ཡོད། ནོར་འཁྲུལ་ཆེན་པོ་བྱུང་བའི་རྐྱེན་བྱས་ནས་ང་པེ་དཀར་རྒྱལ་པོ་འཁོན་པ་ཅི་ལ་ཡིན་ཏེ། རིག་འཛིན་ཆེན་པོ་དེའི་སྐུ་ཚེ་མཛད་པ་ཐ་མའི་སྐབས་རྣམ་རྟོག་མི་ཤིས་པ་ཇི་བྱུང་རྩད་གཅོད་གནང་ན་མཁྱེན་པ་ཡོད། དེའི་ཡང་སྲིད་རྒྱ་གར་ལ་གཤེགས་པ་དེ་གཤེགས་པའི་སྐབས་ལའང་མཚན་མ་ངན་པ་ག་འདྲ་བྱུང་རྩད་གཅོད་བྱས་ན་ཤེས་པ་ཡོད། དེ་ཙམ་དུ་མ་ཟད། དེའི་ཡང་སྲིད་བརྒྱུད་མར་བཅས་པའི་སྐུ་ཚེ་མཛད་འཕྲིན་མཐའ་འཁྱོངས་ཡོང་གི་མ་རེད་ཅེས་གསུང་གི་འདུག
ྋསྐྱབས་རྗེ་ཕ་བོང་ཁ་ལ་གྲ་མ་འགྲིགས་བྱུང་བ་དེ་མི་མང་པོས་ཤེས་ཀྱི་ཡོད་པ་རེད། མང་པོའི་བསམ་ཚུལ་ལ། ྋསྐྱབས་རྗེ་ཕ་བོང་ཁ་དགེ་ལུགས་པའི་བསྟན་པའི་ཐོག་ལ་མཛད་རྗེས་ཆེན་པོ་བྱུང་བ་དེས་རྐྱེན་པས་རྙིང་མ་སོགས་གྲུབ་མཐའ་གཞན་ཕྱོགས་ནས་གཏད་ཡོད་པ་རེད་ཅེས་ངན་ཁག་དེ་རྙིང་མ་བའི་ཐོག་ལ་གཡོག་གི་ཡོད་ཀྱང༌། གནས་ལུགས་ངོ་མ་དེ་འདྲ་ཡིན་བཟོ་མི་འདུག དེ་དམར་ནག་གཉིས་ཀྱི་ཐོག་ནས་བཀའ་ཆད་ལྟ་བུ་ཡོང་གི་ཡོད་པ་འདྲ།
དག་སྣང་སྐོར་ལ། དག་སྣང་ལ་གཉིས་ཡོད། རྩ་གསུམ་ལྷ་ཡི་བྱིན་རླབས་ཀྱི་ཐོག་ནས་བྱུང་བའི་དག་སྣང་གཅིག་དང༌། བར་ཆད་ཀྱི་དབང་གིས་བྱུང་བའི་དག་སྣང་གཅིག་སྟེ་གཉིས་ཡོད། འདི་བར་ཆད་ཀྱི་དབང་གིས་བྱུང་བའི་དག་སྣང་དེ་ཡིན་ཨེ་ཡིན། ཞེས་གསུང་གི་འདུག དེ་འདྲའི་གནས་ཚུལ་ཛ་དྲག་པོ་དང༌། ཁ་ནས་ཤོད་མི་ནུས་པ་ལྟ་བུ་འདུག
ལོ་འགའི་སྔོན་དུ་གནས་ཆུང་གིས་ཐོག་མའི་ལུང་བསྐྱོན་མ་བསྐྱོན་མཚམས་དེ་འདྲ་ཞིག་གི་སྐབས་ནུབ་གཅིག་རྨི་ལམ་ལ་ྋསྐྱབས་རྗེ་ཕ་བོང་ཁ་མཇལ་ཏེ་རྒྱལ་ཆེན་སྲོག་གཏད་ཞུ་དགོས་གསུང་བྱུང༌། དེ་མདུན་གླིང་རིན་པོ་ཆེའི་ཕྱག་མཛོད་ལགས་ཡོང་ནས་དེ་དོན་འགྲིགས་ཀྱི་རེད་ཟེར་བྱུང༌། འོན་ཀྱང་ཕ་བོང་ཁའི་ཕྱག་ངར་ལ་རྨ་ཤུལ་ཁྲག་དོན་བསྡད་པས་ངེད་རང་གི་བློར་དངངས་སྐྲག་དང་མི་བདེ་བ་ཆེན་པོ་བྱེད་པ་ཞིག་བྱུང༌། ད་ཆ་བསམས་སྐབས་བར་ཆད་ཀྱི་ཆོ་འཕྲུལ་ཡིན་པ་འདྲ་བསམ་པའི་ངེས་ཤེས་རྙེད་ཀྱི་འདུག
གོང་སྨྲོས་གནས་ཚུལ་འདི་ཛ་དྲག་ཧ་ཅང་རང་ཆེ་བས་ང་ཡང་འགན་མ་བཟོད་པར་ཐོག་མར་ཡོངས་འཛིན་ཁྲི་རིན་པོ་ཆེར་ཞིབ་ཕྲ་ཞུས་པ་ཡིན། དེ་ཙམ་བག་ཚ་གནང་གི་མི་འདུག དེ་ནས་ཁྲི་བྱང་རིན་པོ་ཆེར་ཆ་ཚང་ཞུས་པ་ཡིན། ཁྲི་བྱང་རིན་པོ་ཆེར་མ་ཞུས་ན་བློས་མ་བཟོད་མཁན་ཞིག་འདུག ཞུ་སར་སླེབས་དུས་ཞུ་མ་ནུས་མཁན་ལྟ་བུ་བྱུང༌། འོན་ཀྱང་ཁྲི་བྱང་རིན་པོ་ཆེ་ད་ལྟ་བར་དུ་སྐུ་ཚེ་མཛད་པ་འཕྲིན་ལས་བཟང་མཐའ་འཁྱོངས་པ་རེད། ཡིན་ནའང་བོད་ལ་ཇི་སྲིད་སངས་རྒྱས་བསྟན་པ་མ་ནུབ་བར་དུ་ྋསྐྱབས་རྗེ་རིན་པོ་ཆེ་ནས་ཐུགས་བསྐྱེད་དམ་བཅའ་བཙན་པོའི་སྒོ་ནས་སྐུའི་ཡང་སྲིད་ཕེབས་དགོས་པ་དང༌། ང་ཚོའི་ངོས་ནས་དེ་དོན་སྨོན་ལམ་དང་རེ་བ་རྒྱག་དགོས་པ་ཞིག་རེད། དེ་ཚོའི་ཐོག་ལ་གྲ་མ་འགྲིགས་བྱུང་ན་ཡག་པོ་མ་རེད། ཁྲི་བྱང་རིན་པོ་ཆེ་ནས་རྒྱལ་ཆེན་བསྟེན་གནང་བ་དེ་ད་ལྟ་སྐུ་ཚེ་འདི་ལ་གསར་པ་བཟོས་གནང་བ་མིན་པར་སྐུ་གོང་མའི་སྐབས་ནས་བསྟེན་གནང་གི་ཡོད་པ་རེད། དེ་མཚམས་འཇོག་གནང་དགོས་པ་གང་ཡང་མེད། འོན་ཀྱང་ལྷ་མོ་ནི་དཀོན་མཆོག་གོང་ཕུད་རེད། དེ་འོག་རྒྱལ་པོ་སྐུ་ལྔ་བཅས་མི་ཚང་གཅིག་ལ་ཆ་བཞག་ན་མི་ཚང་དེའི་འགན་འཁུར་གཙོ་བོ་ཕྱག་མཛོད་ལྟ་བུར་ངོས་འཛིན་གནང་རྒྱུ་ཞིག་དང༌། ཤུགས་ལྡན་དེའི་འོག་གི་གཉེར་པ་ལས་བྱེད་ཕལ་པ་ལྟ་བུར་ངོས་འཛིན་གནང་སྟེ། གང་ལྟར་སོ་སོའི་སྐྱེས་ལྷ་ཡུལ་ལྷ་ལྟ་བུ་ཞིག་ལ་ངོས་འཛིན་གནང་སྟེ་གསོལ་མཆོད་དང༌། འཕྲིན་བཅོལ་གནང་ན་མ་འཐུས་པ་གང་ཡང་ཨེ་ཡོད་སྙམ །དེ་མིན་ཐུགས་ཀྱི་གཏད་སོ་རྒྱལ་པོ་སྐུ་ལྔ་དང་འདྲ་མཉམ་མམ། ཡང་ན། རྒྱལ་པོ་སྐུ་ལྔ་ལས་ལྷག་པ་ལྟ་བུའི་དགོངས་པ་བཞེས་ན། ྋསྐྱབས་རྗེ་ཕ་བོང་ཁ་བླ་མ་བསམ་གྱིས་མི་ཁྱབ་པ་ཡིན་ནའང་གནས་ཚུལ་དེ་འདྲ་བྱུང་བ་རེད། རྒྱལ་པོ་སྐུ་ལྔའི་འཁུ་དོག་ཉེན་ཁ་ཡོད་པ་རེད། དེ་དགོངས་པར་བཅངས་དགོས་ཀྱི་འདུག་ཅེས་ངས་ཁྲི་བྱང་རིན་པོ་ཆེར་གསལ་པོ་ཞུས་པ་ཡིན། དེ་༸སྐྱབས་རྗེ་རིན་པོ་ཆེའི་ཐུགས་ལ་བབས་ཏེ་དེ་ལྟར་གནང་གི་ཡིན་ཞེས་བཀའ་གནང་བྱུང། ཡོངས་འཛིན་ཁྲི་རིན་པོ་ཆེ་ལ་ནི་མཛད་དཀའ་གང་ཡང་མེད་ལ། སྔར་ནས་འབྲས་སྤུངས་དགེ་བཤེས་དབུ་མཁྲེགས་ཐག་ཆོད་ཅིག་རེད། དེ་ལྟར་གནས་ཚུལ་འདི་རྣམས་གཙོ་བོ་ཡོངས་འཛིན་རྣམ་གཉིས་ཀྱིས་ཆ་ཚང་མཁྱེན། དགོངས་པར་ཆུབ་པ་དེ་འདྲ་ཡིན།
ཕྱི་ལོ་ ༡༩༨༠ ཟླ་ ༧ ཚེས་ ༡༨ ཉིན་སེ་ར་ཐེག་ཆེན་གླིང་དུ་བྱེས་སྨད་གཉིས་ཀྱི་མཁན་པོ་ལས་ཟུར་དང༌།ལས་སྣེ།དགེ་འདུན་བགྲེས་གྲས་ཁག་གཅིག་སྦེལ་ཀོབ་གཞོན་ནུའི་རྒྱུན་ལས་ཁག་བཅས་ཧྲག་བསྡུས་བཞུགས་མོལ་ཚོགས་འདུའི་ཐོག་ྋགོང་ས་ྋསྐྱབས་མགོན་ཆེན་པོ་མཆོག་གིས་དོལ་རྒྱལ་སྐོར་སྩལ་བའི་བཀའ་སློབ།
ཡང་ཁ་ཤས་ཀྱིས་དེའི་གནས་ཚུལ་མ་ཤེས་པར་ྋརྒྱལ་བ་རིན་པོ་ཆེ་བཤེས་གཉེན་བསྟེན་ཚུལ་ལོག་ཡོད་པ་རེད། ྋརྒྱལ་བ་རིན་པོ་ཆེས་ཡོངས་འཛིན་རྣམ་གཉིས་ལ་ངོ་རྒོལ་ཞུ་གི་ཡོད་ལུགས་བཤད་ཀྱི་ཡོད་ཚོད་འདུག གང་བཤད་ཀྱང་ང་ལ་ཁྱད་པར་མི་འདུག
དཔང་པོ་གཉིས་ཀྱི་གཙོ་བོ་བཟུང༌། །
ཞེས་པ་ལྟར་རང་ངོས་ནས་མ་ནོར་བ་ཞིག་བྱས་ན་དེ་ག་རེད། འགའ་ཞིག་གིས་མ་ཤེས་པར་གང་འདྲ་ཡིན་ནམ་སྙམ་པ་དྲན་སྲིད། དེའི་གནས་ཚུལ་འདི་ལྟར་རེད། དེ་ཙམ་དུ་མ་ཟད་ྋསྐྱབས་རྗེ་རིན་པོ་ཆེ་རང་ལ་ངས་ཞུ་རྒྱུ་བྱུང༌། ཁྲི་བྱང་རིན་པོ་ཆེར་ཆ་བཞག་
ན་ྋསྐྱབས་རྗེ་ཕ་བོང་ཁའི་སྲས་ཀྱི་ཐུ་བོ་རེད། བླ་མའི་ཕྱག་བཞེས་ལྟར་རྒྱལ་ཆེན་གཙོ་བོ་བསྟེན་པ་གནང་གི་ཡོད། དེ་ཙམ་དུ་མ་ཟད་སྐུ་ཐོག་གོང་རིམ་ནས་རྒྱལ་ཆེན་དང་འབྲེལ་བ་ཡོད་པ་ཞིག་ཡིན་པ་ལས་སྔར་མེད་གསར་སྤྲོས་གནང་བ་ཞིག་མིན། དེ་ཡིན་སྟབས་རྒྱལ་ཆེན་བཞག་པ་གནང་དགོས་ཀྱི་མ་རེད། འོན་ཀྱང་དགོངས་པའི་ནང་གཙོ་ཆེ་ཆུང་གི་ངོས་འཛིན་གནང་སྟངས་མ་འཕྱུག་པ་ཞིག་གནང་དགོས་གལ་དང༌། ྋསྐྱབས་རྗེ་རིན་པོ་ཆེ་སྐུ་ཚེ་འདིར་མཛད་འཕྲིན་མཐར་ཕྱིན་པ་རེད་དེ། སྐུ་ཐོག་རྗེས་མ་ཚོར་གང་འདྲ་ཡོང་མིན་ཆ་མ་མཆིས་སྟབས་དགོངས་བཞེས་གནང་དགོས་ཀྱི་འདུག་ཅེས་ཞུ་རྒྱུ་བྱུང༌། ངའི་འདི་ཁ་ཤས་ཀྱིས་བྱེད་སྤྱོད་ལྟར་མདུན་ལ་བཤད་མ་ནུས་པར་རྒྱབ་བཤད་རྒྱབ་པ་དེ་འདྲ་དང༌། འགྲོ་ས་ལ་བཏང༌། མ་འགྲོ་སར་འཁུམས་བསྡད་པ་དེ་འདྲ་མིན། སྤྱིའི་གནས་སྟངས་དེ་འདྲ་ཞིག་རེད་འདུག
ཕྱི་ལོ་ ༡༩༩༨ ཟླ་ ༨ ཚེས་ ༢༧ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་ཆེན་ཐེངས་བཅུ་པའི་ཐོག་དོལ་རྒྱལ་སྐོར་སྩལ་བའི་བཀའ་སློབ།
གང་ལྟར་ྋསྐྱབས་རྗེ་ཕ་བོང་ཁ་ཚད་ཐུབ་ཀྱི་བླ་མ་ཧེ་རུ་ཀའི་རྣལ་འབྱོར་པ་ཆེན་པོ་དཔེ་མེད་ཡོངས་གྲགས་དང༌། ལམ་རིམ་བློ་སྦྱོང་གི་བསྟན་པའི་བདག་པོ་དཔེ་མེད་ཡོངས་གྲགས་རེད། དེ་དག་གིས་དོལ་རྒྱལ་བསྟེན་པ་གནང་སྟངས་ནི་རང་ཉིད་ལྷ་ཡི་རྣལ་འབྱོར་བརྟན་པོ་ཡོད་པའི་ཐོག་ནས་དྲེགས་པ་བྲན་དུ་བཀོལ་བའི་གནས་ཚུལ་ཐ་དད་ཡིན། དཔེར་ན་ང་རང་ཚོའི་བློ་སྦྱོང་ནང་ཆ་བཞག་ན། སྦྱོར་བ་བཞི་ཉམས་ལེན་བྱེད་དུས་མི་དང་མི་མ་ཡིན་ལ་འཕྲིན་བཅོལ་བྱེད་ཚུལ་ཡོད། དེ་རྣམས་རང་ཉིད་ལྷའི་རྣལ་འབྱོར་གྱི་གདེང་དང་ལྡན་པའི་ཐོག་ནས་དྲེགས་པའི་སྲོག་རང་ལ་ཚུར་གཏད་དེ་དྲེགས་པ་བྲན་དུ་བཀོལ་བ་ཞིག་ཡིན་ཀྱང༌། བར་སྐབས་ཀྱི་བྱེད་སྟངས་མང་པོ་ཞིག་ནི་རང་གི་སྲོག་དྲེགས་པ་ལ་ཕར་གཏད་པ་ལྟ་བུ་ལས་དྲེགས་པའི་སྲོག་ཚུར་ལ་གཏད་དེ་དྲེགས་པ་བྲན་ཏུ་བཀོལ་བ་ཞིག་རེད་མི་འདུག ྋསྐྱབས་རྗེ་ཕ་བོང་ཁ་རིན་པོ་ཆེ་དང་ ྋསྐྱབས་རྗེ་ཁྲི་བྱང་རིན་པོ་ཆེ་རྣམ་གཉིས་ནི་དངོས་གནས་ཚད་ལོངས་པའི་དགེ་བའི་བཤེས་གཉེན་རེད། ཁོང་རྣམ་གཉིས་ཀྱིས་དྲེགས་པ་བྲན་ཏུ་བཀོལ་གནང་བ་ལས། སྐྱབས་ཡུལ་དུ་བརྩིས་ཏེ་ཉ་ཉུང་མཉམ་སྲེས་རྩ་བ་ནས་གནང་མེད། དེ་ངས་གསལ་པོ་ཤེས་ཀྱི་ཡོད།
ཕྱི་ལོ་ ༢༠༠༡ ཟླ་ ༨ ཚེས་ ༢ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་འཕགས་ཡུལ་ལྷོ་ཕྱོགས་སེ་ར་ཆོས་སྒར་དུ་གསུང་ཆོས་བཀའ་དྲིན་སྩོལ་སྐབས་སེར་སྨད་གྲྭ་ཚང་གི་སྐོར་བཀའ་རྩད་གྲུབ་རྗེས་དོལ་རྒྱལ་སྐོར་སྩལ་བའི་བཀའ་སློབ།
དོལ་རྒྱལ་བསྟེན་མཁན་ཁག་གཅིག་གིས། ངས་ྋསྐྱབས་རྗེ་ཁྲི་བྱང་རིན་པོ་ཆེར་གུས་པ་བྱེད་ཀྱི་མེད་པ་དང༌། བཤེས་གཉེན་བསྟེན་ཚུལ་ལོག་ཚུལ་བརྗོད་ཀྱི་ཡོད་སྐད་འདུག དེ་ནི་སྙིང་རྗེའི་ཡུལ་ཡིན། མི་ཤེས་རྨོངས་པའི་དབང་གིས་བཤད་པ་ཞིག་རེད། ང་རང་ལོ་ ༦ ལ་སླེབས་པ་ནས་མཐར་ྋསྐྱབས་རྗེ་རིན་པོ་ཆེ་དགོངས་པ་མ་རྫོགས་བར་འབྲེལ་བ་ཡོད། ྋསྐྱབས་རྗེ་རིན་པོ་ཆེ་ངའི་བླ་མ་ཡིན། ང་ལ་བཀའ་དྲིན་བསམ་གྱི་མི་ཁྱབ་པའི་ཆེན་པོ་གནང་ཡོད་ལ། ྋསྐྱབས་རྗེ་རིན་པོ་ཆེའི་དགོངས་པ་ལ་ག་རེ་ཡོད་མེད་དེ་ང་ལ་རྒྱུས་མངའ་ཆེ་ཤོས་ཡོད་ལ། ངའི་བསམ་བློ་གཏོང་སྟངས་དང་ལངས་ཕྱོགས་ག་རེ་ཡིན་མིན་ཡང་ྋསྐྱབས་རྗེ་རིན་པོ་ཆེར་ཐུགས་རྒྱུས་ཆ་ཚང་ཡོད་པ་ཡིན། སྐྱོན་བརྗོད་བྱེད་མཁན་མང་ཆེ་བ་ནི་ྋསྐྱབས་རྗེ་རིན་པོ་ཆེའི་ཞལ་མཇལ་གསུང་ཐོས་མྱོང་བ་དེ་འདྲ་མ་རེད། ཁོང་ཚོ་གཞན་གྱི་བེད་སྤྱོད་མགོ་སྐོར་འོག་ཚུད་ནས་འདྲ་མིན་གང་བྱུང་བཤད་དེ་སྨྱོ་མཆོངས་རྒྱག་གི་ཡོད་པ་རེད།
ཕྱི་ལོ་ ༢༠༠༨ ཟླ་ ༧ ཚེས་ ༢ ཉིན་གཟིམ་ཆུང་མཇལ་འཕྲད་ཁང་དུ་སེར་སྨད་སྤོམ་ར་དགེ་བཤེས་ཐུབ་བསྟན་བསམ་འཕེལ་དགོན་པར་བསྐྱར་དུ་སྒྲིག་ཞུགས་ཆོག་པ་དང༌། དེར་རྒྱབ་གཉེར་བྱེད་མཁན་རྡ་ས་ལི་ཐང་སྐྱིད་སྡུག་གི་ཚོགས་གཙོ་བཀྲ་ཤིས་ཚེ་རིང༌། སྦེལ་ཀོབ་ལི་ཐང་མི་ཚན་འཐུས་མི་བློ་བཟང་ཕུན་ཚོགས་དང༌། ཐུབ་བསྟན་འཛིན་པ། ཌེ་ར་ཌུན་སྨིན་གླིང་དུ་སྡོད་པ་འབྲུག་བཀྲ། བསྐྱར་ཞུགས་ཆོག་པ་ཞུ་མཁན་དགེ་བཤེས་བློ་བཟང་འཇིགས་མེད་བཅས་ལ་བཀའ་སློབ་སྩལ་དོན།
ཡོངས་འཛིན་རིན་པོ་ཆེ་དང་དོལ་རྒྱལ་རྩ་བ་ནས་འབྲེལ་བ་མེད། ངས་དོལ་རྒྱལ་མཚམས་འཇོག་བྱས་རྗེས་༸ཡོངས་འཛིན་རིན་པོ་ཆེར་ཞུ་སྐབས་དེ་ནི་འགྲིགས་པ་རེད། བློ་ཧ་ཅང་བདེ་པོ་བྱུང་གསུང་གི་འདུག ༸སྐྱབས་རྗེ་ཕ་བོང་ཁ་རིན་པོ་ཆེའི་སྐུ་མདུན་ནས་ཡོངས་འཛིན་རིན་པོ་ཆེ་ཉིད་ཀྱིས་བཀའ་ཆོས་མང་པོ་གསན་ཡོད་ཀྱང་སྟབས་ལེགས་པ་ཞིག་ལ་སྲོག་གཏད་གནང་བ་དང་སྐབས་འཁེལ་མ་སོང༌། གལ་སྲིད་སྐབས་དེ་དུས་སྲོག་གཏད་གནང་བ་ཡིན་ན། དེ་ལ་ཕྱིན་ན་མི་འགྲིག་པ་དང་མ་ཕྱིན་ནའང་མི་འགྲིག་པ་ལྟ་བུ་ཆགས་ཏེ་ཧ་ཅང་ཁག་པོ་ཡོང་བ་འདུག ཡིན་ནའང་དོལ་རྒྱལ་གྱི་བསྙེན་སྒྲུབ་ལས་གསུམ་གྱི་ལྗགས་ལུང་དེ་ཕལ་ཆེར་གནང་བ་མིན་ནམ་དེ་མིན་དོལ་རྒྱལ་དང་འབྲེལ་བ་ཡེ་ནས་མེད་གསུང་གི་འདུག ངས་དོལ་རྒྱལ་བསྟེན་རྒྱུ་མཚམས་འཇོག་བྱས་པའི་ཉིན་དེར་ཡོངས་འཛིན་རིན་པོ་ཆེས་གནས་ཚུལ་གསར་པ་མང་པོ་གསུང་བྱུང༌། དེ་བར་དུ་ང་གཡང་ལ་མཆོང་གི་ཡོད་ཀྱང་ཡོངས་འཛིན་རིན་པོ་ཆེས་གང་ཡང་གསུངས་མེད། དཔེར་ན་ཡོངས་འཛིན་རིན་པོ་ཆེས་ཐེངས་གཅིག་སྐྱབས་རྗེ་ཕ་བོང་ཁ་རིན་པོ་ཆེ་ལ་བཀའ་འདྲི་ཞིག་ཞུས་གནང་བ་སྟེ་དུས་རྒྱུན་འབྲས་སྤུངས་ཀྱི་བླ་རྒན་ཚོའི་གསུང་རྒྱུན་ལ། ཤུགས་ལྡན་བསྟེན་ན་གནས་ཆུང་འཁོན་གྱི་ཡོད་ཅེས་བཤད་སྲོལ་ཞིག་འདུག་པ་འདི་བདེན་པ་ཡིན་ནམ་མིན་ཞེས་བཀའ་དྲི་ཞུ་སྐབས། སྐྱབས་རྗེ་ཕ་བོང་ཁ་རིན་པོ་ཆེས་སྤྲུལ་སྐུ་གྲགས་པ་རྒྱལ་མཚན་དྲག་པོའི་སྐུར་བསྐུལ་མཁན་དེ་གནས་ཆུང་རེད། དེར་བརྟེན་དེ་འདྲ་རྩ་བ་ནས་ཡོང་ཤེས་ཀྱི་མ་རེད་ཅེས་གསུང་འདུག དུས་རྒྱུན་སྐྱབས་རྗེ་ཕ་བོང་ཁ་རིན་པོ་ཆེར་བཀའ་དྲི་དོགས་དཔྱོད་གང་འདྲ་ཞིག་གནང་ཡང་བཀའ་ལན་ཕེབས་སྐབས་ཡོངས་འཛིན་རིན་པོ་ཆེའི་དགོངས་པར་དེ་ལྟར་ལོས་ཡིན་སྙམ་པ་ཞིག་ཡོང་གི་ཡོད། འོན་ཀྱང་དེ་ཉིན་གྱི་བཀའ་ལན་དེ་གང་འདྲ་ཡིན་ནམ་དགོངས་པ་ལས་ཐུགས་དོགས་སེལ་མ་སོང་ཞེས་གསུང་གི་འདུག

robotstxt: allowed

filter: keep


text:
གནའ་རབས་བོན་གྱི་ཚིག་མཛོད་ཆེན་མོ་ཐེངས་དང་པོའི་རྩོམ་སྒྲིག་དང་གནས་ཚུལ།
[ཟླ་ཚེས། 2018-05-05 22:38:39][རྩོམ་པ་པོ། དཔོན་རྒོད་དགེ་བཤེས་གཡུང་དྲུང་སྐལ་བཟང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
རྒྱ་ཆེའི་ཀློག་པ་པོ་རྣམས་ཀྱི་སྤྱན་ལམ་དུ་འབྱོར་ལ་ཉེ་བའི་ >
དཔོན་རྒོད་དགེ་བཤེས་གཡུང་དྲུང་སྐལ་བཟང་།
རྟེན་འབྲེལ་ཞུ།
མི་ལོ་ཁྲི་སྟོང་གི་ལོ་རྒྱུས་ལྡན་པའི་གན༷འ་བོའི་བོན་དང་བོད་ཀྱི་ཤེས་རིག་འདི་ཉིད་ནི། རང་ཅག་རྣམས་ཀྱི་མེས་པོའི་མི་རབ༷ས་བརྒྱ་ཕྲག་དུ་མས་ཐ་ན་གཅེས་པའི་ལུས་སྲོག་ཡན་ཆད་བློས་བཏང་སྟེ་འཛིན་སྐྱོང་སྤེལ་གསུམ་གྱིས་སྲོག་བཟུང་ཞིང་། དེང་སྐབས་ཐུན་མིན་བོ༷ན་གྱི༷་ཐེག་པ་རིམ་དགུས་བསྡུས་པའི་གཞུང་ལུགས་ཆེ་ཕྲ་ཁག་དང་། ཞང་ཞུང་སྙན་རྒྱུད་བླ་མའི་རྣམ་ཐར་ལྟ་བུ་སོགས་ཚི༷ག་དོན་གང་ཐད་ནས་དཔྱད་ཀྱང་འཛམ་གླིང་ཤེས་རིག་སྣ་མང་གི་བང་མཛོ༷ད་ཆེ༷ན་མོ༷འི་ནང་མཁས་དགུས་ཡིད་དབང་ཅིག་ཆར་འཕྲོག་པའི་དཔེ་རྙིང་དང་དེ་འབྲེལ་གྱི་རིག་གཞུང་དུ་མ་ཞིག་ཀྱང་ཕྱི་ནང་གི་འགོག་རྐྱེན་སྣ་མང་འོག དུས་རབས་ཉེར་གཅིག་པའི་སྤྱི་ཚོགས་ནང་ཤི་མ་གསོན་གྱི་ཚུལ་དུ་གནས་ཡོད། དེས་ན་རིག་གཞུང་དེ་དག་གི་དགེ་ཕན་དང་དོན་དངོས་ལག་ལེན་བྱ་ཚུལ། དེ་བཞིན་དཔེ་གཞུང་ཁྲོད་ཀྱི་ཆེས་སྔ་བའི་ཐ་སྙད་ཀྱི་ཚིག་ཚོགས་རྣམས་ཇི་ལྟར་གསེད་དགྲོལ་བྱ་རྒྱུ་སོགས་ནི་དེང་དུས་ཀྱི་མཁས་པ་ཆེ་ཆེ་དྲག་དྲག་རྣམས་ལ་དཀའ་ཁག་རབ་དང་རིམ་པས་འཕྲད་དང་འཕྲད་བཞིན་པའི་མུར།
ངེས་དོན་གྱི་མཁས་པའི་དབང་པོ་༸སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་གིས་མི་ལོ་ཉི་ཤུ་ཟིན་ལ་ཉེ་བའི་རིང་༸གདན་ས་སྨན་རིའི་གླིང་གཙོ་བོར་བྱས་པའི་འཛམ་གླིང་ཡུལ་གྲུ་གང་སར་བོན་ཁྲིད་ཀྱིས་སློབ་ཚོགས་བསྐྱངས་པའི་སྟབས་དང་ཞོར་དུ་གསེར་ལས་ལྷག་པའི་དུས་ཚོད་བེད་སྤྱད་དེ་‘‘རོལ་བརྒྱ་ཤལ་བ་ཡུག་གཅིག་གིས་འདེད་པ་’’དང་‘‘རྩྭ་བརྒྱ་ཟོར་བ་ཡུག་གཅིག་གིས་བྲེག་པའི་’’དཔེ་ལྟར་གོང་གསལ་དཀའ་གནད་ཕལ་མོ་ཆེ་རྣམས་སྟབས་གཅིག་ཏུ་བཀྲལ་བའི་ལེགས་བཤད་གླེགས་བམ་དེང་དུས་སྟབས་བདེའི་དེབ་གཟུགས་ཆེ་ཚད་ཀྱི་དབང་དུ་བྱས་ཀྱང་ཕལ་ཆེར་ཤོག་ངོས་སུམ་སྟོང་ཡས་མས་ཀྱི་བདག་ཉིད་ཅན་ཞིག་སྤྱི་ཡི་ཆ་ནས་ལེགས་གྲུབ་བྱུང་བར་བདག་གིས་ཐོག་མར་ཨེ་མ་སྐལ་པ་བཟང་ཞེས་རྟེན་འབྲེལ་གྱི་ཁ་གཡང་སྒྲོག་པར་འདོད།
རྩོམ་སྒྲིག་དབུ་བརྩམས་པ།
ཉེ་བའི་སྔོན་ཞིག་ནས་ཚིག་མཛོད་མཛད་པ་པོ་༸སྐྱབས་རྗེ་སྨན་རིའི་དཔོན་སློབ་རིན་པོ་ཆེ་མཆོག་གིས་བྱ་འཕུར་དགེ་བཤེས་ལྷུན་གྲུབ་རྒྱ་མཚོ་རིན་པོ་ཆེ་དང་། བོན་སྤྱི་དགེ་བཤེས་སྨོན་ལམ་མཐར་ཕྱིན། ལྷ་ཐོག་དགེ་བཤེས་ཤེ་ཙུ་རྒྱ་མཚོ། ར་ནག་དགེ་བཤེས་གཡུང་དྲུང་དབང་གྲགས། བྱ་འཕུར་དགེ་བཤེས་ཚེ་དབང་རིག་འཛིན། དགེ་བཤེས་ཁྲི་གཡུང་དྲུང་། འགོ་པ་དགེ་བཤེས་གཡུང་དྲུང་ཡོན་ཏན། ཕྲན་དཔོན་རྒོད་དགེ་བཤེས་གཡུང་དྲུང་སྐལ་བཟང་བཅས་༸གདན་ས་སྨན་རིའི་གླིང་གི་རབ་འབྱམས་དགེ་བའི་བཤེས་གཉེན་བརྒྱད་ལ་ >དེ་ཉིད་རྩོམ་སྒྲིག་ཞུ་དག་གི་ལས་གཞི་གཉེར་དགོས་པའི་བཀའ་ཕེབས་ཤིང་། དེ་ཡང་ཐོག་མར་ཕྱི་ལོ་༢༠༡༨་ཟླ་༤་ཚེས་༣་ཉིན་༸དཔལ་གཤེན་བསྟན་སྨན་རིའི་གླིང་གི་‘‘དམུ་ཁྲི་བཙན་པོ་ཞང་བོད་རིག་གཞུང་ཞིབ་འཇུག་ཁང་’’དུ་༸སྐྱབས་རྗེ་སྨན་རིའི་དཔོན་སློབ་རིན་པོ་ཆེ་ཁོང་ཉིད་དབུས་བཞུགས་ཐོག་གོང་གསལ་རྩོམ་སྒྲིག་ཚོགས་མི་ལྷན་འཛོམས་ཀྱི་ཚོགས་འདུ་དང་པོ་དེ་ཚོགས་ཤིང་རྟེན་འབྲེལ་གྱི་གསོལ་ཇ་དང་བཞེས་གྲོ་སོགས་གནང་། སྐབས་དེར་རིན་པོ་ཆེ་མཆོག་གིས་ >འདི་བཞིན་འབྲི་དགོས་པའི་དགོས་པ་རྒྱུ་མཚན་དང་། ད་བར་མི་ལོ་ཉི་ཤུ་ཟིན་ལ་ཉེ་བའི་ནང་རྩོམ་འབྲི་གནང་མཛད་པའི་བརྒྱུད་རིམ་སོགས་ངོ་སྤྲོད་ཞིབ་ཕྲར་གནང་བ་མ་ཟད། ད་ཆར་གཞི་རྩའི་ཆ་ནས་ལེགས་གྲུབ་བྱུང་སྟེ་དེ་རིང་ནས་བཟུང་རྩོམ་སྒྲིག་ཞུ་དག་བྱེད་རྒྱུ་ཡིན་པས་ཇི་ལྟར་ཞུ་དག་སོགས་བྱེད་དགོས་པའི་སྐོར་ལམ་སྟོན་དང་འབྲེལ་ཚོགས་མི་སུ་ལའང་ཞུ་དག་གི་བརྒྱུད་རིམ་ཁྲོད་དགོངས་འཆར་ཆེ་ཕྲ་གང་ཞིག་ཡོད་ཀྱང་དོགས་འཛེམས་མེད་པར་ཞུ་དགོས་ཚུལ་སོགས་ཟབ་གསལ་གྱི་བཀའ་སློབ་གནད་སྨིན་བསྩལ་གནང་མཛད།
དེ་མཚམས་ཚོགས་མི་རྣམས་ཀྱིས་ཚིག་མཛོད་ཆེན་མོ་ཀ་སྨད་ཀྱི་གོ་རིམ་ལྟར་སྡེ་ཚན་བདུན་དུ་ཁག་བགོས་ཀྱིས་རྩོམ་སྒྲིག་ཞུ་དག་གི་ལས་གཞི་དངོས་སུ་དབུ་བཙུགས་གནང་ཞིང་། དེ་རིང་ཕྱི་ཟླ་༥་ཚེས་༥་བར་སྟེ་ཁྱོན་ཟླ་བ་གཅིག་ལྷག་རིང་གོང་གསལ་སྡེ་ཚན་བདུན་པོ་རྣམས་སྡེ་ཚན་རེར་ཚོགས་མི་མི་འདྲ་བ་གཉིས་ཀྱིས་ཚར་རེ་ཞིབ་བཀླགས་གནང་ཞིང་། བསྣོན་འཕྲི་སྤོར་གཅོག་སོགས་གང་ལ་གང་དགོས་རྩོམ་སྒྲིག་པ་སྤྱི་འགྲོས་དང་མཐུན་པར་མཛད་ཡོད་པར་མ་ཟད། མ་ཚིག་གམ་ཡང་ན་འགྲེལ་བཤད་སོགས་གང་ལ་ཡང་གོ་དཀའ་བའམ་ཡོངས་སུ་མ་གྲགས་པ། ཡང་ན་དོགས་གནས་སུ་བྱུང་རིགས་རྣམས་ཚོགས་མི་ནང་ཁུལ་བཀའ་བསྡུར་ལྷུག་པོར་གནང་ཡོད་པ་དང་། དེ་བཞིན་གཙོ་བོར་རིན་པོ་ཆེ་རང་ལ་དུས་ནས་དུས་སུ་བཀའ་འདྲི་ལམ་སྟོན་ཞུས་པ་སོགས་མདོར་ན་ཕྱོགས་གཅིག་ནས་རྩོམ་སྒྲིག་པ་སོ་སོའི་འདོད་དབང་གིས་བཅོས་ཐལ་དུ་མི་འགྲོ་བ་དང་། ཕྱོགས་གཞན་ནས་ཆད་ལྷག་ནོར་འཁྲུལ་སོགས་མི་འབྱུང་བའི་ཐབས་ཤེས་གང་དྲག་བྱས་པའི་ཁུལ་ལགས།
དེ་ལྟར་ཐེངས་འདིའི་གོམ་པ་དང་པོའི་ལས་གཞི་དེ་ཉིད་ཕྱི་ཟླ་༥་ཚེས་༡༠་ཉིན་མཇུག་བསྡུ་རྒྱུ་ཡིན་པ་དང་། གནས་སྐབས་རིན་པོ་ཆེ་མཆོག་ནས་ཁ་སྐོང་དགོས་རིགས་དང་ད་ཐེངས་ཚོགས་མི་རྣམས་ཀྱིས་རྩོམ་བསྒྲིགས་ཞུ་དག་བྱས་པ་རྣམས་ཞིབ་ཕྲར་གཟིགས་དཔྱད་ཡོངས་རྫོགས་གྲུབ་མཚམས་ཐེངས་རྗེས་མའི་རྩོམ་སྒྲིག་གི་ལས་གཞིའང་མུ་མཐུད་གཉེར་རྒྱུ་དང་། གཞན་ཡང་དེ་སྔོན་ཚིག་མཛོད་ཆེན་མོ་འདི་ཉིད་ཀྱི་སྙན་པ་ཐོས་པའི་རྒྱལ་ཁབ་ཕྱི་ནང་གི་གཙུག་ལག་སློབ་ཆེན་ཁག་དང་། དེ་བཞིན་དཔེ་ཁང་དང་དཔར་སྐྲུན་ཁང་ཁག་མང་པོ་ནས་དཔར་འདེབས་གནང་རྒྱུའི་ཁས་ལེན་སྙན་ཞུ་བྱུང་ཡོད་ནའང་ད་ལྟ་དངོས་སུ་གཏན་ཁེལ་མེད་ཅིང་རིང་མིན་རྒྱལ་སྤྱིའི་སྟེང་ཚད་ལྡན་གྱི་དཔེ་སྐྲུན་ཁང་ཆེ་གྲས་ཤིག་ནས་དངོས་སུ་དཔར་བསྐྲུན་འགྲེམས་སྤེལ་གནང་རེ་ཡོད་པ་ལགས་སོ།
ཞུ་སྒྲིག་སྐབས་ཚོར་སྣང་དང་འབྲེལ་ངོ་སྤྲོད་མདོར་བསྡུས།
སྤྱིར་ན་ >ཞེས་པ་འདི་ནི་དེ་སྔོན་ཡོངས་སུ་གྲགས་པའི་ >དང་ >ལ་སོགས་གྲགས་ཆེ་བའི་ཚིག་མཛོད་རྣམས་ཀྱི་ནང་མ་འཁོད་པའི་གནའ་རབས་བོན་གྱི་བཀའ་དང་བཀའ་བརྟེན་དཔེ་རྙིང་ཁྲོད་ཀྱི་ཆེས་རྙིང་པའི་ཞང་བོད་ཀྱི་བརྡ་ཆད་དང་། གནད་ཆེའི་མིང་ཚིག་ཁག་བསེད་བཀྲོལ་བྱས་ཡོད་པར་མ་ཟད། གནའ་དུས་སུ་སྟོད་མངའ་རིས་ཀྱི་ཁོངས་སུ་གཏོགས་པའི་གློ་དོལ་འབྲོག་གསུམ་སོགས་གཙོ་བོར་བྱས་པའི་ཞང་བོད་ཀྱི་ཡུལ་གྲུ་ཁག་ཏུ་འགལ་རྐྱེན་དུ་མའི་བརྒྱུད་རིམ་ནང་ད་བར་ལྷག་ལུས་བྱུང་བའི་སྔ་རབས་བོན་དང་བོད་ཀྱི་ཐུན་མོང་མ་ཡིན་པའི་ཐ་སྙད་མིང་ཚིག་དང་། དེང་སྐབས་རིམ་ནས་རིམ་གྱིས་ཉམས་ཉེས་སུ་འགྲོ་བཞིན་པའི་སྲོལ་རྒྱུན་རིག་གཞུང་དང་འབྲེལ་བའི་བྱེད་སྒོ་ཁག་གི་ལག་ལེན་བྱེད་སྟངས་སོགས་ཀྱང་ཁ་གསལ་གོ་བདེའི་ལམ་ནས་ཡིག་ཐོག་ཏུ་འཁོད་ཐབས་བྱས་ཡོད་པ་ནི་ཐུན་མིན་གྱི་ཁྱད་བོན་དང་པོ་དེ་ཡིན་ཞེས་བརྗོད་ཆོག
དེ་བཞིན་ཚིག་མཛོད་ཕལ་མོ་ཆེའི་འགྲེལ་བཤད་གནང་སའི་མ་ཚིག་ནི་མིང་ཚིག་རྐྱང་པ་ཡིན་པ་དང་། དེ་ཡང་ཚིག་གྲུབ་སྟབས་བདེ་ཅན་ཤ་སྟག་ཡིན་ན་ཡང་འདིར་དེ་ཙམ་མ་ཡིན་པར་མ་ཚིག་ཚིག་རྐང་རིང་པོ་དཔེར་ན། ‘‘ཁམས་ས་དགུ་བོན་ཉིད་དབྱིངས་སུ་གཟིགས་པས་བཞུགས་ཡུལ་དམ་པའི་ཕུལ།’’ ཞེས་པ་ལྟ་བུ་དང་། དེ་བཞིན་བླ་མེད་རྫོགས་པ་ཆེན་པོའི་གཞུང་ནས་དཔེ་བསྟན་པ་‘‘སྐྱེར་ཚེར་གྱི་ཕུང་པོ་ལ་སྣང་བ་གསུམ་དུ་མཐོང་བ་བཞིན།’’ ཞེས་པ་དང་། ‘‘ལྗོང་ཤིང་ཡལ་ག་མེ་ཏོག་བསྔོས་ཀྱང་སྡོང་པོར་ཟད།’’ ཅེས་པ་ལྟ་བུ་དང་། ཡང་ཚིག་བཅད་ཡིན་པ་‘‘གྱེན་གཅིག་མ་ཟེགས་ཐུར་མི་སྲིད། ཁེན་ཏེ་མ་བྱས་མངར་པོ་ཡོང་མི་སྲིད།’’ ཅེས་དང་། ‘‘བསམ་ཆུང་བུ་ཆུང་སྐྱོར་ཆོག་བཞག་པ་འདྲ།’’ ཞེས་པ་ལྟ་བུ་དང་། གཞན་ཡང་སྐུལ་ཚིག་ཡིན་པ་‘‘ལས་ཀྱི་སྐྱེ་རྐང་ཆོགས།’’ ཞེས་པ་ལྟ་བུ་སོགས་མདོར་ན་ཚིག་རྐང་རིང་ཐུང་དང་། བཅད་ལྷུག་སྤེལ་མ། བྱ་བྱེད་སྐུལ་ཚིག་སོགས་གང་ཡིན་མིན་ལ་མ་ལྟོས་པར་ཐུན་མོང་ཡོངས་གྲགས་སུ་གོ་དཀའ་བའི་རིགས་དང་། ལྷག་པར་དུ་དེང་དུས་ཀྱི་མཁས་པ་མང་པོས་བརྡ་རྙིང་རེད་ཅེས་གསུངས་པ་ཙམ་ལས་འགྲེལ་བཤད་མེད་པ་ལྟ་བུའམ། ཡང་ན་ཡིག་ཚོགས་ལ་དོགས་ནས་ཟུར་དུ་བཞག་ཅེས་པ་སོགས་གཡོལ་ཐབས་ཤ་སྟག་བྱས་པའི་དཀའ་གནད་དུ་མ་ཞིག་རིན་པོ་ཆེ་མཆོག་གིས་ཚིག་མཛོད་ཆེན་མོའི་མ་ཚིག་རང་དུ་བཞག་སྟེ་གསལ་འགྲེལ་བྱས་ཡོད་པ་ནི་ཐུན་མིན་གྱི་ཁྱད་བོན་གཞན་ཞིག་ཀྱང་ཡིན་པར་སྨོས་ཅི་དགོས་སྙམ།
དེ་ཡང་ཚིག་མཛོད་འདིར་འཁོད་པའི་བོན་གཞུང་གི་མིང་ཚིག་རྣམས་གོ་འགྲེལ་གནང་སྐབས་བརྐུས་བཤུས་བཏུས་བསྒྲིགས་དང་། རང་འདོད་འོལ་ཚོད། ཡང་ན་ཁུངས་མེད་ཧམ་བཤད་ལྟ་བུ་མ་ཡིན་པར་བོན་དཔེ་རྙིང་ཁུངས་ཁག་དུ་མར་གཞི་བཅོལ་འདུག་པས་ལུང་རིག་གི་རྒྱབ་རྟེན་དང་བདེན་དཔང་ཚད་དང་ལྡན་ཞིང་ཡིད་རྟོན་ཕེར་བ་འདུག་པ་དང་། དེ་བཞིན་དམངས་ཁྲོད་ཀྱི་ཐ་སྙད་རྙིང་པ་རྣམས་དང་། མི་རིགས་རང་གི་ཐུན་མོང་མ་ཡིན་པའི་རིག་གཞུང་དང་འབྲེལ་བའི་བྱེད་སྒོ་ཁག་གི་ལག་ལེན་བྱ་ཚུལ་སོགས་ཀྱང་གོ་ལོ་ཐོས་ལོ་ཙམ་མ་ཡིན་པར་རིན་པོ་ཆེ་ཁོང་གི་མ་ཡུམ་དམ་པ་སོགས་གནའ་མི་རྒན་རབས་ཚད་ལྡན་ཉམས་མྱོང་ཅན་དག་ལ་དངོས་སུ་དྲི་རྩད་ཞིབ་ཏུ་མཛད་པ་དང་། དེ་བཞིན་ཧི་མ་ལ་ཡའི་རི་བརྒྱུད་ཀྱིས་མཚོན་པའི་ཆོས་དང་རིག་གཞུང་གཞན་གྱིས་ཤུགས་རྐྱེན་ཧ་ཅང་མ་ཐེབ་པའི་ས་གནས་ཁག་ཏུ་ད་བར་རྒྱུན་འཇགས་སུ་ཡོད་པར་མཐོང་མྱོང་གོམས་གསུམ་དུ་གྱུར་པ་རྣམས་བསྲེག་བཅད་བརྡར་བའི་གསེར་ལྟར་ཏན་ཏན་ཏིག་ཏིག་ཏུ་བྱས་ཏེ་གཏན་འབེབས་དང་བསེད་བཀྲོལ་མཛད་ཡོད་པ་ནི་དེབ་རྒན་རྔམ་མཐུག་གཞན་དང་མི་འདྲ་བར་ཁུངས་ཐུབ་ཚད་ལྡན་གྱི་ཁྱད་བོན་ཡང་ལྡན་འདུག་ཅེས་ཞུ་སྒྲིག་སྐབས་ཀྱི་ཚོར་སྣང་དང་འབྲེལ་བའི་ངོ་སྤྲོད་མདོར་བསྡུས་བཅས།
>རྩོམ་སྒྲིག་ཚོགས་མིའི་གྲལ་དུ་ཁྱི་མིང་སེང་གེར་བཏགས་པའམ་བོང་བ་གསེར་གཟིགས་ཀྱི་ཚུལ་དུ་སྐལ་བཟང་བགོ་སྐལ་ཐོབ་པའི་དཔོན་རྒོད་དགེ་བཤེས་གཡུང་དྲུང་སྐལ་བཟང་པས། ཕྱི་ལོ་༢༠༡༨་ཟླ་༥་ཚེས་༥་ཉིན་སྟེ་ཐེངས་དང་པོའི་ཚིག་མཛོད་རྩོམ་སྒྲིག་གི་ལས་གཞི་རྒྱལ་ཁའི་ངང་མཇུག་གྲུབ་ལ་ཉེ་བའི་ཉིན་མོར་སུག་ལས་སུ་བགྱིས་པ་མུ་ཙུག་སྨར་རོ།། །།


text:
[ནང་དོན་གནད་བསྡུས] རྩོམ་འདིར་བོད་ཀྱི་རྒྱན་གོས་དེ་བརྗོད་བྱ་གཙོ་བོར་བཟུང་ཡོད་ལ། བོད་ཀྱི་རྒྱན་གོས་ཀྱི་རིགས་དབྱེ་དང་འཚེམ་བཟོའི་ལུགས་ངོ་སྤྲོད་བྱེད་པའི་ལས་ཀ་དེ་དག་གི་བསྐྱར་ལས་ལ་མི་འབད་པར། སའི་ཆགས་དབྱིབས་མི་འདྲ་བའི་རྒྱན་གོས་དམངས་སྲོལ་གྱི་མཚོན་ཚུལ། ཐོན་སྐྱེད་འཚོ་བའི་རྣམ་པ་རྒྱན་གོས་དམངས་སྲོལ་གྱིས་མཚོན་པ། དད་མོས་ཀྱི་ནང་དོན་རྒྱན་གོས་དམངས་སྲོལ་ལས་མཚོན་ཚུལ། མི་ཚེ་ཆོ་སྒྲུབ་སྐབས་ཀྱི་རྒྱན་གོས་དམངས་སྲོལ།བོད་ཀྱི་མཛེས་དཔྱོད་ལྟ་བའི་སྐོར་རྒྱན་གོས་ལས་མཚོན་ཚུལ། བོད་ཀྱི་རྒྱན་གོས་ལས་མི་རིགས་གཞན་གྱི་ཤན་ཤུགས་སྐོར་བཅས་ཕྱོགས་འགའ་ནས་བོད་ཀྱི་རྒྱན་གོས་ཐོག་མངོན་པའི་དམངས་སྲོལ་སྙིང་དོན་སྐོར་ལ་དཔྱད་པ་བྱས་ཡོད།
[མིང་བརྡ་གཙོ་བོ] བོད། རྒྱན་གོས། དམངས་སྲོལ་སྙིང་དོན།
དང་པོ། སྔོན་འགྲོའི་གཏམ།
རྒྱན་གོས་ནི་མི་རིགས་ཤིག་གི་རིག་གནས་ཀྱི་གྲུབ་ཆ་གལ་ཆེན་ཞིག་ཡིན་ལ། རྒྱན་གོས་ཀྱིས་མི་རིགས་གང་དེའི་ལོ་རྒྱུས་འཕེལ་རྒྱས་ཀྱི་གོ་རིམ་ནང་གི་རིན་ཐང་ལྟ་བ་དང་ཐོན་སྐྱེད་ཀྱི་རྣམ་པ། དད་མོས་ཀུན་སྤྱོད། གོམས་གཤིས་རིག་གནས་སོགས་ཀྱི་འགྱུར་ལྡོག་དང་། གནའ་མིའི་རྗེས་ཤུལ་རིག་གནས་ཀྱི་ངོས་མང་པོ་ཞིག་གི་ཆ་འཕྲིན་ང་ཚོར་བརྒྱུད་སྤྲོད་བྱེད་ཐུབ། བོད་མི་རིགས་ལ་མཚོན་ནའང་འཛམ་གླིང་མི་རིགས་སྤྱིའི་ཆོས་ཉིད་དང་འདྲ་བར། རྒྱན་གོས་འཕེལ་རྒྱས་ཀྱི་དུས་རིམ་བཞི་བརྒྱུད་ཡོད་ལ་གོ་རིམ་དེ་དག་ནང་ རང་ཉིད་ཀྱི་བློ་གྲོས་ལ་བརྟེན་ནས་གོས་མེད་པ་ནས་གོས་སུ་ཤིང་ལོ་གྱོན་པ་དང་ ། ཤིང་ལོ་གྱོན་པ་ནས་པགས་རིགས་ཀྱི་གྱོན་པ་བཟོས་པ་མ་ཟད། དུས་རིམ་ངེས་ཅན་ཞིག་ཏུ་སླེབས་པ་ན་མི་རིགས་གཞན་གྱི་གྱོན་པའི་ལེགས་ཆ་བླངས་པ་རེད། དཔེར་ན་《ཐང་ཡིག་གསར་རྙིང》ཏུ“ (སྲོང་བཙན)རྒྱལ་ཁབ་ཆེན་པོའི་རྒྱན་ཆ་དང་ཕྱག་སྲོལ་སོགས་ཡག་ཅིང་བཟང་བ་མཐོང་ནས་ངོ་ཅུང་ཟད་ཚ་བར་གྱུར། བཙན་པོ་རང་ཡང་ཕྱྭིང་ལྭ་དང་སློག་པ་སྤངས་ནས་དར་ཟབ་ཀྱི་གོས་གྱོན”ཞེས་པ་ལས་ཤེས་ཐུབ། གཞན་གྱི་ལེགས་པའི་ཆ་ཚུར་ལེན་བྱེད་པའི་ཞོར་དུ་རང་ཉིད་ཀྱི་ངོ་བོ་ཡང་མ་བོར་བ་བྱས་ཡོད། དམངས་སྲོལ་སྙིང་དོན་དེ་ཕྱོགས་མང་པོ་ཞིག་ནས་མངོན་ཡོད་དེ། གྱོན་གོས་ཡིན་པའི་ཆའི་མ་མཐའི་གྲང་འགོག་ཚ་གཡོལ་མ་ཟད། ཐོན་སྐྱེད་ལ་བདེ་བ་དང་མིག་ཏུ་མཛེས་བ། དད་མོས་གུས་སྲོལ་སོགས་རེད། དེ་རྣམས་ནི་མིའི་རིགས་ཀྱི་བསམ་བློའི་འདུ་ཤེས་ཉིན་རེ་བཞིན་འཕེལ་རྒྱས་སུ་སོང་བ་དང་བསྟུན། ཕོ་མོའི་ཆས་གོས་ཕྱེས་བ་དང་ཐོན་སྐྱེད་ནུས་ཤུགས་ཀྱི་འཕེལ་རྒྱས། ལྷ་ཀླུ་དང་རིགས་རུས་དཔོན་འབངས་སོགས་ཀྱི་གྲལ་རིམ་བགར་བ་བཅས་ཀྱི་སྤྱི་ཚོགས་འཕེལ་རྒྱས་ཀྱི་གོ་རིམ་ནང་ཆགས་པ་རེད། དེ་དང་དུས་མཉམ་དུ་དད་མོས་དང་སྤྱི་ཚོགས་ཀྱི་སྣང་ཚུལ་གང་མང་གི་འགྱུར་བ་ནང་བཞིན་གྱོན་གོས་ལའང་གྱོན་པ་ཙམ་མ་ཡིན་པར་རྒྱན་ཆ་ཡི་ངོ་བོ་མང་པོ་སྤྲད་པ་དང་། ཞ་ཞོར་དུ་གྱོན་པ་མིན་པའི་ཟུར་རྒྱན་ཐ་ཐོར་ཏེ་འདོགས་ཆ་དང་མགུལ་རྒྱན་མང་པོ་བྱུང་ནས་གྱོན་པ་ནས་རྒྱན་གོས་ཀྱི་བར་བརྒལ་བྱུང་འདུག དཔེར་ན་ཁ་རུབ་གནའ་ཤུལ་ནས་རྙེད་པའི་མགུལ་རྒྱན་དང་རྣ་ལུང་། འགྲོན་བུ་གཡང་ཊི་སོགས་ལས་ཤེས་ཐུབ། དེ་ནས་མི་རྣམས་ཀྱི་བསམ་པའི་གཏིང་རིམ་ལ་མཛེས་བ་དང་མི་མཛེས་བ་ཞེས་པའི་དོན་སྤྱི་ཞིག་ཆགས་ནས་གྱོན་པ་ཞིག་ཡིན་ཕྱིན།དེའི་མཛེས་མིན་དང་གྲ་དག་མིན་སོགས་ལ་སྣང་དོགས་བྱེད་པའི་སྲོལ་ཆགས་པ་དང་། དེ་ཡང་གང་བྱུང་ཞིག་མ་ཡིན་པར། རང་རང་སོ་སོའི་སེམས་ཁོངས་སུ་ཐུན་མོང་གི་ཁྱབ་ཁོངས་ངེས་ཅན་ཞིག་གི་ནང་ཁས་ལེན་བྱེད་པའི་མཛེས་དཔྱོད་ཚད་གཞི་ཞིག་ཆགས་ཡོད་པས་རེད ། ད་དུང་བོད་ཀྱི་ས་ཁམས་ཆགས་ཚུལ་དང་ཆོས་ལུགས་དད་མོས། རིག་གནས་དཔལ་དབྱོར་སོགས་ནི་དམངས་སྲོལ་ཞིག་ཆགས་པའི་སྒུལ་ཤུགས་ལྟ་བུ་ཡིན་ལ། དེ་དག་གི་འཕེལ་རྒྱས་ལའང་དམངས་སྲོལ་གྱི་འགྱུར་བ་དང་འཕེལ་རྒྱས་ཀྱིས་ཤུགས་རྐྱེན་གཏོང་གི་ཡོད།
གཉིས་པ། དངོས་གཞིའི་ནང་དོན།
མི་རིགས་སྤྱིའི་ལོ་རྒྱུས་འཕེལ་རྒྱས་ཀྱི་གོམ་འགྲོས་དང་འགྲོགས་ནས་བོད་ཀྱི་རྒྱན་གོས་ལ་ཡང་མི་རིགས་ཀྱི་ཁྱད་ཆོས་མངོན་པར་བཏོད་པའི་རྣམ་གྲངས་མང་པོ་ཞིག་བྱུང་། རིགས་དབྱེ་ཡི་གཞི་འཛིན་ས་མི་འདྲ་བ་ལ་བརྟེན་ནས། རྒྱུ་ལ་བལྟོས་ནས་རིགས་བཀར་བ། དབྱིབས་ལ་བལྟོས་ནས་རིགས་བཀར་བ། གྱོན་མཁན་ལ་བལྟོས་ནས་རིགས་བཀར་བ། དུས་ཚིགས་ལ་བལྟོས་ནས་རིགས་བཀར་བ ། གྲལ་རིམ་ལ་བལྟོས་ནས་རིགས་བཀར་བ་སོགས་སྣ་གྲངས་ཧ་ཅང་མང་བ་རེད། ཁ་གྲངས་མང་པོ་ཞིག་འདུག་ནའང་དེ་དག་སྤྱི་ལ་ཁྱད་ཆོས་ཤིག་ཡོད་པ་ནི་ཡུལ་ལུང་སོ་སོའི་ཁྱད་ཆོས་མི་འདྲ་ས་རེ་འགའ་གནས་ཀྱང་། དེ་དག་ཐུན་མོང་གིས་མི་རིགས་ཤིག་གི་ལོ་རྒྱུས་དང་ཡུལ་སྲོལ་གོམས་གཤིས། ཆོས་ལུགས་དད་མོས་སོགས་ཀྱི་ནང་དོན་ལྡན་པའི་དམངས་སྲོལ་སྙིང་དོན་ཞིག་མཚོན།མི་རིགས་ཤིག་གི་འཛེམ་འཛི་རིག་གནས་དང་མི་གཤིས་ཀུན་སྤྱོད ། གུས་སྲོལ་རིག་གནས། བཀྲ་ཤིས་རྟེན་འབྲེལ་བརྟག་པ ། མི་སྒེར་འདུ་ཤེས། ད་དུང་ཆབ་སྲིད་བསམ་བློ་སོགས་ཀྱི་རིན་ཐང་ལྟ་བ་ཞིག་གི་གྲུབ་ཚུལ་ལ་དམངས་སྲོལ་སྙིང་དོན་ཡིན་པར་འདོད་ལ། དེའི་བདེན་རྫུན་བརྗོད་རྒྱུ་གཙོ་བོ་མ་ཡིན་པར། དམངས་སྲོལ་ནི་དམངས་སྲོལ་ཡིན་པ་དང་དམངས་སྲོལ་དེ་འདྲ་ཞིག་ཆགས་པའི་རྒྱུ་རྐྱེན་དང་གོ་བ་ཇི་བཞིན་དུ་ལེན་རྒྱུ་ལགས། ཡང་དམངས་སྲོལ་གང་རུང་བ་ཞིག་ལ་མཚོན་ན་དེ་སའི་ཆགས་དབྱིབས་དང་ཐོན་སྐྱེད། དད་མོས། མི་ཚེ་ཆོ་སྒྲུབ། མཛེས་དཔྱོད་སོགས་ལ་འབྲེལ་བ་ངེས་ཅན་ཞིག་ཡོད་པ་རེད།
༡.སའི་ཆགས་དབྱིབས་མི་འདྲ་བའི་རྒྱན་གོས་དམངས་སྲོལ་གྱི་མཚོན་ཚུལ།
བོད་ཀྱི་ཡུལ་གྲུ་འདི་ནི་ས་བབ་མཐོ་སྒང་གི་ཁོངས་སུ་གཏོགས་པ་དང་། གནམ་གཤིས་དྲོ་གྲང་མི་སྙོམ་པས། དེ་གའི་གནམ་གཤིས་བར་ཁྱད་དང་བསྟུན་ནས་རྒྱན་གོས་ཀྱི་བར་ཁྱད་བྱུང་ཡོད། དེ་ལ་ཡང་མཐའ་བཞི་གངས་རི་ར་བས་ཡོངས་སུ་བསྐོར་ཞིང་ “ སྟོད་མངའ་རིས་སྐོར་གསུམ་རྫིང་དང་འདྲ། བར་དབུས་གཙང་རུ་བཞི་ཡུར་བ་འདྲ། སྨད་མདོ་ཁམས་སྒང་དྲུག་ཞིང་དང་འདྲ ” བས་སྣོད་ཀྱི་བཀོད་པ་མ་འདྲ་བའི་དབང་གིས། རྒྱན་གོས་ཀྱི་རྒྱུ་དང་རྣམ་པ་སོགས་ལའང་དེའི་ངོ་བོ་དང་ཁྱད་ཆོས་ཞུགས་ནས་ཡོད། སའི་མཐོ་དམའ་དང་གནམ་གཤིས་ཀྱི་འགྱུར་ལྡོག་དང་བསྟུན་ནས་རྒྱན་གོས་ཡང་མི་འདྲ་སྟེ། ས་མཐོ་གྲང་ངར་ཆེ་སར་སློག་པ་གྱོན་པ་དང་། ཆར་ཞོད་ཆེ་ས་དང་ཁ་བ་མང་ས་ནས་ཕྱིང་ལྭ་གྱོན་པ་མང་བ། ས་བབ་དམའ་སར་སླེབས་པ་ན་ཡུན་ནན་སོགས་སུ་བུ་མོ་ཚོས་མཐང་གོས་གྱོན་པ་རེད། ད་དུང་གྲང་ངར་ཆེ་སར་ཞྭ་དྲོན་པོའི་རིགས་གོན་པ་ཝ་ཞྭ་དང་ཕྱིང་ཞྭ་ལྟ་བུ། ལྷམ་གྱི་རིགས་སུའང་ས་བབ་མ་འདྲ་བའི་དབང་གིས་ལྷམ་ཡུ་བ་ཅན་དང་མེད་པ་སོ་སོར་ས་བབ་དང་བསྟུན་ནས་གོན་པ་རེད། གྱོན་གོས་ཀྱི་རྒྱུ་མི་འདྲ་བའང་ས་བབ་དང་གནམ་གཤིས་ཀྱི་ཁྱད་པར་ལྟར་པགས་པ་མཐུག་པོའི་རིགས་དང་། པགས་པ་སྲབ་མོའི་རིགས། བལ་གྱི་རིགས། རས་དང་དར་ཟབ་སོགས་ཡོད། ས་ཁོངས་མི་གཅིག་པའི་རྒྱན་གོས་ཀྱི་ཆེས་མངོན་གསལ་གྱི་དཔེ་མཚོན་ཞིག་ཡོད་པ་ནི། ས་མཐོར་གནས་བའི་འབྲོག་པ་རྣམས་ཀྱིས་པགས་རིགས་ཀྱིས་བཟོས་བའི་སློག་པ་གྱོན་ཡོད་པ་དང་། ས་དམའ་སར་གནས་བའི་ཡུན་ནན་བོད་རིགས་ཀྱི་སར་བུ་མོ་ཚོས་མཐང་གོས་གྱོན་པ་ལྟ་བུ་རེད།
༢.ཐོན་སྐྱེད་འཚོ་བའི་རྣམ་པ་རྒྱན་གོས་དམངས་སྲོལ་གྱིས་མཚོན་པ།
འཚོ་བའི་རྟེན་ས་མི་འདྲ་བ་ལ་བརྟེན་ནས་རྒྱན་གོས་ཀྱི་རྣམ་པ་དང་རྒྱུ་ཡང་མི་འདྲ་བའི་གནས་ཚུལ་བྱུང་བ་རེད། ད་དུང་གྱོན་སྲོལ་ཡང་མི་འདྲ་བ་འབྱུང་ངེས་ལ། ཆེས་མངོན་གསལ་གྱི་མི་འདྲ་ས་ནི་ཞིང་ཕྱུགས་གཉིས་ཀྱི་འཚོ་རྟེན་མི་འདྲ་བ་གཉིས་ལས་བྱུང་བའི་ཁྱད་པར་རེད། ཐོན་སྐྱེད་ཀྱི་རྣམ་པ་ཐད་ནས་བལྟོས་ན་རྒྱན་གོས་ཀྱི་གོན་ལུགས་དང་འདོགས་ལུགས་ལས་ཤེས་ཐུབ། ཕྱུགས་ལས་གཉེར་བའི་འབྲོག་པར་མཚོན་ན་དེ་ཡི་ཕྱུགས་འཚོ་བའི་ཐོན་སྐྱེད་བྱེད་སྟངས་དང་འཚམ་པའི་རྒྱན་གོས་ཤིག་ཡོད་ལ། རོང་བར་ཡང་རོང་བའི་ཁྱད་ཆོས་ལྡན་པ་ཞིག་ཡོད་པ་རེད། དཔེར་ན།ཕྱུགས་ལས་ས་ཆར་རྒྱུན་ལྡན་དུ་འབྲོག་པ་ལུག་གི་པགས་པས་བཟོས་བའི་སློག་པ་གྱོན་མཁན་མང་པོ་ཡོད། དེ་ནི་ཁོ་ཚོའི་ཐོན་སྐྱེད་འཚོ་བ་དང་འབྲེལ་བ་དམ་པོ་འདུག་སྟེ། དང་པོ་དེ་རྣམས་ཀྱི་ཐོན་སྐྱེད་རྒྱུ་ཆའི་དབང་གིས་ཡིན། ཐད་ཀར་དུ་སྒོ་ཕྱུགས་ཀྱི་པགས་པ་རྒྱུ་ཆ་བྱས་ནས་བཟོས་ལ། གཉིས་ནས་གྲང་ངར་ཆེ་བས་སློག་པ་མཐུག་པོ་དག་ལ་གྲང་འགོག་གི་ནུས་བ་ཆེན་པོ་ལྡན། ཡང་སྐ་རགས་བཅིངས་དུས་ཅུང་ལྷོད་པོ་བཅིངས་བ་དང་། རུམ་ཆེན་པོ་ཅིག་ཡོད་པ་དེ་ནི་ཕྱུགས་རྫིས་ཟས་དྲོ་འཁྱེར་བ་མ་ཟད་དངོས་ཟོག་བསྡུ་སའི་སྣོད་ལྟ་བུ་ཞིག་ཡིན། མི་ཚང་མའི་ཤེས་གསལ་བཞོ་ལུང་(བཞོ་གཟུང)ནི་འོ་ཟོའུ་འགེལ་སའི་ཐོན་སྐྱེད་ཀྱི་ལག་་ཆ་ཞིག་ནས་རིམ་འགྱུར་བྱས་ནས། ད་ལྟ་རྒྱན་ཆ་གལ་ཆེན་ཞིག་ཏུ་གྱུར་ཡོད་པ་དེ་ནི་ཐོན་སྐྱེད་རྒྱུ་ཆ་གང་རུང་ལ་གཞི་བཅོལ་ནས་གསར་གཏོད་བྱས་པའི་རྒྱན་ཆ་རིགས་ཤིག་ཡིན།ཞིང་ལས་ས་ཆར་ཐོན་སྐྱེད་ཀྱི་དགོས་མཁོའི་དབང་གིས་རྒྱན་གོས་ལྕི་མོའི་དེ་རིགས་ལ་རྒྱུགས་མི་ཆེ་བ་དང་། རྒྱན་གོས་ཡང་ཟོར་ཅན་ལ་སྤྲོ་བ། ཐོན་སྐྱེད་བྱེད་པར་་སྟབས་བདེ་ཡོང་ཆེད་བོད་ལྭར་སྐ་རགས་བཅིངས་ན་དམ་པོ་ཡིན་པ་མང་ལ། བོད་ལྭའི་འདབས་ཁ་རྐང་པའི་པུས་མོ་མན་ལ་འབབ་དུ་མི་འཇུག་པ་རེད།རྒྱུན་ལྡན་དུ་ཕུ་ཐུང་གཡས་པ་ཕུད་ཡོད་པ་དེ་ཡང་ཐོན་སྐྱེད་འཚོ་བ་དང་འབྲེལ་བ་ཆེན་པོ་ཡོད་དེ།གཅིག་ནས་ལག་པ་གཡས་པར་ཤུགས་ཆེ་བས་ལས་ཀ་ལས་བར་སྟབས་བདེ་ཡོང་བའི་ཆེད་དང་། གཉིས་ནས་ཉིན་རེའི་ཚ་གྲང་དང་འབྲེལ་བ་ཡོད་ལ། གསུམ་ནས་ཆེ་བར་འཕྲད་སྐབས་གུས་ཞབས་མཚོན་པ་རེད། གཞན་རྒྱན་ཆའི་སྐོར་ལ་གནའ་ཤུལ་མང་པོ་ནས་རྙེད་པའི་རུས་པའི་རྒྱན་ཆ་དེ་དག་ལས་གསལ་བོར་ཤེས་ཐུབ། རུས་པ་རྒྱན་ཆ་དེ་དག་ནི་ཐད་ཀར་ཐོན་སྐྱེད་ཀྱི་གོ་རིམ་ནང་ཐོན་སྐྱེད་རྒྱུ་ཆ་དེ་མི་རྣམས་ཀྱི་བཟོ་བཅོས་བརྒྱུད་ནས་རྒྱན་ཆ་རུ་གྱུར་བ་ཞིག་གོ
༣.དད་མོས་ཀྱི་ནང་དོན་རྒྱན་གོས་དམངས་སྲོལ་ལས་མཚོན་ཚུལ།
དད་མོས་ལ་དབྱེ་ན་མང་པོ་ཞིག་འདུག་སྟེ། ཆོས་ལུགས་དད་མོས་ལས་གཞན་རི་ཆུ་ནགས་གསུམ་དང་འདབ་ཆགས་རི་དྭགས་གཅན་གཟན་སོགས་ལ་དད་མོས་བྱེད་པ་བཅས་དད་མོས་ལ་སྣ་ཁ་མང་པོ་ཞིག་འདུག རྒྱན་གོས་ནི་མི་རྣམས་ཀྱིས་ཐད་ཀར་དུ་རང་ཉིད་ཀྱི་ཆ་འཕྲིན་ཕྱིར་སྤྲོད་ཀྱི་ཡོ་བྱད་ཅིག་ཡིན་པས། རྒྱན་གོས་ལས་མི་ཞིག་དད་མོས་ག་འདྲ་ཞིག་བྱེད་ཀྱིན་པའི་གནས་ཚུལ་ཟ་ཟུར་ནས་མངོན་ཡོང་ ངེས། འཛམ་གླིང་ཧྲིལ་པོ་ཅན་དུ་གྱུར་བ་དང་མཉམ་དུ་མི་ཚང་མའི་དད་མོས་ཀྱི་བར་ཐག་ཀྱང་ཇེ་ཉེ་རུ་ འགྲོ་བཞིན་འདུག དེ་ནི་རྒྱན་གོས་སྟབས་བདེ་ཅན་དུ་འགྱུར་བཞིན་པ་ལྟ་བུ་རེད། བོད་དུ་དད་མོས་ཀྱི་ ཤུགས་རྐྱེན་ཐེབས་པ་ལ་བརྟེན། རྒྱན་གོས་ལ་དད་མོས་བྱེད་ཡུལ་གྱི་ཆོས་ལུགས་སམ་རི་ཆུ་སོགས་ཀྱི་ མཚོན་དོན་མི་འདྲ་བའི་གོས་ཀྱི་རི་མོ་སྣ་མང་ཞིག་ཡོད་པར་མ་ཟད། འདོགས་ཆ་རྒྱན་གྱི་སྐོར་ལའང་དད་མོས་དེ་དག་མཚོན་པ་མང་པོ་ཅིག་ཡོད། ཆོས་ལུགས་ཀྱི་རྒྱན་གོས་ཡང་བོད་ཀྱི་རྒྱན་གོས་ཀྱི་གྲུབ་ཆ་གལ་ཆེན་ཞིག་ཡིན། གཙོ་བོ་གྲྭ་ཆས་དང་སྔགས་པའི་ཆས། དེ་དག་གི་ཆོས་བྱེད་ཡོ་ཆས་སོགས་ནས་རིམ་འགྱུར་བྱུང་བའི་རྒྱན་ཆ་མང་པོ་ཞིག་འདུག་པ་དེ་རྣམས་ཡིན། ད་དུང་ཆོས་ལུགས་གཅིག་ཡིན་ཡང་གྲུབ་མཐའ་མ་གཅིག་པས་སོ་སོའི་ཆས་གོས་ལའང་ཁྱད་པར་ཆེན་པོ་ཡོད། དཔེར་ན་རྙིང་མ་བའི་ཆོས་གོས་ནི་གདོད་མའི་རྣམ་པ་ངེས་ཅན་ཞིག་སྲུང་འཛིན་བྱས་ཡོད་པ་ཞིག་དང་། དགེ་ལུགས་པའི་ཆས་གོས་ནི་གྲ་དག་དང་གོན་སྲོལ་གྱི་སྒྲིག་ལམ་ཡོད་པ་ཞིག་ཏུ་འདུག་པ་དེ་གཉིས་བར་གྱི་ཁྱད་པར། ད་དུང་ཨ་མདོའི་ཡུལ་གྱི་གློ་གཟུར་ནི་ཉི་མ་དང་འདྲ་བ་ཞིག་ཇུས་འགོད་བྱས་ཡོད་པ་ནི་རང་བྱུང་ལ་དད་པ་བྱེད་པའི་གདོད་མའི་དད་པ་ཡི་ཤུལ་རྗེས་ཤིག་ཏུ་འདོད།
༤.མི་ཚེ་ཆོ་སྒྲུབ་སྐབས་ཀྱི་རྒྱན་གོས་དམངས་སྲོལ།
མི་རིགས་གང་ཡིན་ཡང་དེ་ལ་རང་ཉིད་ཀྱི་གནའ་ནས་རྒྱུད་འཛིན་བྱས་ཡོང་བའི་མི་ཚེ་ཆོ་སྒྲུབ་ནང་དོན་ཤིག་ཡོད་ངེས་པ་རེད། སྐྱེས་རྒ་ན་འཆི་ནི་མི་ཚེ་ཞིག་གི་གོ་རིམ་ཡིན་ལ་དེ་ནི་དགའ་སྐྱོ་ཆགས་ལྡང་དང་ལྡོང་ནས་ཡོད། སྐྱེས་པའི་དགའ་ཚོར་མཚོན་ཕྱིར་བཙས་སྟོན་ལ་རོལ་བ་དང་། ན་འཆིའི་སྡུག་བསྔལ་གྱིས་འདུན་སོགས་བྱེད་པ་ཡིན་ལ། དེ་དག་གི་སྐབས་སྐབས་ཀྱི་གནས་ཚུལ་མ་འདྲ་བའི་རྐྱེན་གྱིས་རྒྱན་གོས་ལའང་རིགས་མི་གཅིག་པ་བྱུང་།ཕོ་མོ་དང་ལོ་ཚོད། དུས་སྐབས་སོགས་མ་གཅིག་པའི་དབང་གིས་རྒྱན་གོས་ཀྱང་མི་འདྲ་བྱུང་། དཔེར་ན། ཡུལ་གྲུ་མང་བོ་ཞིག་ནས་བྱིས་པ་བཙས་མ་ཐག་ཏུ་རས་དཀར་པོ་ཁ་གང་ཞིག་གིས་རྟེན་འབྲེལ་དང་བཅས་ཏེ་ལག་གཅུད་བཟོས་ནས་བསྐོན་པ་དང་གཤིན་པོའི་རུས་པའང་ཁ་དོག་དཀར་བོ་ཡིན་པའི་གཏེར་ཁུག་ཏུ་བསྡུ་བ། ཡང་ཡུལ་ལ་ལར་ཕ་མའི་གོས་རྙིང་སོགས་ཀྱིས་གཅུད་པ་སོགས་འདུག ཡང་ནར་སོན་པའི་མཚོན་རྟགས་སུ་སྐྱེས་པ་ཚོས་རྒྱན་ལ་གློ་གྲི་སོགས་འདོགས་པ་དང་། སྐྱེས་མ་རྣམས་ལ་སྐྲ་ཕབ་པ་དང་པང་གདན་དཀྲིས་པ་སོགས་ཀྱི་སྲོལ་ཡོད་པ་ནི“ཕོ་ལོ་བཅོ་ལྔས་ཇག་ཐུབ།། མོ་ལོ་བཅོ་ལྔས་གནས་ཐུབ།།”ཟེར་བ་ལྟར་དང་། མི་ཚེའི་དོན་ཆེན་གཉེན་སྒྲིག་གི་དུས་ལ་སླེབས་ཙ་ན་དེ་ལའང་རྒྱན་གོས་སྣ་ཚོགས་ཤིག་ཡོད། སྐབས་འདིའི་གཟབ་མཆོར་ནི་ཆེས་མཛེས་པ་དང་སྣ་གྲངས་མང་བ་ཞིག་དང་། གཡུ་བྱུར་གྱིས་རྒྱན་ངེས།“བརྒྱ་གོས”ནི་ལོ་ལོན་རྒན་པ་ལོ་བརྒྱད་ཅུ་རུ་ཐོན་པ་ན་བརྒྱད་ཅུ་གོས་དཀར་བསྐོན་པ་ལ་ཟེར་ཞིང་། དེ་ལས་གཞན་སྐབས་དེ་དུས་སུ་བཀྲ་ཤིས་བ་དང་ཚེ་རིང་ལོ་བརྒྱ་སོགས་ཁ་གཡང་སྨོན་ཚིག་ཕུལ་ནས། རིན་ཆེན་གཟི་དང་མཆོང་གི་ཚེ་སྲུང་རྒྱན་ཆ་འདོགས་པ་རེད། གཤིན་མཆོད་རྒྱན་གོས་བཤད་ན་བོད་དུ་གཟབ་མཆོར་སྤྲོས་མི་ཆོག་པ་དང་ཞྭ་མོ་ཕྱིར་སློག་ནས་གོན་པ། འདུན་བྱེད་པའི་དུས་ཡུན་ནང་བུད་མེད་རྣམས་ཀྱིས་སྐྲ་སླེ་མི་ཆོག་པ་དང་སྐྱེས་པ་ཚོས་སྐྲ་དང་ཁ་སྤུ་བཞར་མི་ཆོག་པ་རེད། འདི་ཚང་མར་སྤྱི་སྡོམ་ཞིག་བྱས་ན་མི་ཚེ་ཆོ་སྒྲུབ་དེ་རྒྱན་གོས་གོན་སྲོལ་གྱི་སྒྲིག་ལམ་མམ་རྒྱན་གོས་ཀྱི་ངོ་བོ་དང་འདྲེས་ཡོད་པ་ཞིག་ལགས།
༥.བོད་ཀྱི་མཛེས་དཔྱོད་ལྟ་བའི་སྐོར་རྒྱན་གོས་ལས་མཚོན་ཚུལ།
ཐུན་མོང་གི་མི་རིགས་རིག་གནས་དང་སེམས་ཁམས་ཀྱིས་བསྐྱེད་ཡོང་བའི་ཡོངས་ཁྱབ་ཀྱི་མཛེས་དཔྱོད་ཀྱི་ཆ་ཡང་རྒྱན་གོས་དང་དེའི་གྱོན་སྲོལ་མངོན་ཡོང་། མཛེས་དཔྱོད་དེ་ཁ་དོག་དང་རི་མོ། གྲངས་ཀ་སོགས་གཙོ་བོ་བྱས་ནས་མཚོན་འདུག་རྒྱན་གོས་ཀྱི་ཁ་དོག་ལ་རྒྱ་མི་ནང་བཞིན་སྟོན་མོའི་དུས་སུ་དམར་པོ་དང་གཤིན་མཆོད་ཀྱི་སྐབས་སུ་དཀར་བོ་ཞེས་གཏན་འཁེལ་གསལ་པོ་ཞིག་མེད་ན་ཡང་། རང་ཉིད་ཀྱི་གོམ་འགྲོས་ལས་ཁ་དོག་གི་ལྟ་བ་ཞིག་ཆགས་ཡོད་པ་རེད། དཀར་བོ་དེ་ཡག་པོ་ཞིག་ཏུ་བརྩི་བ་དང་སེར་བོ་དེ་བླ་ན་མེད་པ་ཞིག་ཏུ་བརྩིས་ནས་བླ་ཆེན་དཔོན་ཆེན་གྱིས་སེར་པོའི་རིགས་ཀྱི་གོས་གྱོན་པ་མང་པོ་ཡོད། “ཚི་ལེན་ནམ་ནང་འཇམ་གྱི་རིགས་ནི་ཁ་དོག་གི་ཆ་ནས་ཕོ་ལ་དཀར་པོ་དང་། དམར་སྨུག སེར་པོ་གཙོ་ལ། མོ་ལ་དམར་རྐྱང་དང་། ངང་དམར། གནམ་མདོག་ལྗང་ཁུ་གཙོ་ཞིང་།”① ཞེས་པ་ལྟར། ཡང་གསེར་དང་དངུལ་གྱི་རྒྱན་ཆར་མཚོན་ནའང་ཁ་དོག་དཀར་པོ་དང་སེར་བོ་སོགས་རེད། ཁ་དོག་གི་ནང་ནས་དེ་རྣམས་རྒྱན་གོས་ལས་བྱུང་བ་མང་། ①ནི >ལས་དྲངས། ཤོག་ངོས༡༣༢བ། རྒྱན་གོས་ཀྱི་རི་མོ་དང་གྲངས་ཀ་སོགས་བོད་རང་གི་ཐུན་མོང་མ་ཡིན་པའི་ཁྱད་ཆོས་ལྡན་པ་ཞིག་འདུག རི་མོ་དང་གྲངས་ཀ་དེ་དག་ལས་བརྡ་རྟགས་གང་མང་ཞིག་སྟོན་བཞིན་ཡོད། གཙོ་བོ་གྲལ་རིམ་དང་དབུལ་ཕྱུག མི་རིགས། དད་མོས་བཅས་ཀྱི་དབྱེ་བ་མི་འདྲ་བ་ལ་བརྟེན་ནས་བྱུང་བའི་མཛེས་དཔྱོད་ཀྱི་ཆ་ཡིན་ལ། རྟག་བརྟན་མཚོན་པའི་གཡང་དྲུང་གི་རི་མོ་དང་མཐུན་སྒྲིལ་གྱི་ནུས་བ་མཚོན་པའི་རྡོ་རྗེ་རྒྱ་གྲམ་གྱི་རི་མོ། ཚེ་རིང་རྣམ་དྲུག བཀྲ་ཤིས་རྟགས་བརྒྱད། ད་ལྟ་བྱུང་བའི་ནོར་ལུག་རི་མོ་སོགས་ཡོད་པ་དང་། གྲངས་ཀའི་སྐོར་ནས་གསུམ་དང་དགུ བཅུ་གསུམ། བརྒྱ་དང་བརྒྱད་སོགས་བཀྲ་ཤིས་བ་མཚོན་བྱེད་ཀྱི་གྲངས་ཀ་ཡིན་པས། གཟི་ལ་མིག་དགུ་ཅན་བཟང་བོར་བརྩི་བ་དང་། ཁམས་ཀྱི་བུ་མོ་ཚོའི་མཐང་གོས་ལ་ལྟེབ་མ་མང་ན་བརྒྱ་དང་བརྒྱད་ཡོད་པར་བཟོ་བ་ལྟ་བུ།
གཞན་བཙན་པོའི་སྐབས་ཀྱི་དམག་གི་སྒྲིག་གཞི་ལས་རིམ་འགྱུར་བྱས་བའི་གོས་འདབས་ཁར་སྲམ་དང་སྟག་ལྤགས། གཟིག་ལྤགས་སོགས་རྒྱག་པའི་སྲོལ་ཞིག་ཡོད་པ་དེ་ནི། ཡར་སྔོན་བཙན་པོའི་དུས་སུ་ དམག་དཔུང་ལས་དམག་འཁྲུག་གི་བྱས་རྗེས་ཆེ་བ་རྣམས་ལ་གཟེངས་བསྟོད་དང་། སྡར་མའི་མཚང་བརྟོལ་དུ་བྱ་དགའ་རྟགས་མཚན་དུ་སྲོག་ཆགས་དེ་རིགས་ཀྱི་པགས་པ་གནང་གིན་ཡོད་པ་དེ་ནས་བྱུང་ལ།ད་ལྟ་དེ་ནི་རང་བྱུང་ཁམས་དང་མིའི་རིགས་ཀྱི་འཆམ་མཐུན་ལ་གནོད་པ་ཤེས་ནས“ལྤགས་སྲེག་ལས་འའགུལ”བརྒྱུད་ནས་ཡོངས་སུ་དོར་བ་རེད། དེ་ནི་དམངས་སྲོལ་གྱི་འགྱུར་བའི་རང་བཞིན་གྱི་མངོན་ཚུལ་ཞིག་རེད་བསམ།
༦. བོད་ཀྱི་རྒྱན་གོས་ལས་མི་རིགས་གཞན་གྱི་ཤན་ཤུགས་ཀྱི་སྐོར།
སྤྱི་ཚོགས་འཕེལ་རྒྱས་དང་མི་རིགས་བར་གྱི་འབྲེལ་གཏུགས་ཇེ་མང་དུ་ཕྱིན་པ་དང་བསྟུན་ནས།བོད་མི་རིགས་ཀྱི་རྒྱན་གོས་དེའང་སྣ་མང་དང་སྟབས་བདེ་ཅན་དུ་འགྲོ་བཞིན་འདུག ཡང་གཅིག་བཤད་ན། བོད་ཀྱི་རྒྱན་གོས་ཡང་རང་ཉིད་འཚོ་སྡོད་ཀྱི་ས་ཁོངས་ཁོར་ཡུག་དང་གནམ་གཤིས། ཐོན་སྐྱེད་འཚོ་བ།སེམས་ཁམས་རྐྱང་རྐྱང་གི་དབང་དུ་མ་ཡིན་པར། འབྲེལ་འདྲིས་དང་གདོང་ཐུག་བརྒྱུད། མི་རིགས་གཞན་གྱི་ཁྱད་ཆོས་དང་ལེན་བྱས་ཡོད་པ་རེད། དེ་ནི་འཕེལ་རྒྱས་ཀྱི་ཆོས་ཉིད་ཅིག་ཡིན་པ་ལས་རང་ཉིད་ཀྱི་ཁེར་ཚུགས་ཀྱི་ཆ་བོར་སོང་བ་མིན་ནོ།། གོང་ནས་བཀོད་ཡོད་པ་ལྟར་སྲོང་བཙན་སྐབས་ཙམ་ནས་བོད་ཀྱི་རྒྱན་གོས་ལ་མི་རིགས་གཞན་གྱི་ཤན་ཤུགས་ཐེབས་ཡོད་པ་དང་། རྗེས་ནས་སོག་པོ་ཇིང་གར་གྱི་དམག་དཔུང་བོད་དུ་ཐོན་པ་ནས་བཟུང་བོད་ཀྱི་སྐུ་དྲག་གི་རྒྱན་གོས་ལ་སོག་པོའི་ཤན་ཞུགས་པ་རེད། ཡང་དུས་རབས་ཉི་ཤུ་བ་ཙམ་ནས་ནུབ་གླིང་གི་རྒྱན་གོས་དར་ཁྱབ་བྱུང་བ་སོགས་རེད།
གསུམ་པ། མཇུག་བསྡུ་བ།
རྒྱན་གོས་ནི་མི་རིགས་ཤིག་གི་གནས་སའི་ས་ཁོངས་དང་གནམ་གཤིས། ཐོན་སྐྱེད་འཚོ་བ་རོལ་སྟངས།དཔལ་འབྱོར་གྱི་རྨང་གཞི མཛེས་དཔྱོད་ལྟ་བ་སོགས་ཕྱོགས་གང་མང་ཞིག་གི་ནུས་པ་བཏོན་ནས་གྲུབ་པ་ཞིག་ཡིན་ལ། བོད་ཀྱི་རྒྱན་གོས་ཡང་དེ་ལྟར་དུ་ཐོན་པ་ལགས། བོད་ཀྱི་རྒྱན་གོས་ནི་འཚེམ་བཟོ་ལག་རྩལ་གྱི་འབྲས་བུ་ཙམ་དང་རྒྱས་སྤྲོས་ཀྱི་རྒྱན་ཆ་ཙམ་གཏན་ནས་མིན་པར། བོད་ཀྱི་རྒྱན་གོས་ལས་བོད་རང་གི་རིག་གནས་སམ་ཕོ་མོ་དང་ལོ་ཚོད། དུས་ཚིགས། ལས་རིགས་དང་གྲལ་རིམ། ཡུལ་ཁམས་ཆགས་སྟངས།མི་རིགས་གི་སྒེར་གཤིས། བློ་གྲོས་སོགས་གཅིག་འདུས་ཀྱིས་མཚོན་ཡོད་ལ། བོད་མི་རིགས་ཀྱི་ལོ་རྒྱུས་དུས་རིམ་མི་འདྲ་བའི་ནང་གི་ཆབ་སྲིད་འགྱུར་ལྡོག་དང་འཚོ་བའི་ཆུ་ཚད། འདུ་ཤེས་འཛིན་སྟངས་སོགས་ཀྱིས་མཚོན་པའི་སྤྱི་ཚོགས་ཀྱི་སྣང་ཚུལ་དང་། ལོ་རྒྱུས་དོན་དངོས་མང་པོ་ཞིག་མཐོང་ཐུབ།།
དཔྱད་གཞིའི་ཡིག་རིགས།
①  > གཅན་ཚ་བཀྲ་བྷོ། ཀན་སུའུ་མི་རིགས་དཔེ་སྐྲུན་ཁང་། 2008ལོ།
②  > བཀྲ་ཤིས་ཚེ་རིང་། ཀན་སུའུ་མི་རིགས་དཔེ་སྐྲུན་ཁང་། 2008ལོ།
③  > གཅོད་པ་དོན་གྲུབ་ཀྱིས་གཙོ་སྒྲིག་བྱས། མི་རིགས་དཔེ་སྐྲུན་ཁང་། 2001ལོ།
④ > སངས་རྒྱས་རིན་ཆེན་གྱིས་རྩོམ་སྒྲིག་བྱས། ཀན་སུའུ་མི་རིགས་ དཔེ་སྐྲུན་ཁང་། 2010ལོ།
⑤ > སོག་རུ་ཀརྨ་ཀུན་ཁྱབ། མི་རིགས་དཔེ་སྐྲུན་ཁང་། 2009ལོ།
⑥  > 中国民族博物馆编 民族出版社 2003年
⑦  > 陶立璠 学苑出版社 2003年
རྩོམ་སྒྲིག་པ། ཀླུ་མོ་མཚོ།


text:
Loading...
སྨོན་ལམ་ཚིག་མཛོད་ཆེན་མོ་ནི་མ་ཚིག་ཐ་སྙད་ཆིག་འབུམ་བདུན་སྟོང་ལྷག་ལས་གྲུབ་ཅིང་བོད་ཀྱི་སྲོལ་རྒྱུན་བརྡ་སྤྲོད་ཀྱི་འགྲོས་དང་བསྟུན་ཞིང་། དེང་རབས་མཉེན་ཆས་ཀྱི་ཁྱད་ཆོས་ལྡན་པའི་བོད་
ཕྱི་ལོ་ ༢༠༡༦ལོའི་ཕྱི་ཟླ་ ༤ པའི་ཚེས་ ༢༤ ཉིན་ཐའེ་ཝན་དུ་ཐའེ་ཝན་གྱི་ཧ་ཤེན་རིན་པོ་ཆེའི་ཆོས་ཚོགས་སུ་སྨོན་ལམ་ཚིག་མཛོད་ཆེན་མོའི་མ་ཚིག་རྒྱ་ཡིག་ལ་བསྒྱུར་གཞིའི་སྐོར་གྱི་ཆེད་མཁས་པ་
ཕྱི་ལོ་ ༢༠༡༦ལོའི་ཟླ་༣ ཚེས་ ༣༡ ནས་ཕྱི་ཟླ་ ༤ བའི་ཚེས་ ༡ བར་ཏེ་ཉིན་གཉིས་རིང་རྡ་ས་བོད་ཀྱི་དཔེ་མཛོད་ཚོགས་ཁང་དུ། སྨོན་ལམ་བོད་ཡིག་བརྡ་འཕྲིན་ཞིབ་འཇུག་ཁང་གིས་གོ་སྒྲིག་བྱས་ཏེ་སྨོན་
ཕྱི་ལོ་༢༠༡༥ ལོའི་ཟླ་ ༡༢ ཚེས་ ༡༨ ཉིན་སེ་ར་བླ་སྤྱིའི་འདུ་ཁང་དུ་སེ་ར་བླ་སྤྱི་དང་ས་གནས་སེར་སྐྱ་མི་མང་ཐུན་མོང་ནས་༸གོང་ས་མཆོག་དགུང་གྲངས་བརྒྱད་ཅུར་ཕེབས་པའི་གྱ་སྟོན་དང་སྟབས་
ཕྱི་ལོ་ ༢༠༡༥ལོའི་ཟླ ༣ཚེས ༡༠ནས་ཚེས ༡༣བར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་བྱས་ཏེ། སྨོན་ལམ་བོད་ཀྱི་ཚིག་མཛོད་ཆེན་མོའི་ཆོས་ལུགས་དང་འབྲེལ་བའི་ཐ་སྙད་རྩོམ་
ཕྱི་ལོ་ ༢༠༡༤ ལོའི་ཟླ་ ༣ ཚེས་བཅུ་གསུམ་ནས་ཉིན་གསུམ་རིང་། འདི་ག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་འོག། སྨོན་ལམ་བོད་ཀྱི་ཀུན་བཏུས་ཚིག་མཛོད་ཆེན་མོའི་ཆོས་ལུགས་
རྒྱལ་སྤྱིའི་བོད་རིག་པའི་ཚོགས་འདུ་ཐེངས་བཅུ་གསུམ་པ་ཕྱི་ལོ་ ༢༠༡༣ ལོའི་ཟླ་ ༧ ཚེས་ ༢༡ ནས་ཚེས་ ༢༧ བར་སོག་པོའི་རྒྱལ་ས་ཨོ་ལན་པཱ་ཐུར་དུ་བསྐོང་འཚོགས་བྱས་ཡོད་འདུག
ཕྱི་ལོ་ ༢༠༡༣ ཟླ་ ༣ ཚེས་ ༦ ནས་ཉིན་གཉིས་རིང་འདི་ག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་འོག་གངས་སྐྱིད་བོད་ཀྱི་དཔེ་མཛོད་ཚོགས་ཁང་དུ། སྨོན་ལམ་ཚིག་མཛོད་ཆེན་མོའི་
སྨོན་ལམ་ཚིག་མཛོད་ཐོན་རིམ་༡.༡་ཅན་ནི། བོད་ཡིག་ཚིག་མཛོད་དང་། དབྱིན་བོད་ཚིག་མཛོད། བོད་དབྱིན་ཚིག་མཛོད་བཅས་སྡེ་ཚན་གསུམ་ཡོད་པའི་མཉེན་ཆས་ཚིག་མཛོད་ཅིག་ཡིན་ལ། ཚིག་མཛོད་


text:
ཏང་གི་འཛུབ་སྟོན་ལ་ཉན་འོས་སམ།༢༠༡༥ལོའི་ཟླ་༤ཚེས་༡༣ཉིན་སྤེལ། སྤྱི་ཟླ་དྲུག་པའི་ཚེས་གཅིག་ཉིན་གྲོགས་པོ་ཞིག་གི་ཁྱིམ་དུ་སོང་ནས་ཁ་བརྡ་གློད་ཅིང༌། ཁོས་ཁ་བརྡའི་བར་གསེང་ནས་བརྙན་འཕྲིན་གྱི་ལེ་ཚན་རེ་རེ་བརྗེ་བསྒྱུར་བྱེད་ཀྱིན་འདུག སྤྱིར་བཏང་དུ་ང་ལ་བརྙན་འཕྲིན་ལྟ་བའི་གོམས་གཤིས་དེ་འདྲ་མེད་པས། གསར་འགྱུར་དང་རྩེད་རིགས་གང་ཡིན་རུང་ཕལ་ཆེར་ལྟ་བཞིན་མེད། ཡིན་ན་ཡང༌། དེ་རིང་གསར་འགྱུར་ཞིག་གིས་བདག་གི་མིག་ཟུང་དབང་མེད་དུ་བཀུགས་སོང༌། གསར་འགྱུར་དུ་བོད་རིགས་སློབ་ཕྲུག་འགའ་འཆར་གྱིན་འདུག ཁོ་ཚོ་རེ་རེས་བོད་ལྭ་གྲ་དག་རེ་གྱོན་འདུག་པས་ཡིན་ནམ། གང་ལྟར་ངས་ཁོ་ཚོར་མཉམ་འཇོག་བྱེད་དུས་ཁོ་ཚོ་རེ་རེས་རྒྱ་སྐད་ཀྱི་ལམ་ནས་གསར་འགོད་པར་དྲིས་ལན་འདེབས་ཀྱིན་འདུག བྱིས་པ་ཚོའི་སྐད་མགོ་དམའ་དྲགས་པས་ཡིན་ནམ། བརྙན་འཕྲིན་ལས་ཁོ་ཚོའི་སྐད་ཆ་གསལ་བོ་ཞིག་མི་ཐོས་མོད། བརྙན་འཕྲིན་ངོས་སུ་རྒྱ་ཡིག་གསལ་བོ་ཞིག་འཆར་གྱིན་འདུག་པས་གཞི་ནས་ཧ་གོ་སོང་སྟེ། ཁོ་ཚོ་ཚང་མས་ཏང་གི་བཀའ་དྲིན་ལ་ཐུགས་རྗེ་སྙིང་ནས་ཞུ་བཞིན་འདུག
དམག་མི་ཞིག་གིས་རྒྱབ་ཡོལ་གྱི་མདུན་ནས་ཀྲོང་ངེར་ལངས་ནས་བྱིས་པ་རྣམས་ལ་ཏང་གི་འབོད་ཚིག་ཅིག་འདོན་གྱིན་འདུག་མོད། ཁ་བརྡའི་ཁྲོད་དུ་གཡེང་དྲགས་པས་གསལ་བོ་ཞིག་མ་ཐོས་རུང༌། རྗེས་མར་བྱིས་པ་ཞིག་གི་དྲིས་ལན་ཁྲོད་ནས་ཁོ་རང་ཡང་མ་འོངས་པར་དམག་མི་འདི་འདྲ་ཞིག་བྱེད་འདོད་ཅེས་ཟེར་བས་ཡོད་ཚད་གསལ་འགྲོལ་བྱས་སོང༌། སྐབས་དེར་ང་རང་ཧང་སངས་པར་བྱས་སོང་སྟེ། བྱིས་པ་འདི་འདྲའི་སྐབས་ནས་བཟུང་སློབ་གསོ་རྒྱག་པར་མི་ཞེད་དམ་སྙམ། འདི་ཡང་གཅིག་ཏུ་ན་ང་རང་དམག་མི་ཞེས་པའི་ཐ་སྙད་འདིར་དགའ་བོ་མེད་པས་ཡིན་སྲིད་མོད། བྱིས་པ་དེས་ཉམ་ཆུང་བའི་འཛུམ་ཞིག་སྟོན་གྱིན་དེ་ལྟར་བཤད་ཚུལ་གྱིས་དཔྱོད་ལྡན་སྐྱེ་བོ་སུ་ཞིག་གི་ཞེ་སེམས་མེར་བར་མི་བྱེད་དམ།
དེ་ལས་ཀྱང་འཇིགས་སུ་རུང་བ་ཞིག་ཡོད་པ་ནི། རྒྱབ་ཡོལ་ངོས་ཀྱི་རྒྱ་ཡིག་གི་ཡིག་འབྲུ་བརྒྱད་དེ། ”ཏང་གི་མཛུབ་སྟོན་ལ་ཉན་ཏེ། མི་དམངས་ལ་ཞབས་འདེགས་ཞུ་བ”ཞེས་པ་དེ་རེད། ཚོད་དཔག་མ་བྱས་པར་ཤེས་འོང་བ་ནི། གོང་གི་དམག་མི་དེས་བཏོན་པའི་ཏང་གི་འབོད་ཚིག་ཀྱང་འདི་དང་ཞེ་དྲག་ཉེ་སྟེ། འདི་ལྟའི་རིགས་དེ་ང་ཚོའི་རྣ་བར་བླུགས་དྲགས་པས་སོ། ། སྐབས་འདིར་བདག་གི་སེམས་སུ་ཝལ་གྱིས་ཤར་འོང་བ་ནི་སློབ་འབྲིང་སློབ་དེབ་ངོས་ཀྱི་དྲན་པ་ཞིག་སྟེ། ཉི་ཧོང་པ་ཚོས་རྒྱ་ནག་ལ་སྤེལ་བའི་བྲན་བསྒྱུར་སློབ་གསོ་ཞེས་པ་དེ་རེད། སློབ་གསོ་དེའི་ངོ་བོ་ནི་རྒྱ་ནག་གི་བྱིས་པ་ཆུང་ཆུང་ནས་བཟུང་ཉི་ཧོང་གི་སློབ་གསོ་སྤེལ་བ་དེ་རེད། ཡིན་ན་ཡང༌། སློབ་གསོ་དེ་ཉིད་ཡོངས་སུ་ལེགས་འགྲུབ་མ་བྱུང་སྟེ། ལོ་ངོ་འགའི་རྗེས་ནས་ཉི་ཧོང་པ་ཚོར་ཕམ་ཁ་རེག་བྱུང་བ་རེད།
སློབ་འབྲིང་དགེ་རྒན་གྱིས་གཅིག་གཅིག་གཉིས་གཉིས་ངང་གསལ་བོར་འཁྲིད་དུས་དེ་ཁོ་ན་ཉིད་ལས་ཕྱོགས་གཞན་ལ་བསམ་གཞིག་གཏོང་མ་ཐུབ་མོད། ད་ལྟ་ཕྱིར་མིག་བལྟས་ན་དགེ་སློབ་གཉིས་ལ་གཞན་བྲན་བསྒྱུར་སློབ་གསོ་སྤེལ་ཚར་བས་ཅི་ཁག་སྙམ། ལོ་བཅུ་ཕྲག་མང་པོའི་རིང་དུ་འདིའི་ཕྱོགས་ཀྱི་ལས་ཀ་སྒྲུབ་མཁན་ག་ཚོད་ཅིག་གསོ་སྐྱོང་བྱས་ཡོད་མེད་མི་ཤེས་མོད། གང་ལྟར། ད་དུང་འདིའི་ཕྱོགས་ལ་སྔར་ལས་ལྷག་པའི་ཤུགས་སྣོན་བཞིན་པ་མཐོང་ན་ལུས་ཀྱི་བ་སྤུ་རེ་རེ་ལ་དངངས་འདར་བརྒྱབ་འོང༌།
ཉི་ཧོང་གི་བྱེད་ཐབས་དེར་ཕམ་ཁ་བྱུང་ནས་ལོ་ངོ་བཅུ་ཕྲག་མང་པོ་འདས་པའི་དེ་རིང་ད་དུང་ཡང་རྒྱ་ནག་པ་དག་གིས་ཉི་ཧོང་ལ་འདྲེ་དམག་ཅེས་འབོད་ཅིང༌། རྒན་གཞོན་ཚང་མར་ལོ་རྒྱུས་ཀྱི་དྲན་པ་དེ་ཡང་དང་བསྐྱར་དུ་བསྒོ་བཞིན་འདུག ཕྱི་ངོས་ནས་མི་རིགས་མཐུན་སྒྲིལ་དང་རྒྱལ་ཁབ་མཉམ་འབྲེལ་ཞེས་སྒྲོག་གིན་འདུག་ལ། ཉི་ཧོང་ས་འགུལ་ཆེན་མོའི་སྐབས་སུ་ཡང་རྒྱ་མི་ཁ་ཤས་བཏང་ནས་གནོད་སེལ་རོགས་སྐྱོར་ཞེས་པའི་རྣམ་པ་ཞིག་སྟོན་གྱིན་འདུག ཡིན་ན་ཡང༌། མི་རིགས་གཉིས་བར་གྱི་ཞེ་འཁོན་དེ་ད་དུང་ཇེ་གསལ་ཇེ་ཟབ་ཏུ་གཏང་ཅི་ཐུབ་ལ་འབད་ཀྱིན་པ་ནི་གློག་བརྙན་དག་གི་བར་གསེང་ནས་གསལ་བོར་ཤེས་འོང༌།
དེ་རིང་བདག་གིས་དེ་ཉིད་དྲན་དོན་ནི་སློབ་གསོ་གཉིས་ཀྱི་ངོ་བོ་ཡང་དག་མཚུངས་པས་སོ། ། ཏང་གི་དར་ཆ་འཕྱར་ནས་ཏང་གི་ཁ་གཡང་བསྒྲགས་ཏེ། ཏང་གི་སློབ་གསོ་སྤེལ་བ་ནི་སྲིད་གཞུང་ཞིག་གི་ལས་ཀ་མ་ཡིན་ནོ། ། བྱིས་པ་ཆུང་དུས་ནས་སློབ་གསོ་སྣ་གཅིག་གི་སྒེར་སྡོམ་འོག་ཏུ་འཇུག་ཅི་ཐུབ་ལ་འབད་པ་ནི་རྒྱལ་ཁབ་ཅིག་གི་གཟི་བརྗིད་མ་ཡིན་ནོ། ། བྱིས་པ་ནི་བྱིས་པ་རང་སྟེ། ཁོ་ཚོའི་དྲི་མས་མ་གོས་པའི་རྣམ་དག་སེམས་སུ་བཟང་ངན་གྱི་དབྱེ་བ་གང་ཡང་མི་འདུག་ལ། དབྱེ་འབྱེད་ཀྱི་ནུས་པ་ཤིན་ཏུ་ཆུང་བས། ཉམ་ཆུང་བའི་ཁོ་ཚོར་འདི་ནི་ཡང་དག་དང་གན་ནི་ནོར་འཁྲུལ་ལོ་ཞེས་སློབ་གསོ་རྒྱག་པ་ནི་ནོར་འཁྲུལ་ཏེ། བྱིས་བློའི་འཚར་སྐྱེད་ཀྱི་གོ་རིམ་ནི་རང་དབང་གི་གོ་རིམ་ཞིག་ཏུ་གནས་པས་དེ་ལ་ཁ་ལོ་བསྒྱུར་བ་ནི་སྒེར་སྡོམ་ཁོ་ན་ཉིད་དོ། །
སྤྱིར་བཏང་དུ། ཏང་དང་རྒྱལ་ཁབ་གང་ཞིག་ཡིན་རུང་དེ་ཉིད་གནས་པའི་ཉིང་སྒོས་ནི་མི་མང་གི་ཆེད་འབའ་ཞིག་གོ ། དེས་མི་མང་གི་རེ་འདུན་དང་དགོས་མཁོ་སྐོང་མི་ཐུབ་ཚེ་མི་མང་གིས་དེ་ཉིད་བརྗེ་སྒྱུར་བྱས་ཆོག་སྟེ། དབང་ཆ་འདི་ནི་མི་མང་རང་ལ་མངའ། ཡིན་ན་ཡང༌། སྒེར་སྡོམ་རྒྱལ་ཁབ་དག་གིས་མི་སྒེར་གཅིག་གམ་ཚོགས་པ་གཅིག་གི་ཁེ་ཕན་ཉི་ཚེ་བར་ཞབས་ཞུ་སྒྲུབ་པ་ལས་མི་མང་གི་ཁེ་ཕན་ལ་ཁ་ཡ་མི་བྱེད་པ་ཡིན། འདི་ནི་ཁོ་ཚོ་སྤྱིའི་ཁྱད་ཆོས་འབའ་ཞིག་ཀྱང་ཡིན།
གུང་ཁྲན་ཏང་སྟེ་ཐོན་མོང་ཐོན་སྐྱེད་ཚོགས་པ་གང་གི་ཁ་གཡང་མི་དམངས་ལ་ཞབས་འདེགས་ཞུ་བ་ཞེས་པ་དེའོ། ། སྐབས་འདིའི་མི་དམངས་ཞེས་པའི་གོ་དོན་ཅི་ཡིན་གང་ལྟར་ཀྱང༌། ཁོ་ཚོས་མང་ཚོགས་ཡིན་པར་སྒྲུབ་བྱེད་བཙལ་ཐག་ཆོད་ཡིན། མང་ཚོགས་ཀྱི་ཁེ་ཕན་ཆེད་དུ་བྱ་བ་སྒྲུབ་པའི་ཚོགས་པ་དང་སྲིད་གཞུང་གང་དེ། སྤྱིར་བཏང་དུ་མང་ཚོགས་ལ་སྐྲག་སྣང་འབྱུང་དགོས་མི་འདུག་སྟེ། ཁྱོད་ཀྱིས་མང་ཚོགས་ལ་བྱ་བ་ཇི་ལྟར་སྒྲུབ་པ་ལེགས་ན་མང་ཚོགས་ནི་ཁྱོད་ཀྱི་རྒྱབ་རྟེན་ཁོ་ན་ཉིད་དོ། ། ཡིན་ན་ཡང༌། བྱིས་པ་ཆུང་ཆུང་ནས་ཏང་གི་སློབ་གསོ་སྤེལ་བ་ནི་མང་ཚོགས་དགྲ་བོར་བཟུང་བའི་མངོན་ཚུལ་ཞིག་སྟེ། མེ་སྟག་ཆུང་ས་ནས་གསོད་དགོས་པའི་གནས་ལུགས་འདི་ཉིད་ནི་སྒེར་སྡོམ་སྲིད་གཞུང་གང་ལ་ཐུན་མོང་དུ་མངའ་བའི་ཁྱད་རྟགས་སོ། །
མི་དམངས་ལ་ཞབས་འདེགས་ཞུ་དགོས་པ་བདེན་ན། ངེས་པར་དུ་ཏང་གི་མཛུབ་སྟོན་ལ་ཉན་དགོས་མི་འདུག་སྟེ། དེ་ནི་སྲིད་ཚོགས་ཚང་མའི་འོས་འགན་ཉག་གཅིག་གོ ། སྲིད་ཚོགས་གང་དེ་ཆབ་སྲིད་ཀྱི་གར་སྟེགས་སུ་བུད་ནས་མི་མང་གི་ཆེད་དུ་བྱ་བ་སྒྲུབ་པ་ནི་ཆོས་ཉིད་ཅིག་རེད་མོད། སྒྲུབ་ཡུལ་གང་དེས་སྲིད་ཚོགས་དེ་ཡི་མཛུབ་སྟོན་ལ་ཉན་དགོས་པ་ནི་དམངས་གཙོ་མ་ཡིན་པའི་རྟགས་མཚན་འཁྲུལ་མེད་དོ། ། འདི་ལ་སྐུ་ཞབས་ཡུས་ཅེ་ལགས་ཀྱི་གཏམ་འདི་ཤིན་ཏུ་མད་དེ། མང་ཚོགས་བྱིས་པར་ལྟ་བའི་སྲིད་གཞུང་གང་དེ་ནི་བྱིས་པའི་སྲིད་གཞུང་ཞིག་ཅེས་པའོ། །
སྔོན་ཆད་ཧྥ་ཤི་སི་དང་ནཱ་ཛི་སོགས་ཀྱི་སྐབས་སུ། མང་ཚོགས་ཀྱིས་ངེས་པར་དུ་ཁོ་ཚོའི་མཛུབ་སྟོན་ལ་ཉན་དགོས་ཏེ། སུ་ཞིག་གིས་ཁོ་ཚོའི་མཛུབ་སྟོན་དང་འགལ་བའི་བྱ་བ་སྒྲུབ་ན་དེ་ཉིད་ཀྱི་མགོ་བོ་ཁྲག་དམར་འཛར་འཛར་གྱིས་ས་རུ་འབྲུལ་བར་ཐེ་ཚོམ་མེད་དོ། ། དེ་ལྟའི་སྡུག་རྩུབ་ཀྱི་དབང་གིས་ལོ་ངོ་བཅུ་ཕྲག་འདས་པའི་དེ་རིང་ཡང་མིང་ཡིག་དེ་དག་གླེང་ན་ཉེ་རིང་ཀུན་པོར་ཞེད་སྣང་སྐྱེས་བཞིན་པ་ལགས། ཡིན་ན་ཡང༌། དཔལ་ཡོན་དུས་རབས་སུ་བསྔགས་ཀྱིན་པའི་དེ་རིང༌། ང་ཚོའི་བྱིས་པ་དག་གི་རྒྱུད་ལ་དེ་ལྟའི་སྒེར་གཅོད་ཀྱི་ས་བོན་འཇོག་དོན་ག་རེ་ཡིན་ནམ། ག་རེ་ཡིན་ནམ།
གལ་ཏེ་ནམ་ཞིག་གི་ཚེ་ན། བྱིས་པ་འདི་དག་གིས་ཀྱང་རང་ཉིད་ལ་དེ་ལྟའི་སློབ་གསོ་ཡ་ང་བ་ཞིག་སྤེལ་པ་རྟོགས་དུས། ཁོ་ཚོའི་ཞེ་འཁོན་གྱི་མེ་དཔུང་གྱེན་དུ་འབར་ནས་དེ་དག་དགྲ་རུ་འཛིན་མིན་ལ་ཐེ་ཚོམ་མི་འདུག་སྟེ། འདི་ནི་འགྲོ་མི་རེ་རེ་ལ་གདོད་ནས་གྲུབ་པའི་གཉུག་གཤིས་སོ། ། ཁོ་ཚོས་ཀྱང་ནམ་ཞིག་རྒྱ་ནག་གི་གློག་བརྙན་འཁྲབ་སྟོན་པའམ། དེ་ཡི་ལྟག་རྒྱབ་ཀྱི་གྲིབ་མ་ནག་པོ་དེ་བཞིན་དུ། ཏང་གི་སློབ་གསོ་སྤེལ་མཁན་དེ་དག་ལ་ལོ་རྒྱུས་ཀྱི་ཞེ་འཁོན་འཛིན་ངེས་ལ། དེ་ཡི་ཆེད་དུ་རང་གི་རིགས་རྒྱུད་རྗེས་མ་དག་ལ་ཡང་ལོ་རྒྱུས་ཀྱི་དྲན་པ་ཇེ་གསལ་ཇེ་ཟབ་ཏུ་གཏང་ངེས་ན། ང་ཚོས་ད་ལྟ་ཉིད་ནས་ཇི་ལྟར་བྱ་འོས་སམ།
བསམས་ཤིང་བསམ་བཞིན་དུ། ཁོ་ཚོའི་རྨོངས་མུན་གྱི་སློབ་གསོ་སྤེལ་སྟངས་དེ་མཐོང་ན་སྙིང་རྗེ་ཞིང༌། བྱིས་པ་དེ་དག་གི་ངོ་གདོང་མཐོང་ན་ཞེད་འོང༌། དེ་ལྟའི་སློབ་གསོ་ནི་གནའ་ནས་ད་ལྟའི་དབར་དུ་ལེགས་གྲུབ་བྱུང་མ་མྱོང་ཞིང༌། འབྱུང་ཐབས་མེད་པ་ཡང་ལོ་རྒྱུས་ཀྱིས་གསལ་ར་སྤྲད་འདུག་པས་ན། ད་དུང་ཡང་འདི་ལྟར་ཨུ་ཚུགས་ཀྱིས་འཇུག་དོན་ག་རེ་ཡིན་ནམ། ནམ་ཞིག སྙིང་ཉེ་བའི་ངོ་གདོང་དེ་དག་གིས་སེམས་ཀྱི་ཞེ་འཁོན་གནོན་མ་ཐུབ་པར་ཚེ་སྲོག་ལ་གནོད་པའི་སྦྱོར་བ་འདྲ་མིན་བརྩམ་འོང་ན་ཅི་བྱེད་དམ། བདག་གི་དཀོན་མཆོག་ཨང༌།
--ཞོག་ལྗངས།


text:
ཨ་སྒོར་ས་ཡ་གཅིག་དང་འབུམ་གཅིག་གི་བྱ་དགའ་ཅན་གྱི་ནོ་བྷེལ་ཞི་བདེའི་གཟེངས་རྟགས་ནི་འགྲོ་བ་མིའི་འཇིག་རྟེན་འདིའི་གཟེངས་རྟགས་མཐོ་ཤོས་སུ་ངོས་འཛིན་བྱས་ཡོད། ཕྱི་ལོ་༢༠༡༤ལོའི་ནོ་བྷེལ་ཞི་བདེའི་གཟེངས་རྟགས་དེ་ཁ་ཆེའི་ཡུལ་གྲུ་ཁག་གི་བུད་མེད་ཀྱི་སློབ་གསོའི་ཐོབ་ཐང་རྩོད་སྙེག་མཁན་པཱ་ཀི་སི་ཐན་གྱི་ལོ་ན ༡༧ ཅན་གྱི་བུ་མོ་མཱ་ལཱ་ལཱ ཡོ་སཱ་ཧྥི་ཛ་ཡེ་དང་། ལོ་མང་རིང་འཛམ་གླིང་ཡོངས་སུ་བྱིས་པ་ངལ་རྩོལ་བ་གཏན་འགོག་གི་ལས་འགུལ་སྤེལ་མཁན་རྒྱ་གར་བ་སྐུ་ཞབས་ཀེ་ལཱ་ཞི སཱ་ཏེ་ཡ་ཐེ་གཉིས་ལ་ཐོབ་ཡོད།
མཱ་ལཱ་ལཱ་ཡི་ངོ་མཚར་ཆེ་བའི་མྱོང་བ་ཡིས་ལོ་ཆུང་བུ་མོ་དེ་ལོ་རྒྱུས་ཀྱི་བྱུང་རབས་མཆིས་པ་ནས་ནོ་བྷེལ་ཞི་བདེའི་གཟེངས་རྟགས་ཐོབ་མཁན་ལོ་ན་ཆུང་ཤོས་སུ་གྱུར།
མེ་མདས་བརྒྱབས་པའི་དོན་རྐྱེན་མ་བྱུང་གོང་། མཱ་ལཱ་ལཱ་ཕ་ཡུལ་པཱ་ཀི་སི་ཐན་གྱི་སི་ཝ་ཊི་གྲོང་ཚོའི་སློབ་མ་ཞིག་ཡིན་ཞིང་། དགེ་རྒན་གྱི་བུ་མོ་དེས་མངོན་སུམ་འཛེམ་བག་མེད་པར་བུ་མོ་རྣམས་སློབ་གྲྭར་འགྲོ་རྒྱུར་སྣེ་ཁྲིད་དང་། སྐུལ་སློང་། འཐབ་རྩོད་བྱེད་ཀྱིན་ཡོད། དེའི་རྐྱེན་གྱིས། བུད་མེད་སློབ་གྲྭར་འགྲོ་རྒྱུར་བཀག་འགོག་བྱེད་མཁན་ཐཱ་ལེ་པན་ཤོག་ཁག་ལ་མཚོན་ན་མཱ་ལཱ་ལཱ་ནི་མིག་ནང་གི་གྲ་མ་དང་ཤ་ནང་གི་ཚེར་མ་ཡིན།
ཕྱི་ལོ ༢༠༡༢ ལོའི་ཟླ ༡༠ཚེས ༩འི་ཉིན་གྱི་ཕྱི་དྲོར། ཐཱ་ལེ་པན་ཤོག་ཁག་གི་མི་སྐོར་ཞིག་ཁོང་མོ་དང་ཁོང་མོའི་སློབ་གྲོགས་ཚོའི་སློབ་གྲྭའི་སྐྱེལ་འདྲེན་རླངས་འཁོར་ནང་བཙན་གྱིས་འཛུལ་ནས་སློབ་མ་ཚོར“མཱ་ལཱ་ལཱ་ཟེར་བ་སུ་ཡིན”། ཞེས་སྐད་གསང་མཐོན་པོས་དྲིས་ཞིང་། དྲག་སྤྱོད་པས་མཱ་ལཱ་ལཱ་ངོས་ཟིན་རྗེས་ཡ་ང་ངོ་ཚ་མེད་པར་ལོ་ན ༡༤ ལས་མིན་པའི་བུ་མོ་མཱ་ལཱ་ལཱའི་མགོར་མེ་མདའ་བཙུགས་ནས་གཉིས་བརྒྱབས། མཱ་ལཱ་ལཱར་རྨས་སྐྱོན་ཚབས་ཆེན་ཕོག་ནས་ཤི་གསོན་གྱི་བར་ན་འཕག་འཚག་བྱེད་ཀྱིན་པའི་སྐབས་སུ། སྟབས་ཡག་ནས་དབྱིན་ཇིར་ཁྱེར་ནས་ཉེན་སྐྱོབ་བྱས་ཤིང་། ཟླ་འགའི་སྨན་གསོའི་རྗེས་སུ་སྲོག་ཉེན་ལས་ཐར་བ་དང་། དེ་ནས་རིམ་གྱིས་སྨན་བཅོས་བྱས་ནས་ད་ལྟ་རྨས་སྐྱོན་ཕལ་ཆེར་དྲག་ཡོད།
རྐྱེན་ངན་གྲོགས་གྱུར་གྱི་དཔེ་ལྟར། ལས་དབང་གི་གེགས་བར་ཆད་དེ་བྱུང་རྗེས། འཛམ་གླིང་མི་དམངས་ཀྱིས་ཁོང་མོའི་ལས་དབང་དང་བྱས་རྗེས་ལ་དོ་སྣང་ཆེན་པའི་བྱས་ཤིང་། དོན་རྐྱེན་དེའི་དབང་གིས་མཱ་ལཱ་ལཱ་བུད་མེད་དང་ལོ་ཆུང་བུ་མོའི་སློབ་གསོའི་ཐོབ་ཐང་སྲུང་སྐྱོབ་མཁན་གྱི་མཚོན་བྱེད་མི་སྣ་རུ་གྱུར་་ཞིང་། དུས་དེ་ནས་བཟུང་ཐཱ་ལེ་པན་ཤོག་ཁག་གི་བུ་མོ་ཆུང་ཆུང་དེས་ཁ་མ་གྲགས་ན་བསམ་པའི་རེ་བ་སྟོང་ཟད་དུ་སོང་། ཐཱ་ལེ་པན་ཇག་ཚོགས་ཀྱི་བློ་ཡུལ་ལས་འདས་པ་ཞིག་ནི་མདེའུ་དེ་གཉིས་ཀྱིས་མཱ་ལཱ་ལཱའི་ཚེ་སྲོག་མ་ལོན་པ་མ་ཟད། ད་དུང་མཱ་ལཱ་ལཱ་ནོ་བྷེལ་ཞི་བདེའི་ཚོགས་དབུས་སུ་བསྐྱལ་བ་དེ་རེད། མཱ་ལཱ་ལཱ་སྲོག་ཉེན་ལས་ཐར་རྗེས། འཇིགས་ཞུམ་དང་ཐེ་ཚོམ་མེད་པར། སྔོན་ཆད་ལས་ལྡབ་ཁྲི་སྟོང་གིས་ལྷག་པའི་འཛམ་གླིང་གར་སྟེགས་སྟེང་འཛེག་ནས་ཕོ་མོ་ཁྱད་པར་མེད་པར་འདྲ་མཉམ་གྱི་སློབ་གསོ་རེག་རྒྱུའི་ཐོབ་ཐང་རྩོད་ལེན་བྱས་དང་བྱེད་མུས་སུ་ཡིན།
ཁོང་མོ་ལོ ༡༦ གི་སྐྱེས་སྐར་ཉིན་མོར། འཛམ་གླིང་མཉམ་འབྲེལ་རྒྱལ་ཚོགས་ན་གཞོན་ཚོགས་ཆེན་སྟེང་ཆེད་དུ་གདན་ཞུ་གནང་ནས་ཚོགས་ཆེན་ལ་གཏམ་བཤད་གནང་བ་དང་། དེ་མིན་དབྱིན་ཇིའི་རྒྱལ་མོ་དང་ཨ་རིའི་སྲིད་འཛིན་ཨོ་བྷ་མས་གཙོས་འཛམ་གླིང་དབུ་ཁྲིད་རྣམ་དང་ཐུག་འཕྲད་འཇལ་མོལ། དེ་བཞིན་འཛམ་གླིང་སྟེང་གི་རྒྱལ་སྤྱིའི་བྱིས་པའི་ཞི་བདེའི་གཟེངས་རྟགས་དང་། ཡོ་རབ་གྲོས་ཚོགས་ཀྱི་སཱ་ཁཱ་རའོ་ཧྥི)Sakharov ) གཟེངས་རྟགས་སོགས་གཟེངས་རྟགས་མཐོ་གྲས་མང་པོ་ཐོབ་ཡོད་ལ། དེ་རིང་བུ་མོ་མཱ་ལཱ་ལཱ་ལ་ནོ་བྷེལ་ཞི་བདེའི་གཟེངས་རྟགས་ཐོབ་བ་དེས། པཱ་ཀི་སི་ཐན་གྱི་བུ་མོ་ཆུང་ཆུང་དེའི་ཞུམ་པ་མེད་པའི་སྙིང་སྟོབས་ལ་ནུབ་ཕྱོགས་རྒྱལ་ཁབ་ཡོངས་ཀྱི་བསྟོད་བསྔགས་དང་རྗེས་སུ་ཡི་རངས་བྱས་པ་མཚོན་ཡོད།
མཱ་ལཱ་ལཱ་ལ ༢༠༡༤ ལོའི་ཞི་བདེའི་གཟེངས་རྟགས་ཕུལ་བའི་རྒྱུ་མཚན་ཐད་ནོ་བྷེལ་གཟེངས་རྟགས་ལྷན་ཁང་གིས། མཱ་ལཱ་ལཱ་ཡིས་བྱིས་པ་ཡོངས་ལ་འདྲ་མཉམ་གྱི་སློབ་གསོ་རེག་ཆེད་བྱས་རྗེས་ཆེན་པོ་བཞག་ཡོད་ལ། ཁོང་མོ་ལོ་ན་ཤིན་ཏུ་གཞོན་ཡང་། ན་གཞོན་བུ་མོ་ཚོ་འདྲ་མཉམ་གྱི་སློབ་གསོ་རེག་རྒྱུའི་ཐོབ་ཐང་རྩོད་ལེན་ཐད་ལོ་མང་རིང་ཕྱག་ལས་གནང་བ་དང་། ཁོང་མོའི་བྱ་སྤྱོད་ལས་གཞོན་ནུ་རྣམས་ཀྱིས་ཀྱང་གཅིག་མཚུངས་ཀྱིས་རང་ཉིད་ཀྱི་གནས་སྟངས་ཇེ་བཟང་དུ་གཏོང་ཆེད་ལེགས་སྐྱེས་འབུལ་ཐུབ་ལ། མཱ་ལཱ་ལཱ་ཡིས་ཆེས་ཉེན་ཁ་ཆེ་བའི་ཁོར་ཡུག་ཅིག་གི་འོག་དུ་ལག་རྗེས་དེ་དག་བཞག་པ་རེད། མཱ་ལཱ་ལཱ་འཇིགས་པ་བྲལ་བའི་དཔའ་རྒོད་ཅིག་དང་མཚུངས་པར་བློ་སྟོབས་ཆེན་པོས་ཧུར་བརྩོན་གནང་ཡོད་པས། བུ་མོ་ཚོ་སློབ་གསོ་རེག་རྒྱུས་ཐོབ་ཐང་སྲུང་སྐྱོབ་ཐད་ཀྱི་མགྲིན་ཚབ་པ་རུ་གྱུར་བ་རེད། ཅེས་བརྗོད་འདུག
མཱ་ལཱ་ལཱ་ལ་ཕྱི་ལོ ༢༠༡༤ ལོའི་ནོ་བྷེལ་ཞི་བདེའི་གཟེངས་རྟགས་ཐོབ་རྗེས་ཁོང་མོའི་བཞུགས་གནས་དབྱིན་ཇིའི་བྷིར་མིན་ཧམ་དུ་གཏམ་བཤད་ཐུང་ངུ་ཞིག་གནང་བའི་སྐབས་ཁོང་མོས། འཛམ་གླིང་ན་སྐད་གྲགས་ཆེ་བའི་ནོ་བྷེལ་ཞི་བདེའི་གཟེངས་རྟགས་ང་ལྟ་བུའི་ལོ་ན ༡༧ ཅན་གྱི་བུ་མོ་ཞིག་ལ་གནང་བ་ནི་ངའི་གཟི་བརྗིད་ཡིན་ལ། པཱ་ཀི་སི་ཐན་གྱི་སྤོབས་པ་དང་གཟི་བརྗིད་ཀྱང་ཡིན། དེ་བཞིན་དུ་རྒྱ་གར་གྱི་བྱིས་པའི་ཐོབ་ཐང་རྩོད་ལེན་མཁན་སྐུ་ཞབས་ཀེ་ལཱ་ཞི སཱ་ཏེ་ཡ་ཐེ་དང་མཉམ་དུ་ཞི་བདེའི་གཟེངས་རྟགས་མཉམ་རོལ་གྱི་གོ་སྐབས་བྱུང་བ་ནི་ངའི་གཟི་བརྗིད་ཡིན། གཟེངས་རྟགས་འདི་ནི་ང་ལ་མཚོན་ན་མདུན་བསྐྱོད་ཀྱི་སྙིང་སྟོབས་ཡིན་ལ། རང་ཉིད་ཀྱི་ཡིད་ཆེས་ཀྱང་ཡིན། བྱིས་པ་ཚང་མར་འདྲ་མཉམ་གྱི་སློབ་གསོ་ཐོབ་རྒྱུའི་ཐོབ་ཐང་རྩོད་སྙེག་གི་ལས་འགུལ་གྱི་རྒྱབ་སྐྱོར་དེ་བས་ཀྱང་ཡིན་ཞེས་བརྗོད་འདུག ༧སྤྱི་ནོར་༧གོང་ས་རྒྱལ་བ་རིན་པོ་ཆེས་བུ་མོ་མཱ་ལ་ལཱ ཡོ་སཱ་ཧྥི་ཛ་ཡེ་ལ་ནོ་བྷེལ་ཞིབ་བདེའི་གཟེངས་རྟགས་ཐོབ་པའི་གནས་ཚུལ་གསན་རྗེས་ཆེད་དུ་བཀྲ་ཤིས་རྟེན་འབྲེལ་ཞུ་བའི་འཚམས་འཕྲིན་ཞིག་བསྩལ་གནང་མཛད་ཡོད་པ་དང་། དེ་ཡང་འཚམས་འཕྲིན་དུ་༧གོང་ས་མཆོག་གིས། དེ་ལྟ་བུའི་ན་གཞོན་ཞིག་གིས་བུད་མེད་ཀྱི་སློབ་གསོའི་ཐོབ་ཐང་སྲུང་སྐྱོབ་ཐད་འཇིགས་ཞུམ་མེད་པའི་སྙིང་སྟོབས་བསྟན་པ་དང་། དྲག་པོའི་ལམ་ནས་བསམ་སྤྱོད་མི་མཐུན་མཁན་ལ་གནོན་འཚེ་བྱེད་མཁན་ཚོའི་གནོན་འཚེ་ཕོག་ཡང་། རྨས་སྐྱོན་དྲག་སྐྱེད་སྐབས་ཡང་བསྐྱར་འགྲན་ཟླ་བྲལ་བའི་སྙིང་སྟོབས་དང་སྤོབས་པ་མངོན་ཡོད། གང་ཉིད་ཀྱིས་བྱིས་པའི་གཞི་རྩའི་སློབ་གསོའི་ཐོབ་ཐང་ལ་སྐུལ་འདེད་དང་སྲུང་སྐྱོབ་ཀྱི་སླད་དུ་གནང་བའི་མི་ལྷོད་པའི་བརྩོན་འགྲུས་དང་། དྲག་པོའི་འཇིགས་སྐུལ་ལ་མགོ་བོ་མི་སྒུར་བའི་དཔའ་སྤོབས་སོགས་ནི་བསྔགས་བརྗོད་འབའ་ཞིག་འོས་པའི་ཡུལ་དུ་གྱུར། ཞེས་གཟེངས་བསྟོད་གནང་འདུག
དེ་རིང་གི་བོད་འདི་རྒྱ་ནག་གི་བཙན་དབང་དུ་གནས་འདོད་ཡོད་མེད་ལ་མ་བལྟས་པར། རྒྱ་ནག་གི་ཆ་ཤས་ཤིག་ཡིན་པའི་དབང་དུ་བཏང་ན། རྒྱ་ནག་ལ་ནོ་བྷེལ་ཞི་བདེའི་བདེའི་གཟེངས་རྟགས་ཐོབ་མཁན་གཉིས་བྱུང་ཡོད་པ་དང་། གཅིག་ནི་བོད་མའི་དབུ་ཁྲིད་༧གོང་ས་རྒྱལ་བ་རིན་པོ་ཆེ་དང་། གཞན་པ་ནི་རྒྱ་ནག་གི་བཙོན་འོག་ན་ཡོད་པའི་སྐུ་ཞབས་ལིའུ་ཞོ་པའོ་རེད།
ཕྱི་ལོ ༡༩༨༩ ལོར་༧སྤྱི་ནོར༧གོང་ས་རྒྱལ་བ་རིན་པོ་ཆེ་ལ་འཚེ་མེད་ཞི་བའི་ལམ་ནས་བོད་དོན་སེལ་རྒྱུའི་དགོངས་པ་རྒྱ་ཆེར་བཞེས་པར་བསྟོད་བསྔགས་ཆེད་ནོ་བྷེལ་ཞི་བདེའི་གཟེངས་རྟགས་ཕུལ་བ་རེད། ཕྱི་ལོ ༡༩༨༩ ལོའི་ཟླ ༡༢ ཚེས ༡༠འི་ཉིན། ཞི་བདེའི་གཟེངས་རྟགས་འབུལ་བཞེས་ཀྱི་མཛད་སྒོའི་སྟེང་༧གོང་ས་མཆོག་གིས། ནོ་བྷེལ་ཞི་བདེའི་གཟེངས་རྟགས་ངོས་ལ་ཕུལ་བ་དེས་བོད་མི་དམངས་ཀྱི་དྲང་བདེན་གྱི་འཐབ་རྩོད་ལ་འཛམ་གླིང་མི་དམངས་ཀྱི་རྒྱབ་སྐྱོར་ཡོད་པའི་རྣམ་པ་མཚོན་ཡོད། དེའི་ཕྱིར། ང་ཚོར་ལོ་རྒྱུས་སུ་ཡོད་པའི་ཐོབ་ཐང་དང་། བདེན་མཐའ་སེལ་བའི་ཉི་མ་མྱུར་དུ་ཡོང་རྒྱུའི་རེ་བ་དང་སྨོན་ལམ་ཡོད་ལ། དེ་འདྲ་ཡོང་ཆེད་འཛམ་གླིང་ཡོངས་ལ་ཞི་བདེ་དང་། མཛའ་སེམས་ཡོང་ནས་བདེ་སྐྱིད་ལྡན་པའི་ཉི་མ་ཞིག་ཤར་རྒྱུར་སྨོན་ལམ་ཡོད་ལ་འབད་བརྩོན་ཡང་དེ་ལྟར་བྱེད་རྒྱུ་ཡིན། ཞེས་ཐུགས་སྨོན་བཞེས་གནང་མཛད་པ་རེད།
༧གོང་ས་མཆོག་གི་དབུ་མའི་ལམ་གྱི་སྲིད་ཇུས་བཏོན་ནས་འོས་མེད་སྟུན་ཐབས་ནས་འོས་མེད་སྟུན་ཐབས་གནང་སྟེ། འདས་པའི་ལོ ༤༠འི་རིང་རྒྱ་ནག་གཞུང་དང་མཉམ་དུ་ཆད་ཆད་མཐུད་མཐུད་གྱི་གྲོས་མོལ་རབ་དང་རིམ་པ་བྱས་ཀྱང་རྒྱ་གཞུང་གི་མཁྲེགས་འཛིན་སྲིད་ཇུས་དང་། འགོ་ཁྲིད་ཚོར་བློ་ཁོག་ཆུང་དྲགས་པ་སོགས་ཀྱི་དབང་གིས་དོན་ཕན་ལྡན་པའི་འབྲས་བུ་ཞིག་ད་བར་དུ་ཐོབ་མེད། དུས་དེ་རིང་༧གོང་ས་རྒྱལ་བ་རིན་པོ་ཆེ་ད་དུང་ཡང་བཙན་བྱོལ་སྐྱབས་བཅོལ་གྱི་ཚུལ་དུ་རྒྱ་གར་དྷ་རམ་ས་ལར་བཞུགས་གནང་མཛད་ཡོད།
རྒྱ་རིགས་སྐུ་ཞབས་ལིའུ་ཞོ་པའོ་ནི་ཕྱི་ལོ ༢༠༡༠ ལོའི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་དེ་ཡིན་ཞིང་། ཕྱི་ལོ ༢༠༠༩ ལོར་ཁོང་གིས༼ རྩ་འཛིན ༠༨ མ༽ ཟིན་བྲིས་སུ་བཏབས་ནས་རྒྱ་ནག་གི་ཁྲིམས་སྲིད་བཅོས་བསྒྱུར་བྱེད་དགོས་པའི་འབོད་སྐུལ་བྱས་སྟབས། རྒྱ་ནག་དེང་གཞུང་གིས “རྒྱལ་ཁབ་གྱི་སྲིད་དབང་མགོ་རྟིང་སློག་པའི”ཉེས་མིང་བཙུགས་ནས་སྐུ་ཞབས་ལིའུ་ཞོ་པའོ་ལ་ལོ ༡༡ གི་བཙོན་འཇུག་ཁྲིམས་ཐག་བཅད་པ་དང་། ཁོང་ནི་འཛམ་གླིང་སྟེང་བཙོན་འོག་ན་ཡོད་པའི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་ཁོ་ན་དེ་ཡིན།
ཕྱི་ལོ ༢༠༡༠ལོའི་ཟླ ༡༢ ཚེས ༡༠འི་ཉིན། ནོར་ཝེའི་རྒྱལ་ས་ཨོ་སོ་ལོ་རུ་སྤེལ་བའི་ནོ་བྷེལ་ཞི་བདེའི་གཟེངས་རྟགས་འབུལ་བཞེས་ཀྱི་མཛད་སྒོའི་སྐབས། སྐུ་ཞབས་ལིའུ་ཞོ་པའོ་བཙོན་འོག་ན་ཡོད་པས་དངོས་སུ་ཕེབས་ཐུབ་མེད་ཅིང་། གཟེངས་རྟགས་མཛད་སྒོའི་ཉིན། སྟེགས་བུའི་སྟེང་རྐུབ་བཀྱག་སྟོང་པ་ཞིག་བཞག་པ་དང་། རྐུབ་བཀྱག་སྟོང་པ་དེའི་རྐྱེན་གྱིས། འཛམ་གླིང་ཧྲིལ་བོས་རྒྱ་ནག་གི་འགྲོ་བ་མིའི་ཐོབ་ཐང་ལ་སུན་འབྱིན་དང་སྐྱོན་བརྗོད་བྱེད་པའི་མཚོན་བྱེད་དུ་གྱུར་བ་རེད།
ནོ་བྷེལ་གཟེངས་རྟགས་བྱུང་ནས་ལོ་ངོ ༡༠༩ ཕྱིན་པའི་དེ་རིང་། སྐད་གྲགས་ཆེ་བའི་ནོ་བྷེལ་ཞི་བདེའི་གཟེངས་རྟགས་ལ་མངའ་བའི་དམིགས་བསལ་ཁྱད་ཆོས་དེ་ཉུང་མཐའ་ཡང་ཡུལ་གྲུ་ཁག་ཅིག་ཏུ་རིམ་གྱིས་ཉམས་ཀྱིན་པའི་ཚོར་བ་ཞིག་མི་རྣམས་ལ་ཡོད་པ་འདྲ། ཡིན་ན་ཡང་། ནོ་བྷེལ་ཞི་བདེའི་གཟེངས་རྟགས་ལ་མཐོང་ག་ཚོད་ཅིག་སྤྲད་མིན་དེ་སྤྱི་ཚོགས་དེ་དང་གང་ཟག་དེ་ལ་རག་ལས་ཡོད་པ་ལས་ནོ་བྷེལ་ཞི་བདེའི་གཟེངས་རྟགས་རང་སྟེང་ན་མེད། དཔེར་ན། ཕྱི་ལོ ༢༠༠༩ ལོའི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་ཨ་རིའི་སྲིད་འཛིན་ཨོ་བྷ་མས་ད་ལྟ་དཀྱིལ་ཤར་ཁུལ་དུ་དམག་འཁྲུག་རྒྱག་གིན་ཡོད་པ་དང་། ཕྱི་ལོ ༢༠༡༠ ལོའི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་རྒྱ་རིགས་ལིའུ་ཞོ་པའོ་ད་ལྟ་རྒྱ་གཞུང་གི་བཙོན་འོག་ན་ཡོད། དེ་བཞིན་ཕྱི་ལོ ༡༩༨༩ ལོའི་ནོ་བྷེལ་ཞི་བདེའི་གཟེངས་རྟགས་ཐོབ་མཁན ༧སྤྱི་ནོར ༧ གོང་ས་རྒྱལ་བ་རིན་པོ་ཆེ་ཕྱིར་ཕ་ཡུལ་དུ་ལོག་རྒྱུ་ཕར་ཞོག ཐ་ན་ལྷོ་ཨ་ཧྥི་རི་ཀར་ཡང་ཕེབས་གནང་ཐུབ་ཀྱིན་མེད།
ལོ་ན ༡༧ ཅན་གྱི་ཁ་ཆེའི་བུ་མོ་མཱ་ལཱ་ལཱ་ལ་མཚོན་ན། ནོ་བྷེལ་ཞི་བདེའི་གཟེངས་རྟགས་ཐོབ་པ་དེ་ཁོང་མོའི་སྙིང་སྟོབས་དང་སྤོབས་པར་བསྟོད་བསྔགས་དང་བྱས་རྗེས་ལ་ཁག་ཐེག་བྱས་པ་བདེན་མོད། འོན་ཀྱང་། ནོ་བྷེལ་ཞི་བདེའི་གཟེངས་རྟགས་དེ་ཁོང་མོའི་མི་ཚེ་ཧྲིལ་བོའི་འགན་ཁུར་ཞིག་དང་། ཡང་ན་ཁུར་བོ་ཞིག་ཀྱང་ཡིན་སྲིད། དེ་བཞིན་མཱ་ལཱ་ལཱ་ཡིས་མུ་མཐུད་ནས་ནམ་འཕང་གཅོད་རྒྱུའི་བློ་མོས་ཡོད་ན་ནོ་བྷེལ་ཞི་བདེའི་གཤོག་ཟུང་ཁོང་མོར་འཛོམས་ཡོད།
ནོ་བྷེལ་ཞི་བདེའི་གཟེངས་རྟགས་ནི་སཱི་ཝེ་ཌེན་གྱི་གསར་གཏོད་མཁན་ཨེལ་ཧྥི་རེ་ཌི ནོ་བྷེལ(Alfred Nobel ) གྱིས་ཕྱི་ལོ ༡༨༩༥ ལོར་གསར་འཛུགས་གནང་བའི་ནོ་བྷེལ་གཟེངས་རྟགས་ཀྱི་གྲས་ཡིན་ཞིང་། ནོ་བྷེལ་ཞི་བདེའི་གཟེངས་རྟགས་དེ་གཟེངས་གཞན་དག་དང་མ་འདྲ་བར། མཛད་སྒོ་དེ་ལོ་རེའི་ཕྱི་ཟླ ༡༢ ཚེས ༡༠འི་ཉིན་ནོར་ཝེའི་རྒྱལ་ས་ཨོ་སཱི་ལོ་རུ་སྤེལ་སྲོལ་ཡོད།
མི་རིགས་དང་རྒྱལ་ཁབ་ཕན་ཚུན་འཆམ་མཐུན་དང་། དམག་ཆས་མེད་པར་དང་ཡང་ན་ཇེ་ཉུང་དུ་གཏོང་རྒྱུར་སྐུལ་འདེད། དེ་བཞིན་ཞི་བདེ་ལྷན་ཚོགས་ཀྱི་རྩ་འཛུགས་དང་དྲིལ་བསྒྲགས་ཐད་བྱས་རྗེས་རླབས་ཆེན་བཞག་མཁན་ལ་གཟེངས་བསྟོད་བྱེད་རྒྱུ་ནི་ནོ་བྷེལ་ཞི་བདེའི་གཟེངས་རྟགས་ཀྱི་དགོངས་དོན་ཡིན།
ནོ་བྷེལ་བུ་མོ___མཱ་ལཱ་ལཱ།
ཨ་སྒོར་ས་ཡ་གཅིག་དང་འབུམ་གཅིག་གི་བྱ་དགའ་ཅན་གྱི་ནོ་བྷེལ་ཞི་བདེའི་གཟེངས་རྟགས་ནི་འགྲོ་བ་མིའི་འཇིག་རྟེན་འདིའི་གཟེངས་རྟགས་མཐོ་ཤོས་སུ་ངོས་འཛིན་བྱས་ཡོད། ཕྱི་ལོ་༢༠༡༤ལོའི་ནོ་བྷེལ་ཞི་བདེའི་གཟེངས་རྟགས་དེ་ཁ་ཆེའི་ཡུལ་གྲུ་ཁག་གི་བུད་མེད་ཀྱི་སློབ་གསོའི་ཐོབ་ཐང་རྩོད་སྙེག་མཁན་པཱ་ཀི་སི་ཐན་གྱི་ལོ་ན ༡༧ ཅན་གྱི་བུ་མོ་མཱ་ལཱ་ལཱ ཡོ་སཱ་ཧྥི་ཛ་ཡེ་དང་། ལོ་མང་རིང་འཛམ་གླིང་ཡོངས་སུ་བྱིས་པ་ངལ་རྩོལ་བ་གཏན་འགོག་གི་ལས་འགུལ་སྤེལ་མཁན་རྒྱ་གར་བ་སྐུ་ཞབས་ཀེ་ལཱ་ཞི སཱ་ཏེ་ཡ་ཐེ་གཉིས་ལ་ཐོབ་ཡོད།


text:
ཨ་རིའི་གྲོས་ཚོགས་གོང་མས་རྒྱ་ནག་གཞུང་ཚབ་ཁང་གི་མདུན་གྱི་སྲང་ལམ་གྱི་མིང་དེ “ལིའུ་ཞོ་པའོ་ཐང་ཆེན” དུ་བསྒྱུར་རྒྱུར་གྲོས་ཆོད་བཞག་འདུག
ཨ་རིའི་གྲོས་ཚོགས་གོང་མའི་འཐུས་མི་དང་ཨ་རིའི་སྤྱི་མཐུན་ཚོགས་པའི་སྲིད་འཛིན་འོས་མི་སྐུ་ཞབས ཊེ་ཌི ཁི་རུ་ཙི (Ted Cruz) ཡིས་ཨ་རིའི་རྒྱལ་ས་ཝ་ཞིན་ཊོན་ན་ཡོད་པའི་རྒྱ་ནག་གི་གཞུང་ཚབ་ཆེན་མོའི་མདུན་གྱི་སྲང་ལམ་གྱི་མིང་དེ “ལིའུ་ཞོ་པའོ་ཐང་ཆེན” ཞེས་བསྒྱུར་དགོས་པའི་གྲོས་གཞི་བཏོན་པར། སྤྱི་ཟླ ༢ ཚེས ༡༢ རེས་གཟའ་པ་སངས་ཉིན། ཨ་རིའི་གྲོས་ཚོགས་གོང་མས་གྲོས་གཞི་དེར་མོས་མཐུན་བྱུང་ནས་གྲོས་ཆོད་ཞོག་ཡོད་པ་རེད། རྒྱ་ནག་གཞུང་ཚབ་ཁང་གི་མདུན་གྱི་སྲང་ལམ་དེའི་མིང་ལ་ད་ལྟ་རྒྱལ་སྤྱི་ཐང་ཆེན (International PL) ཞེས་བཏགས་ཡོད་པ་རེད།
སྐུ་ཞབས་ལིའུ་ཞོ་པའོ་ལགས་དེ་སྔ ༨༩ ལོའི་པེ་ཅིང་གནམ་བདེ་སྒོ་མོ་ཆེའི་ཐང་ཆེན་གྱི་སློབ་མའི་དམངས་གཙོའི་ལས་འགུལ་ནང་ཞུགས་སྟབས་རྒྱ་ནག་གཞུང་གི་འཛིན་བཟུང་བཙོན་འཇུག་བྱས་པ་དང་། དེ་ནས་སྤྱི་ལོ ༢༠༠༩ ལོར། སྐུ་ཞབས་ལིའུ་ཞོ་པའོ་ལགས་ཀྱིས་རྒྱ་ནག་དམངས་གཙོ་ཅན་དུ་བཅོས་བསྒྱུར་བྱ་རྒྱུར་སྐུལ་བའི ༼རྩ་འཛིན ༠༨ མ༽ཞེས་པའི་བསྒྲགས་གཏམ་ཟིན་བྲིས་སུ་བཏབས་པར་རྐྱེན་བྱས་ནས། རྒྱ་ནག་གཞུང་གིས “རྒྱལ་ཁབ་ཀྱི་སྲིད་དབང་མགོ་རྟིང་སློག་པའི ”ནག་ཉེས་བཙུགས་ནས་ལོ ༡༡ གི་བཙོན་འཇུག་ཁྲིམས་ཐག་བཅད་པ་རེད། སྐུ་ཞབས་ལིའུ་ཞོ་པའོ་ལ ༢༠༠༩ ལོའི་འཛམ་གླིང་ནོ་བྷེལ་ཞི་བདེའི་གཟེངས་རྟགས་ཐོབ་པ་རེད།
རྒྱ་ནག་གཞུང་གིས་ཨ་རིའི་གྲོས་ཚོགས་གོང་མའི་རྒྱ་ནག་གཞུང་ཚབ་ཁང་གི་མདུན་གྱི་སྲང་ལམ་གྱི་མིང་དེ་ལིའུ་ཞོ་པའོ་ཐང་ཆེན་དུ་བསྒྱུར་རྒྱུར་གྲོས་ཆོད་དེར་ངོ་རྒོལ་དང་འཇིགས་སྐུལ་བྱས་ཡོད་པ་དང་། རྒྱ་ནག་གི་ཨ་རིའི་རྒྱལ་ས་ན་ཡོད་པའི་གཞུང་ཚབ་ཁང་གི་མགྲིན་ཚབ་པ་ཀྲུའུ་ཧེ་ཆོན་ཟེར་བས་གློག་འཕྲིན་ཞིག་བརྒྱུད་ནས་དོན་དག་དེ་དཔྱད་བརྗོད་གནང་ཡོད་པ་དང་། དེ་ཡང་ཁོང་གིས་གློག་འཕྲིན་ནང་དུ། བྱེད་སྟངས་དེ་ནི་དབྱེན་དཀྲུག་དང་བྱུང་འབྲས་དང་རེ་འདུན་གཉིས་ཕྱིན་ཅི་ལོག་ངེས་ཡིན་པས། ང་ཚོས་ཨ་རི་གཞུང་གིས་དེ་ལྟ་བུའི་ལས་དོན་རིགས་མྱུར་དུ་མཚམས་འཇོག་རྒྱུའི་རེ་སྐུལ་ནན་གྱིས་ཞུས་པ་ཡིན་ཞེས་བརྗོད་འདུག
དེ་བཞིན་སྤྱི་ལོ ༢༠༡༥ ལོའི་ཟླ ༦ ཚེས ༢༤ཉིན། ཨ་རིའི་གྲོས་ཚོགས་འོག་མའི་དངུལ་གཏོང་ཚོགས་ཆུང་གིས་ཨ་རིའི་རྒྱལ་ས་ན་ཡོད་པའི་རྒྱ་ནག་གཞུང་ཚབ་ཁང་གི་མདུན་གྱི་སྲང་ལམ་གྱི་མིང་དེ་ལིའུ་ཞོ་པའོ་ཐང་ཆེན་དུ་བསྒྱུར་རྒྱུར་གྲོས་ཆོད་བཞག་རྗེས། རྒྱ་ནག་ཕྱི་འབྲེལ་ལྷན་ཁང་གི་མགྲིན་ཚབ་མ་ཧྭ་ཁྲོན་ཡིན་གྱིས་གསལ་འགོད་གསལ་བསྒྲགས་བསྐོངས་ནས། ཨ་རིའི་གྲོས་ཚོགས་འཐུས་མིའི་གྲོས་གཞི་དང་འབྲེལ་ཡོད་བྱ་སྤྱོད་རིགས་ནི་དགོད་བྲོ་བ་ཞིག་རེད་ཅེས་དང་། གཞན་རྒྱ་ནག་གཞུང་འབྲེལ་སྨྱན་བྱད ༼ གོ་ལའི་དྲྭ་རྒྱ༽ ཟེར་བས་རྒྱ་ནག་གཞུང་ཚབ་ཁང་མདུན་གྱི་སྲང་ལམ་གྱི་མིང་བརྗེ་སྤོ་ཡི་བྱ་སྤྱོད་དེ་ནི་མི་ཐ་ཤལ་གྱི་བྱ་སྤྱོད་རང་རེད། ལིའུ་ཞོ་པའོ་ནི་རྒྱ་ནག་གི་ཁྲིམས་ལུགས་ལྟར་ཁྲིམས་ཐག་བཅད་ནས་རྒྱ་ནག་གི་བཙོན་ཁང་དུ་ཉེས་ཆད་འཁུར་བཞིན་པའི་ཉེས་ཅན་པ་ཞིག་རེད། ཨ་རིའི་གྲོས་ཚོགས་འཐུས་མི་དེ་ཚོས་བཟོས་པའི་ཐལ་ཆ་ཧ་ཅང་ཆེ་བའི་ཀུ་རེ་དེ་ནི་ཅོལ་ཆུང་གི་ལས་ཤིག་ཡིན་པའི་མ་ཚད། སྐྱུག་བྲོ་པོ་ཞིག་ཀྱང་རེད། ཅེས འཕྱ་སྨོད་བྱས་ཡོད་པ་རེད།
ལོ་རྒྱུས་ལ་ཕྱི་མིག་ཅིག་བལྟས་ན། ཨ་རིའི་ཁྲིམས་བཟོ་མཁན་ཚོས་རྒྱལ་སར་དོ་དམ་གྱི་དབང་ཆ་སྤྱད་ནས་ཆབ་སྲིད་ཀྱི་རྣམ་འགྱུར་བསྟན་ཡོད་པ་དང་། དེ་ཡང་སྤྱི་ལོ ༡༩༨༤ ལོར། ཨ་རིའི་གྲོས་ཚོགས་ཀྱིས་ཨ་རིའི་རྒྱལ་ས་ན་ཡོད་པའི་ཨུ་རུ་སུ་ཡི་གཞུང་ཚབ་ཆེན་མོའི་མདུན་གྱི་སྲང་ལམ་གྱི་མིང་དེ་སཱ་ཧ་རོའུ་ཧྥི་རུ་བཅོས་བསྒྱུར་བྱས་པ་དང་། སྐུ་ཞབས་སཱ་ཧ་རོ་ཧྥི་ལགས་ནི་སྐབས་དེ་དུས་ཀྱི་ཨུ་རུ་སུ་ཡི་འགྲོ་བ་མིའི་ཐོབ་ཐང་སྲུང་སྐྱོབ་དང་རྩོད་མཁན་ཞིག་རེད།
ཨ་རིའི་ཆབ་སྲིད་ལས་རིགས་སུ་རྒྱ་ནག་གཞུང་ཚབ་ཁང་གི་མདུན་གྱི་སྲང་ལམ་གྱི་མིང་དེ་ལིའུ་ཞོ་པའོ་ཐང་ཆེན་དུ་བསྒྱུར་རྒྱུའི་གྲོས་གཞི་བཏོན་པའི་ཐད། རྒྱ་ནག་པ་མང་པོས་དྲྭ་རྒྱའི་སྟེང་བསམ་འཆར་འབོར་ཆེན་ཞིག་བཏོན་ཡོད་ཡོད་པ་དང་། ང་ཚོས་ཀྱང་གཅིག་མཚུངས་ཀྱི་ཐབས་ལམ་ལ་བསྟུན་ནས་རྒྱ་ནག་པེ་ཅིང་ན་ཡོད་པའི་ཨ་རིའི་གཞུང་ཚབ་ཆེན་མོའི་མདུན་གྱི་སྲང་ལམ་གྱི་མིང་དེ “བཙོན་མར་མནོར་གཅོད་སྲང་ལམ”ལམ། ཡང་ན “སུ་ནོ་ཌེན་སྲང་ལམ”། “ཨོ་སཱ་མ་པེན་ལཱ་ཌེན་སྲང་ལམ”། “ལེ་ཝེན་སི་ཁེ་སྲང་ལམ” སོགས་སུ་བཅོས་བསྒྱུར་ནས་འཁོན་ལན་སློག་དགོས། ཞེས་བསམ་འཆར་བཏོན་ཡོད་པ་རེད།
ཨ་རིའི་གྲོས་ཚོགས་གོང་མའི་རྒྱ་ནག་གཞུང་ཚབ་ཁང་གི་མདུན་གྱི་སྲང་ལམ་གྱི་མིང་དེ་ལིའུ་ཞོ་པའོ་ཐང་ཆེན་དུ་བསྒྱུར་རྒྱུའི་གྲོས་ཆོད་དེ་ཁྲིམས་ལུགས་སུ་གྱུར་ནས་གལ་ལེན་དུ་བསྟར་དགོས་ཚེ། ད་དུང་ཨ་རིའི་གྲོས་ཚོགས་འོག་མའི་མོས་མཐུན་དགོས་པ་མ་ཟད། མཐའ་མའི་སྲིད་འཛིན་གྱི་རྟགས་འཛུགས་ཀྱང་དགོས་པ་རེད།


text:
སྦྲ་ནག་གྱེས་འབོད། འཇུ་སྐལ་བཟང་།
སྦྲ་ནག
ཨེ་མ། སྦྲ་ནག་ལགས། ཉིན་འདི་དག་རིང་ངའི་བརྩེ་དུངས་ཀྱི་ཆུ་ཁ་ན་རྦ་རླབས་བཞིན་འཕྱོ་བ་སྦྲ་ནག་ཁྱོད་ཡིན་ཅིང་། ངའི་བསམ་གཞིག་གི་རི་རྩེ་ན་སྨུག་སྤྲིན་བཞིན་འཐིབ་པ་སྦྲ་ནག་ཁྱོད་ཡིན་ལ། ངའི་རྨི་ལམ་གྱི་བང་རིམ་ན་ཉི་གྲིབ་ལྟར་གཡོ་བའང་སྦྲ་ནག་ཁྱོད་ཡིན།
སྦྲ་ནག
ངས་ཁྱོད་ཀྱི་བྱུང་བ་འཚོལ་ཕྱིར་ཡ་ཐོག་དང་པོའི་ཁྱུང་སྒོང་གི་སྲུབས་ཀ་ཡང་ཡང་ཉུལ་ཅིང་ལྷ་སྒྲུང་དང་ངག་རྒྱུན་གྱི་མགོ་ཁུངས་སུ་རྒྱང་སྐྱོད་དང་འགྲུལ་བཞུད་ཐེངས་མང་བྱས་ལ། ལོ་རྒྱུས་ཀྱི་ཐེམ་པ་དག་ལ་གཏོལ་མེད་ཀྱི་རྔམ་རྒྱུག་མང་དུ་བྱས། གྲགས་ཚོད་དུ་ཁྱོད་ནི་སྲིད་པའི་མི་བུ་ཆེན་པོའི་སྨྲ་ར་སྤྲུགས་པ་ལས་ཐོར་ཟེར་ཞིང་། གདོད་མའི་དམུ་ཐག་རིང་མོའི་སྐས་གདང་ལས་བབས་ཟེར། ཨ་མ་བྲག་གི་སྲིན་མོའི་དབུ་སྐྲ་ལ་རྒྱུ་བྱས་ནས་བཏགས་ཟེར་ཞིང་། ཕ་ཅིག་བྱང་སེམས་སྤྲེའུའི་ནགས་ཀྱི་སྤྱིལ་བུ་ལ་དཔེ་དྲས་ནས་ཕུབ་ཟེར། གཞན་ཡང་བཙན་པོ་དམག་གི་རྒྱལ་པོའི་རུ་དཔུང་དུས་ཀྱི་མཐར་ཡང་མ་བསྡུས་པ་ཡིན་ཀྱང་ཟེར།
སྦྲ་ནག
ངས་ཁྱོད་ཀྱི་བྱུང་བ་ཞིབ་པར་སྨྲ་བར་རྔོ་མ་ཐོགས་མོད། གང་ལྟར་ངས་ད་ལྟའི་ཁྱོད་ཉིད་ངོ་ཤེས། ང་ད་ལྟའི་ཁྱོད་ལ་རྒྱུས་ཆེ། ཁྱོད་དང་པོ་མདོ་དབུས་མཐོ་སྒང་གི་སྲུབས་ཀ་དག་ནས་ནགས་ཕྲན་གྱི་འོད་ཁང་བཞིན་བརྡོལ་ཡོང་བ་ནས་བཟུང་རིམ་གྱིས་རི་ཆེན་གྱི་འདབས་དང་མཚོ་ཆེན་གྱི་འགྲམ། ཐང་ཆེན་གྱི་མདོ་དང་ལམ་ཆེན་གྱི་འཁྲིས། གཙང་པོའི་རྒྱུད་དང་མེ་ཏོག་གི་ཚལ་སོགས་སུ་བཅུ་ནས་བརྒྱ་དང་བརྒྱ་ནས་སྟོང་། སྟོང་ནས་ཁྲི་དང་ཁྲི་ནས་འབུམ་དུ་གྱེས་ཏེ། ས་སྒང་གི་གླིང་སྣེ་གསུམ་པ་ན་ཐིག་ལེ་བཞིན་བཀྲ་ཞིང་བྱ་ཚོགས་ལྟར་འཚུབ། ཡིན་ཏེ། ཁྱོད་ཀྱིས་ནོར་ནག་གི་ཞོལ་རྩིད་ལས་ཚེ་སྲོག་རྙེད་པ་ནས་བཟུང་ཁྱོད་རང་མཐོ་སྒང་གི་ཉི་འོད་ཀྱིས་བསྐྱངས་ནས་ནར་སོན། ཟླ་འོད་ཀྱིས་བསྲུངས་ནས་འཚར་ལོངས་བྱུང་། ཁྱོད་ནི་འགྲོ་བ་མིའི་རིགས་ཀྱི་གསར་གཏོད་ཆེན་པོ་ཞིག་སྟེ། ང་ཚོའི་མེས་པོ་གོང་མ་ཚོའི་བློ་གྲོས་ཀྱིས་བཏགས་ཤིང་། ཤེས་རབ་ཀྱིས་བཟོས་ལ། བརྩོན་འགྲུས་ཀྱིས་ཕུབ། མཐོ་སྒང་ས་ཆེན་གྱིས་ཁྱབ་ཚད་ལ་རེ་སྦྲ་སྨུག་པོས་ཞབས་ཀྱིས་བཅགས་ཤིང་། ཁྱོད་ཀྱི་ཞབས་རྗེས་ཀྱིས་ཟིན་ཚད་ལ་བདག་གི་རིགས་རྒྱུད་སྨུག་པོའི་གཏམ་རྒྱུད་ཀྱིས་ཁྱབ་པར་གྱུར། དེ་ནས་བཟུང་ཁྱོད་དང་བོད་མིའི་ཁྲག་རྒྱུན་གཅིག་ཏུ་འདྲེས་ཤིང་། ཁྱོད་དང་བོད་མིའི་སྐྱིད་སྡུག་ལྷན་དུ་འབྲེལ་ལ། ཁྱོད་དང་བོད་མིའི་ལས་དབང་མཉམ་དུ་བསྡེབས་ཏེ། ཁྱོད་དང་བོད་མི་ཁ་བའི་ལྗོངས་ལ་སྨོན་ལམ་མཉམ་དུ་ཐེབས། དེའི་ཕྱིར་ང་ནི་ཁྱོད་ལ་དགའ་དགའ་སུ་ལའང་མི་དགའ། ཁྱོད་ལ་འཁྲེང་འཁྲེང་སུ་ལའང་མི་འཁྲེང་།
སྦྲ་ནག
ད་ལྟ་བོད་མི་ཚོ་སྔར་ལྟར་སྡོད་བཞིན་ཁྱོད་རང་གང་ཞིག་ཏུ་ཕེབས་འགྲོ་ཟེར་བའི་འཆལ་གཏམ་དེ་དག་ལ་ང་ཡེ་ནས་ ཡིད་མི་ཆེས། ཁྱོད་ཀྱིས་གངས་ཅན་ལྗོངས་ལ་སྙན་སྒྲོན་ཙམ་ཡང་མེད་པར་རང་ཐག་བཅད་དེ་བུད་འགྲོ་ཟེར་བ་ལ་ང་གཏན་ནས་ཡིད་མི་ཆེས། འོན་ཀྱང་། འོན་ཀྱང་ད་ལྟ་ང་ཡིས་ཁྱོད་རང་མཐོང་བ་ཇེ་ཉུང་ནས་ཇེ་ཉུང་དུ་འགྲོ་བ་འདི་ཅི་ཡིན། ད་ལྟ་བདག་གིས་ཁྱོད་རང་མཐོང་བ་ཙམ་ཡང་དཀའ་བར་གྱུར་པ་འདི་ཅི་ཡིས་ལན། སྦྲ་ནག་ལགས། ཁྱོད་ཀྱིས་ཤེས་ཏེ། དེ་སྔོན་ཁྱོད་ནི་ང་ཚོར་མཚོན་ན་རང་ཉིད་སྡོད་སའི་གནས་ཚང་ཡིན་ལ། གཞན་ལ་ངོམ་བྱའི་ཁྱད་ཆོས་ཡིན། ད་དུང་བཟའ་ཁང་ཉལ་ཁང་མགྲོན་ཁང་ཡིན། མཆོད་ཁང་ཚོགས་ཁང་སློབ་ཁང་ཡིན། ད་དུང་ལས་གནས་ཡིན། གར་སྟེགས་ཡིན། འཁོར་བ་ཡིན། འཇིག་རྟེན་ཡིན། དར་ཆ་ཡིན། ཐ་ན་ཚེ་སྲོག་ཡིན། ཡིན་ཏེ་སྔོན་ཆད་ང་ཚོའི་ཕ་མེས་ཀྱི་མགོ་རུས་འཇོག་ས་དང་བུས་ཕྲུག་གི་ལྟེ་ཐག་ གཅོད་སའང་སྦྲ་ནག་ཁྱོད་ཀྱི་སྐྱབས་འོག་ཡིན།
སྦྲ་ནག
དགྲ་བྱུང་ན་སྲོག་བསྡོས་ཀྱིས་བསྲུང་བྱ་དང་། གྲོགས་འོང་ན་དགའ་འཛུམ་གྱིས་བསུ་གནས་ཁྱོད་ཡིན་ཅིང་། ལ་ནས་བུད་ཚེ་དང་པོ་བལྟ་ས་ཡིན། ལུང་ནས་འོང་ཚེ་ཐོག་མར་འབོད་ས་ཁྱོད་ཡིན། ཁྱོད་མཐོང་ན་སེམས་རྩ་དྲོད་ལམ་མེར་འགྲོ་ཞིང་། མ་མཐོང་ན་ཡིད་ཁོང་གཅོང་ལྷང་ངེར་ཡོད། ད་དུང་ཁྱོད་ནི་ནག་ཆུང་ནོར་གྱི་འཁྲི་ཡུལ་དང་། གཡང་དཀར་ལུག་གི་འཁོར་ས། འདོ་བ་རྟ་ཡི་མིག་རོགས། མདོར་ན་ཡོད་པས་གཅིག་ཆོག མེད་ན་ཐབས་མེད་ཁྱོད་རང་ཁོ་ན་ཡིན།
གཡུ་སྦྲང་མཐིང་ཤོག་གོང་དགུ་ཁྱོད་ཡིན་ལ། སྦྲེའུ་ཙེ་སྐར་མ་སྟོང་ཤར་ཡང་ཁྱོད་ཡིན། ཕྱུག་པོ་ལྷུན་གྲུབ་རྒྱ་མཚོ་ཚང་ཁྱོད་ཡིན་ལ། སྤྲང་པོ་ཨ་སྐྱ་ཚེ་རིས་ཚང་ཁྱོད་ཡིན། བླ་མ་བསྟན་འཛིན་ནོར་བུ་ཚང་ཁྱོད་ཡིན་ལ། དཔོན་པོ་དབང་ཆེན་སྟོབས་ལྡན་ཚང་ཁྱོད་ཡིན། ཨ་ཁུ་ཁོན་ཐར་རྒྱལ་ཚང་དང་ཨ་ནེ་ལྕགས་མོ་ཐར་ཚང་ཡང་ཁྱོད་ཡིན། མཐོ་སྒང་གི་བོད་པར་མཚོན་ན་སྡེ་བ་སྡེ་བ་ཟེར་ཡང་བསྟན་དོན་ཁྱོད་ཡིན། ཕ་ཡུལ་ཕ་ཡུལ་ཟེར་ཡང་འབབ་ས་ཁྱོད་ཡིན་ཏེ། ཁྱོད་ནི་བོད་མི་རིགས་ཀྱི་ཆེས་ཐུན་མོང་མིན་པའི་བྱུང་བ་ཁྱད་པར་བ་ཞིག་གོ དེས་ན་ཁྱོད་ནི་ང་ཚོའི་ཡོད་ཚད་ཀྱི་ཡོད་ཚད་ཡིན་ན། ཁྱོད་ཀྱིས་ང་ཚོའི་ཐམས་ཅད་ནས་ཐམས་ཅད་ཁྱེར་ཏེ་ཕེབས་འགྲོ་ཟེར་བ་ཅི་ལ་བདེན།
སྦྲ་ནག
ཀྱེ་ཀྱེ་སྦྲ་ནག ངས་དྲན་སྣང་གི་རི་ཚོགས་ལས་ཁྱོད་ལ་རྒྱང་ལྟ་བྱས་ཚེ། ཁྱོད་ནི་རྩྭ་ཐང་ན་ཤེའུ་ཐིག་ལྟར་བཀྲ། ལྷས་འདབས་ན་ལྦུ་བ་བཞིན་བརྡོལ། སྤྲིན་ནག་གི་ཕུང་བོ་བཞིན་གཞོང་ན་འཁྱིལ། རི་ནག་གི་ཟེ་བ་བཞིན་སྒང་ན་མངོན། བྲག་ནག་གི་དུམ་བུ་བཞིན་ས་རུ་ཟུག གྲིབ་ནག་གི་ཁུགས་སོ་བཞིན་འཕྲེད་དུ་གཡོ། དཔྱིད་དུས་སོས་རླུང་དར་མའི་གཡེར་བག་ཁྲོད་གཞོན་ནུ་མའི་ཕྲག་ལྟག་ན་རང་སྣང་གིས་འཕྱོ་བའི་སྐྲ་ལེབ་མོའི་མཛེས་སྡུག་བཞིན་མཉེན་ལྕུག་གི་འདར་ཡོམ་ཁྱོད་ཀྱིས་བསྟེན་ཅིང་། དབྱར་དུས་མུ་མཐའ་བྲལ་པའི་སྔོ་ལྗང་གི་རླབས་རྩེ་ན་སྐོར་ཚོ་དང་སྐོར་ཚོ་བྱས་ཏེ་མིག་སྨན་ནག་པོའི་མདངས་ཀྱིས་ཁྱོད་ནི་འཕྱོ། སྟོན་དུས་ཤ་མར་འོ་ཞོའི་བཟི་ཁའི་ཁྲོད་རུས་སྦལ་རྒྱ་བོ་འདམ་དུ་བྱིང་བ་བཞིན་ལྷས་རྩྭ་ཡི་འབོལ་མཉེན་ཁྲོད་ན་ཁྱོད་རང་བསྲན་ཚུགས་ཀྱིས་འགྱིང་། འདབ་དྲུག་ཁ་བ་དཀར་པོའི་མེ་ཏོག་གིས་རི་ལུང་ཀུན་ནས་གཡོགས་པའི་དགུན་གྱི་དུས་ནའང་ཁྱོད་ཉིད་དུ་བ་སྔོན་མོའི་ཐོར་ཚུགས་དང་བཅས་བྱང་ཐང་དུ་བཏབ་པའི་མེ་བཙའ་བཞིན་ཐར་ཐོར་དུ་མཐོང་བ་བདག་གི་སྣང་ངོར་ནོར་བུ་སྨུག་པོའི་ཕྲ་ཚོམ་ལྟར་མཛེས།
ཉིན་མོ་ཁྱོད་ཀྱི་མཐོངས་ཀ་ནས་གྱ་གྱུར་འཕྱོ་བའི་དུད་པ་མཐིང་སྔོན་དེས་མཐོ་སྒང་གི་ནམ་མཁའ་ལ་མཛེས་སྡུག་གི་རི་མོ་འབྲི་བ་དེ་ང་ཚོའི་རྟོག་འཆར་དང་ཕུགས་བསམ་ཡིན་ལ། མཚན་མོ་ཁྱོད་ཀྱིས་མར་མེ་ཆུང་ཆུང་ཞིག་དྲོད་ཁོལ་གྱིས་རུམ་སྟེ་ལྷིང་འཇགས་ངང་གཉིད་དུ་ཡུར་བ་དེ་ང་ཚོའི་ཞི་འཇགས་དང་ལྷོད་བག་ཡིན། འོ་ན་སྦྲ་ནག་ལགས། ད་ནི་མཛེས་སྡུག་གི་ལྗོངས་བཀོད་དང་ཉམས་དགའ་ཡི་ཚོར་བ་དེ་ཚོའང་ཁྱོད་ཉིད་གཅིག་པུས་བསྣམས་ཏེ་ཕེབས་འགྲོ་ཟེར་བ་བདེན་ནམ། གསུང་རོགས་གནོངས་དང་སྦྲ་ནག་ལགས།
ཉེ་བར་བཅར་ཚེ། ངས་ཁྱོད་ཀྱི་མཐིང་ནག་གི་ཟབ་བརླིང་དེ་ལས་ཨ་ཁུ་སྒ་བདེ་བེར་ནག་གི་ཟིལ་ཤུགས་ཤིག་མྱངས་འོང་ཞིང་། ཁྱོད་ཀྱི་གནག་སྣུམ་གྱི་མཉེན་ཤ་དེ་ལས་ཨ་ཅེ་འབྲུག་མོའི་སྐྲ་ལོ་ཡི་མཛེས་སྡུག་དང་དྲི་བསུང་དེ་ཚོར་འོང་། ངས་ཁྱོད་ལ་བལྟས་ཀྱིན་བལྟས་ཀྱིན་བྱི་རུ་དམར་པོའི་སྐྲ་རྒྱན་ཅན་གྱི་གཞོན་ནུ་མ་ཞིག་སིལ་ལེར་ལྡེམ་མེར་འཁྱུག་གེར་སྦྲ་སྒོ་ནས་ཕྱིར་བུད་འོང་བ་དྲན་འོང་ཞིང་། རྒྱ་སྟག་ལྟ་བུའི་ཕོ་གསར་ཞིག་གིས་རྟ་ཕོ་སྨུག་སྐྱ་ཤེའུ་ཐིག་ཅན་ཞིག་སྒ་སྲབ་ཤ་ལེར་རྟ་ཕུར་ལ་བཏགས་ནས་ཁྱིམ་དུ་འཛུལ་འགྲོ་བ་རིག་འོང་། ངས་དེ་ལྟར་བསམས་ཀྱིན་ནེའུ་སྐྲ་ནག་པོ་སོག་འདབས་སུ་བསླེབས་པའི་འབྲོག་ཕྲུག་ཆུང་ཆུང་གིས་གིས་སྦྲ་འདབས་ན་ལུ་གུའི་མེ་ཏོག་འཐུ་བཞིན་པ་མངོན་འོང་ཞིང་། སྦྲ་འདབས་ཡར་བཀྱགས་པའི་བསིལ་འོག་ན་བགྲེས་པོ་སྨ་ར་དཀར་པོ་ཅན་ཞིག་གིས་བགྲང་ཕྲེང་འདྲེན་བཞིན་པའང་སྣང་འོང་།
ཀྱེ་མ་ངས་ད་དུང་ཅི་ཡང་དྲན་འོང་བས་ངས་ཅི་ཡང་བསམ་མི་ཕོད་པར་བརྩེ་དུངས་ཤུགས་དྲག་ཏུ་འདྲེས་པའི་བསམ་གཞིག་དེ་དཔྱོད་ཤེས་རྣལ་མའི་རལ་གྲི་ཡིས་དེ་མལ་དེ་ཚིགས་སུ་གཏུབ་དགོས་བྱུང་།
གཅིག་ཏུ་ན་ཁྱོད་ཀྱི་སྦྲ་རྩེ་ན་ལྷ་འཁོར། སྦྲ་སྐེད་ན་གཡང་ཆགས། སྦྲ་འགབ་ན་ཕྱུགས་ཉལ། ཀ་རྩེ་ན་བཙན་འཁྱུག ཀ་རྟིང་ན་ཀླུ་འཐིབ། ཡར་སྟོད་ན་བླ་སྤྲུལ་བྱིན་རླབས་ཅན་གྱི་ས་ན་ཌར་དྲིལ་གྱི་ཆོས་སྒྲ་ལྡིར་རེ། གཡས་ཁྱིམ་ཕ་ཁུ་དགྲ་ལྷ་ཅན་གྱི་ས་ན་རྫས་ཞག་གི་རྔམ་པ་ཐིབས་སེ། གཡོན་ཁྱིམ་མ་སྲུ་ཟས་གཡང་ཅན་གྱི་ས་ན་འོ་ཞོ་རྒྱ་མཚོ་ལྟེམས་མེ། ད་དུང་ཤར་གྱི་སྟག་སྐྱ་བོ་ཚེ་འཛིན་སྒྲོལ་མའི་དར་ཅོག ལྷོ་ཡི་གཡུ་འབྲུག་སྔོན་མོ་དྭངས་བསིལ་ཆུ་ཡི་ཟོ་བ། ནུབ་ཀྱི་བྱ་དམར་པོ་ཀོང་ཆུང་མར་ཁུའི་སྒྲོན་མེ། བྱང་གི་རུས་སྦལ་སེར་པོ་ཨ་ག་རྡོ་བའི་ལག་སྐོར། ད་དུང་ས་ཐབ་དང་བསང་ཁྲི། ནས་རྩིག་དང་ཇ་སྒམ། སྟོད་ཁྱིམ་ན་བོའུ་འགེལ། མར་ལོགས་ན་སྲབ་གདང་། གཞན་ཡང་ཁྱོད་ཀྱི་གོང་ཁ་དང་ཟུངས་ཐིག ཁ་ཚུབ་དང་བྱ་བྲང་། ས་འཇུ་དང་ཕུར་ཟུངས། མདོར་ན་ཁྱོད་ཀྱི་ཐ་སྙད་གྲངས་མང་བ་དེ་ཚོ་ལེགས་པར་ཤེས་མཁན་ཡང་ས་སྟེང་འདི་ན་ང་ཚོ་ཁོ་ན་ཡིན་པས། གལ་ཏེ་ཁྱེད་ཉིད་ཕྱིར་འཁོར་མེད་པར་ང་ཚོ་དང་ཁ་གྱེས་ན་ང་ཚོས་ཐ་སྙད་དེ་ཚོ་སུ་ལ་སྨྲ། སུ་ཡིས་མཉན། གལ་ཏེ་ཁྱོད་མེད་ན་ང་ཚོས་འཚོ་གནས་ཀྱི་རྒྱབ་ལྗོངས་གསར་བ་གསར་དུ་འཚོལ་དགོས་པ་ལ་ཁྱོད་ཀྱིས་ཅི་མི་སྙམ་པ་ལགས་ཀྱང་། ཁྱོད་ཀྱིས་རང་ཉིད་ཀྱི་ལོ་ངོ་སྟོང་འགའི་ལོ་རྒྱུས་དེ་ཡང་འདི་ལྟར་རྟབ་རྟབ་པོར་མཇུག་སྒྲིལ་བར་བྱེད་པ་ལ་ཕངས་སེམས་ཤིག་མི་འཆོར་རམ་སྦྲ་ནག་ལགས།
དེ་བཞིན་ཁྱོད་ཀྱང་ང་ཚོར་རྒྱུས་མངའ་སྟེ། དེ་སྔོན་བོད་མི་ས་ཡ་དུ་མས་ཁྱོད་ཀྱི་སྐྱབས་འོག་ནས་ཚེ་སྲོག་རྙེད་ཅིང་། བོད་ཕྲུག་ས་ཡ་མང་བོ་ཁྱོད་ཀྱི་རུམ་ནས་འཚར་ལོངས་བྱུང་། རྒན་པོ་ཚོའི་གསང་གྲོས་ཁྱོད་ཀྱིས་གསན་ཡོད་ལ། གཞོན་ནུ་ཚོས་དུས་འདེབས་པ་ཁྱོད་ཀྱིས་གཟིགས་ཡོད། དེས་ན་དེ་སྔོན་ང་ཚོ་གཅིག་རྒྱུས་གཅིག་ལ་མངའ། གཅིག་རྒྱབ་གཅིག་ལ་བརྟེན། ད་ལྟ་ང་ཚོ་གཅིག་སེམས་གཅིག་ལ་ཐོགས། གཅིག་ཞེ་གཅིག་ལ་འཁྲེང་བཞིན་ད་དུང་བརྩེ་དུངས་ཀྱི་འབྲེལ་ཐག་མུ་ཏིག་དཀར་པོའི་ཕྲེང་བ་དེའང་ཐར་གྱིས་གཏོར་ཏེ་ཨུ་ཚུགས་ཀྱིས་ཕེབས་འགྲོ་དགོས་པ་འདི་ཅི་ནས་ཀྱང་བཟློག་ཏུ་མེད་དམ་སྦྲ་ནག་ལགས།
ཡང་ན་དེ་ཡང་མིན་ཏེ། ཁྱོད་ཀྱི་ཀ་བ་ནི་རང་གཤིས་མི་འགྱུར་བའི་རྡོ་རིང་ཡིན་ལ། ཁྱོད་ཀྱི་ནང་ཐིག་ནི་མཛའ་མཐུན་མི་ཤིགས་པའི་ཕྱག་རྒྱ་ཡིན་ཅིང་། ཁྱོད་ཀྱི་ཆོན་ཐག་ནི་རྒྱལ་ཁམས་ཕྱོགས་མེད་ལ་བརྐྱངས་པའི་ཁ་བཏགས་ཡིན། ཁྱོད་རང་གཞི་རྒྱ་མི་ཆེ་བས་ཉེས་མཚང་ཆེན་པོ་ཁྱོད་ཀྱིས་མི་ཁེབས་ལ། ཁྱོད་ལ་བུ་ག་མང་པས་ཁྱོད་ཀྱི་ཁོག་ཏུ་ལྐོག་གཡོ་ཆེན་པོ་ཤོང་ས་ཡེ་ནས་མེད། ཁྱོད་ཀྱི་སྦྲ་མིག་ཁྲི་སྟོང་ལས་མཁའ་དབུགས་ལ་བཙག་འདོན་ཐེངས་ཤིག་བྱས་ཚེ་ཐ་ཤལ་གྱི་གཏམ་སྤྱོད་དེ་ཚོ་ནང་དུ་འོང་བའི་གོ་སྐབས་ཤིན་ཏུ་ཕྲ། ཁྱོད་སྲབ་མཐུག་འཚམ་པས་མཛའ་བརྩེ་དང་དྲོད་ཁོལ་ཕྱི་རུ་བརྟོལ་ཐུབ་ཅིང་། ཉི་འོད་དང་བརྡ་འཕྲིན་ནང་དུ་འཛུལ་ནུས་པས། ཁྱོད་ཀྱིས་མི་ཚེ་ལ་སུན་སྣང་དང་གསོག་གསོབ་ཀྱི་ཚོར་བ་ནམ་ཡང་སྐྱེད་མི་སྲིད། ཁྱོད་ཀྱི་སྦྲ་མིག་གྲངས་མེད་ལས་བརྡོལ་བའི་དཔའ་བོའི་གཏམ་རྒྱུད་རིང་མོ་དེ་དྲ་བ་ནས་དྲ་བར་སྦྲེལ་ཏེ་ས་ཡི་གོ་ལ་ཧྲིལ་གྱིས་གཡོགས་ཤིང་། ཁྱོད་ཀྱི་བ་སྤུ་གྲངས་མེད་ལས་བབས་པའི་རིགས་དྲུག་རྒྱུད་ལྔའི་འགྲོ་བ་མ་ལུས་གཏན་དུ་བདེ་བའི་སྨོན་ལམ་རིང་མོ་དེ་མཐོ་སྒང་གི་སྒང་གཤོང་རིང་མོ་བརྒྱུད་མཐར་མཐའ་ཡི་རྒྱ་མཚོར་ཡུན་གྱིས་འགྲོ། དེའི་ཕྱིར་ང་ནི་ཁྱོད་ལ་དགའ་དགའ་སུ་ལའང་མི་དགའ་ཞིང་། ཁྱོད་ལ་འཁྲེང་འཁྲེང་སུའང་མི་འཁྲེང་། འོན་ཀྱང་དུས་རབས་གསར་རྙིང་དབྱེ་བའི་ས་མཚམས་འདི་ནས་ཁྱོད་རང་ཅིས་ཀྱང་འགྲོ་དགོས་ལ། ང་ཡིས་མི་འདོད་བཞིན་དུ་སྐྱེལ་མ་བྱེད་དགོས་པ་འདི་ཅིའི་ཕྱིར། གསུང་རོགས་གནོངས་དང་སྦྲ་ནག་ལགས།
ངས་ལྷ་བསང་དང་པོ་ཁྱོད་ཀྱི་མཐོངས་ཀ་ནས་བཏང་ཡོད་པས་ཁྱོད་ཕེབས་ན་ཡུལ་ལྷ་ཚོའི་འཁུ་འཁྲིག་ཨེ་ཡོང་། ངས་སྲུང་འཁོར་གཉན་པོ་ཁྱོད་ཀྱི་ཟུངས་ཁ་རུ་བཏགས་ཡོད་པས་ཁྱོད་ཕེབས་ན་རྒྱལ་གདོན་གྱི་བྱད་ཁ་ཨེ་འཁོར། ད་དུང་ཁྱོད་ལ་ཕ་མེས་དགུ་བརྒྱུད་ཀྱི་སྲུང་མ་འཁོར་ཡོད། མ་སྲུ་བདུན་ཕྲུག་གི་ཕྱྭ་གཡང་བསྟིམས་ཡོད། ང་ནི་དོགས་ཀྱི། ང་ངོ་མ་དོགས་སོ། ད་དུང་དེ་ལས་ཀྱང་གལ་ཆེ་བ་ནི། ཁྱོད་ནི་བརྩེ་དུངས་ཡོད་ཚད་ཀྱི་རྨང་ཆགས་ས་དང་མགོ་འཛིན་ས་ཡིན་ལ། རེ་སྨོན་ཡོད་ཚད་ཀྱི་གཞུང་རྟ་སྨིན་ས་དང་ཡལ་འདབ་རྒྱས་ས་ཡིན། ཡིན་ཏེ། ངའི་ལུས་པོ་ཆུང་ཆུང་དེ་དང་པོ་མི་ཡུལ་དུ་རྩུབ་ཧྲག་གེར་ལྷུང་ས་ཁྱོད་ཀྱི་ཐུ་འོག་ཡིན་ལ། རྐང་བ་ཆུང་ཆུང་དེས་དོགས་སྣང་དང་བཅས་འཁོར་བའི་རླབས་རྩེར་དང་པོ་ཚོད་མྱུལ་བྱེད་ས་ཁྱོད་ཀྱི་གུར་ཁང་ཡིན། ད་དུང་སེམས་པ་ཆུང་ཆུང་དེ་སྟིག་སྟིག་ལྡིང་བཞིན་མིག་ཞགས་ཤིག་གི་དྲ་རྒྱར་དང་པོར་ཐོགས་སའང་ཁྱོད་ཀྱི་གུར་ཁང་ཡིན། དེའི་ཕྱིར་བརྩེ་དུངས་ཀྱི་དབང་གིས་ངས་ཁྱོད་རང་གཏོང་མི་འདོད། “རྙིང་ཞེན”དང་བག་ཆགས་ཀྱི་དབང་གིས་ངས་ཁྱོད་ཉིད་གཏན་ནས་གཏོང་མི་འདོད། འོན་ཀྱང་ཁྱོད་ཉིད་འགྲོ་བར་ངེས། འགྲོ་བཞིན་འདུག ཆུང་བ་དག་ཀུམ་མེ་ཀུམ་མེར་འགྲོ་བཞིན་འདུག གཅིག་རྗེས་གཉིས་མཐུད་དུ་ཡལ་བཞིན་འདུག འོན་ཀྱང……
ཀྱེ་ཀྱེ་སྦྲ་ནག་ལགས། ངས་ཁྱོད་ཀྱི་སྦྲ་འདབས་མེ་ཏོག་གི་ཐང་དུ་བཀོད་ཅིང་། སྦྲ་མཐའ་གནག་ཕྱུགས་ཀྱི་ཁྱུ་ཡིས་བསྐོར་ཏེ་ཁྱོད་ལ་སྤྲོ་བ་བཏེགས་ན་བདེ་སྐྱིད་ཅིག་ཡིན་པ་མི་མཁྱེན་ནམ། ད་དུང་སྐྱོ་ཉམས་ཀྱིས་གང་དུ་ཕེབས།
ངས་ཁྱོད་ཀྱི་སྦྲ་སྟེང་དུ་སྦྲང་ཆར་ཟིལ་བ་གཏིབས་ཤིང་། སྦྲ་འོག་ཞབས་ནས་བསང་དུད་ཀྱི་དྲི་བསུང་བསྐྱིལ་ཏེ་ཁྱོད་ལ་ཁམས་གསོ་ཞུ་ན་བག་དྲོ་ཞིག་ཡིན་པ་མི་མཁྱེན་ནམ། ད་དུང་བྲེལ་སྟབས་ཀྱིས་ཅིའི་ཕྱིར་ཕེབས། ངས་ཕུག་དར་ལ་ཨོཾ་ཡིག་གི་ཆོས་སྒྲ་འུར་འུར་དང་། སྒོ་དར་ན་ཧཱུཾ་ཡིག་གི་སྔགས་སྒྲ་དིར་དིར་ངང་ཁྱོད་ལ་རིམ་གྲོ་སྒྲུབ་ན་བདེ་འཇགས་ཤིག་ཡིན་པ་མི་ཚོར་རམ། ད་དུང་སྔངས་སྐྲག་གིས་ཅི་ལ་ཕེབས།
ངས་ལུས་ངག་ཡིད་གསུམ་རྣམ་པར་དག་པས་ཁྱོད་ལ་བཞུགས་གསོལ་ཞུ་ན་ལྷག་བསམ་ཡང་དག་ཅིག་ཡིན་པ་དེ་ཡང་མི་མཁྱེན་ནམ། ད་དུང་བརྩེ་མེད་ཀྱིས་ཕེབས་འགྲོ་བ་ཅི། འོན་ཀྱང་འགྲོ་ཡི་རེད། གང་ལྟར་འགྲོ་ཡི་རེད། བཟློག་ཏུ་མེད་པའི་རྒྱུ་རྐྱེན་ཞིག་གིས་ཅིས་ཀྱང་འགྲོ་ཡི་རེད།
འོན་ཀྱང་ངས་ད་དུང་ཁྱོད་ཉིད་གཏོང་མི་འདོད། ངས་ཆོན་ཆེན་དང་ཆོན་ཆུང་དུ་མས་ཕྱོགས་བཞི་མཚམས་བརྒྱད་ནས་ཁྱོད་ཉིད་ས་ལ་བརྟད་དེ་བསྡད་ན་ཁྱོད་ད་དུང་བྲོས་སྟབས་ཀྱིས་འཆོར་དོན་ཅི་ཡིན། ངས་སྙིང་རྩ་དམར་པོས་ཁྱོད་དམ་དུ་བཅིངས་ཏེ་འཐེན་ན་ཁྱོད་ད་དུང་སྲོག་བསྡོས་ཀྱིས་ཕེབས་འགྲོ་དོན་ཅི་ཡིན། ད་ལྟ་ཁྱོད་སྲོད་ཀའི་ཉི་ཞུར་ཙམ་ལས་མི་མཐོང་ཚེའང་ང་བརྒྱལ་སྟབས་ཀྱིས་ས་ལ་འགྱེལ་ཏེ་ལག་སོར་གྱིས་རྩྭ་རོ་འབལ་བཞིན་ངུ་ངག་གིས་ཁྱོད་ཉིད་འབོད་ན་ད་དུང་གསན་པ་ཙམ་ཡང་མི་གནང་བ་འདི་ཅིའི་ཕྱིར། དངོས་གནས་ཁྱོད་རང་ད་ལྟ་ནས་བཟུང་རྣམ་ཤེས་རྟེན་མེད་ཞིག་ཏུ་གྱུར་ཏེ་མཐོ་སྒང་འདིར་ཡུན་རུང་འཁྱམ་མཐར། སྔོན་གྱི་བྱུང་བ་མང་བོ་ཞིག་དང་འདྲ་བར་གཏམ་རྒྱུད་སྙན་པོ་ཞིག་ཏུ་འགྱུར་འགྲོ་ཟེར་བ་བདེན་ནམ། འོན་ཀྱང……
འོན་ཀྱང་ཁ་དན་ཞིག་ནི་ཅིས་ཀྱང་གནང་རོགས་ཞུ་སྟེ། གལ་ཏེ་མི་ལོ་བརྒྱད་ཅུའི་མས་སྣེ་ནས་ང་གནས་འདིར་ལན་ཅིག་འོང་ན། དེ་དུས་ངས་ཁྱོད་ཀྱི་མིང་ནས་བཟུང་སྟེ་རྒྱང་འབོད་ལན་གསུམ་ཅིས་ཀྱང་བྱ་ཆོག་པར་ཞུ་ཞིང་། དེའི་ཚེ་ངས་ཁྱོད་ཀྱི་མིང་ཡིག་དེ་བོད་ཡིག་གིས་འབྲི་ཤེས་པའི་སྨོན་ལམ་ཞིག་ཀྱང་ཆབས་ཅིག་འདེབས་སོ། །


text:
ད་ལོའི་དཔྱིད་ཀར་བྱིས་པ་གསུམ་གྱི་ཨ་མ་ཊ་བྷ་རག་ (Tabaruk) ལགས་ཨབ་གྷན་གྱི་མཐའ་མཚམས་གངས་ཀྱིས་གཡོག་པའི་རི་ཀླུང་བརྒྱུད་ནས་འགྲུལ་བཞུད་བྱེད་སྐབས། ཁོ་མོ་ཇི་ལྟར་འདས་གྲོངས་ཕྱིན་པའི་ཐད་ལ་བཤད་ཚུལ་མི་འདྲ་བ་གསུམ་བྱུང་ཡོད།
ཁོ་མོ་དང་ཁོ་མོའི་ཁྱིམ་མི་ཚོ་གྷ་ཧོར་(Ghor) མངའ་སྡེའི་གྲོང་སྡེ་ཞིག་ནས་ཕྱིར་འཕུད་བཏང་འདུག རྒྱུ་མཚན། ཁོང་མོའི་བུ་མོ་ཡཱམ་སཱར་(Yamsar)གཉེན་མ་སྒྲིག་སྔོན་ལ་མངལ་ཆགས་པས་རེད།
གྷ་ཧོར་མངའ་སྡེའི་ཉེན་རྟོག་པས། ཨ་མ་ཊ་བྷ་རག་ནི་རྟ་ཐོག་ནས་ལྷུང་སྟེ་གྲོངས་པ་ཡིན་ཚུལ་བཤད་འདུག གྷ་ཧོར་མངའ་སྡེ་ལྷན་ཁང་གི་དཔོན་རིགས་ཚོ་དང་འགྲོ་བ་མིའི་ཐོབ་ཐང་དོན་གཉེར་བ་ཚོས། ཨ་མ་ཊ་བྷ་རག་གྲོག་རོང་ལ་གཡུགས་པ་དང་། དེ་ནས་རྟ་ལ་འདྲུད་དུ་བཅུག་ནས་བསད་པ་ཡིན་ཚུལ་བཤད་ཡོད།
བཤད་ཚུལ་གསུམ་པ་ནི་གཏམ་རྒྱུད་ཐུང་ཐུང་ཞིག་རེད། དེ་ནི་ལོ་ ༨ ལ་སོན་མ་ཐག་པའི་ཕུ་བོས་རང་གི་སྲང་མོ་ཡཱམ་སཱར་ལ་བཤད་པ་ཞིག་རེད། བུ་མོ་ཡཱམ་སཱར་གྱི་ཕུ་བོས་སྐབས་དེར་ཁོ་རང་ཨ་མ་ཊ་བྷ་རག་དང་མཉམ་དུ་ཡོད་སྐོར་བརྗོད་དོན། “ཁོ་ཚོས་ངའི་ཨ་མར་མེ་མདའ་བརྒྱབ་ནས་བསད་སོང” ཞེས་ཡང་ནས་བསྐྱར་དུ་བཤད་འདུག
གལ་ཏེ་ཨབ་གྷན་ནི་བུད་མེད་ཀྱི་ཚེ་སྲོག་ལ་རྒོལ་བའི་ས་ཁུལ་སྡུག་ཤོས་གྲས་ཤིག་ཡིན་ན། གྷ་ཧོར་ནི་བུད་མེད་ཀྱི་ཐོབ་ཐང་རྡོག་རོལ་གཏོང་བའི་ལུང་པ་དེའི་རྒྱལ་ས་ལྟ་བུ་ཆགས་ཡོད། མི་མང་གིས་ས་ཁུལ་དེར་སྲིད་གཞུང་ཞིག་འཛུགས་པའི་དབང་དུ་བྱས་ཀྱང་། སྲིད་གཞུང་དེ་ནི་ཁྲིམས་མེད་ལུགས་མེད་ཀྱི་སྲིད་གཞུང་ཞིག་ཡིན་ངེས།
གྷ་ཧོར་མངའ་སྡེ་ནང་སྐྱེས་པ་འགས་བུད་མེད་ཅིག་ལ་ལོག་སྤྱོད་བྱས་ཏེ་བསད་པའི་གནས་ཚུལ་དེ་བདུན་ཕྲག་ཁ་ཤས་ཕྱིན་པའི་རྗེས་སུ་ཕྱི་ལ་ཐོན་ཡོད་ཀྱང་། ལག་དམར་སྐྱེས་པ་དེ་དག་སུ་ཡིན་མིན་བདེན་དཔང་བྱས་མ་སོང་། ལྕམ་ཁཱོ་ཧྥེ་ (Koofi) ལགས་ཀྱིས་བཤད་རྒྱུར། “འདས་པའི་ལོ་ངོ་འདི་རིང་། གྷ་ཧོར་མངའ་སྡེ་ནང་བུད་མེད་ལ་གནོད་འཚེ་ཐེབས་པའི་དོན་རྐྱེན་ ༡༡༨ ཐོ་འགོད་བྱས་ཡོད་ཀྱང་དེ་ནི་དོན་རྐྱེན་བྱུང་བ་ཕྱིར་བསྒྲགས་བྱས་པ་ཙམ་མ་གཏོགས་དོན་རྐྱེན་དེ་དག་བཟོ་མཁན་འཛིན་བཟུང་བྱས་མི་འདུག” ཅེས་ཟེར། ལྕམ་ཁཱོ་ཧྥེ་ལགས་ནི་ཨབ་གྷན་གྲོས་ཚོགས་ཀྱི་བུད་མེད་ཐོབ་ཐང་ལྟ་ཞིབ་ཚོགས་ཆུང་གི་འགན་འཛིན་ཡིན་པ་དང་། ཉེ་ཆར་ཁོ་མོ་གྷ་ཧོར་མངའ་སྡེ་ནང་ཕྱོགས་སྐྱོད་བྱས་སྐབས། གཞི་ནས་ས་ཁུལ་དེའི་ཁྲིམས་ལུགས་དྲང་བདེན་མིན་པ་ཤེས་རྟོགས་བྱུང་ཡོད། ཁོ་མོས་མུ་མཐུད་བཤད་རྒྱུར་ “ས་ཁུལ་དེར་བུད་མེད་ལ་རིན་ཐང་ཅི་ཡང་མི་འདུག” ཅེས་ཟེར།
མི་འབོར་ ༧༠༠༠༠༠ ཟིན་ཞིང་ཨབ་གྷན་གྱི་ནུབ་རྒྱུད་དུ་ཡོད་པའི་གྷ་ཧོར་མངའ་སྡེ་ནི་ཨབ་གྷན་ནང་གི་བུད་མེད་ཀྱི་ཐོབ་ཐང་བཙན་འཕྲོག་བྱེད་པའི་མངའ་སྡེ་གཙོ་བོ་དེ་ཆགས་ཡོད། ད་བར་དུ་ཨབ་གྷན་གཞུང་གིས་མངའ་སྡེ་དེར་དོ་སྣང་མ་བྱས་སྟབས། ས་ཁུལ་དེར་ཁྲིམས་ཀྱི་དབང་སྒྱུར་ནི་མིང་གི་ལྷག་མར་གྱུར་འདུག གྷ་ཧོར་མངའ་སྡེའི་མཐའ་མཚམས་ཁག་ཅིག་ཊ་ལེ་བྷན་ (Taliban) དྲག་སྤྱོད་པས་བཙན་བཟུང་བྱས་ཏེ་ཟིང་འཁྲུག་སློང་བཞིན་པའི་ས་ཁུལ་ཁག་དང་འབྲེལ་ཡོད་སྟབས། མཐའ་ཁུལ་དེར་ངོ་རྒོལ་གྱེན་ལང་གི་ཟིང་འཁྲུག་ཆེན་པོ་འབྱུང་ཉེན་འདུག
གྷ་ཧོར་མངའ་སྡེ་ནང་བྱུང་བའི་དོན་རྐྱེན་དེ་དག་གིས་ལུང་པ་དེ་ཧ་ལས་སུ་བཅུག་ཡོད་ཀྱང་། དོན་རྐྱེན་དེ་དག་རིམ་བཞིན་བུད་མེད་ཀྱི་ཐོབ་ཐང་རྡོག་རོལ་གཏོང་བའི་ཨབ་གྷན་ལོ་རྒྱུས་ཁྲོད་ནས་རྩ་ཡལ་དུ་འགྲོ་བཞིན་འདུག
༢༠༡༥ ལོའི་ཟླ་ ༡༠ ནང་བུ་མོ་རུ་ཁ་ཤཱ་ནཱ་ (Rukhshana) ལགས་བཙན་གྱིས་གཉེན་བསྒྲིག་ཏུ་བཅུག་པ་དང་། ཕྱིས་སུ་ཁོ་མོ་དགའ་རོགས་དང་མཉམ་དུ་ཡོད་པ་འཛིན་བཟུང་བྱས་ཏེ། ཁོ་མོ་གསོན་པོར་ས་དུང་ནང་བཅུག་སྟེ་རྡོ་རུབ་བརྒྱབ་སྟེ་བསད་འདུག གཞུང་ཕྱོགས་ཀྱི་བཤད་ཚུལ་ལྟར་ན། བུ་མོ་དེ་གསོད་མཁན་ཊ་ལེ་བྷན་དྲག་སྤྱོད་ཤོག་ཁག་རེད་ཟེར། བུ་མོ་དེའི་དགའ་རོགས་ཀྱང་འཛིན་བཟུས་བྱས་ཏེ་རྟ་ལྕག་མང་པོ་གཞུས་མཐར་ཀློད་འདུག
གནས་ཚུལ་དེའི་སྐོར་བུ་མོ་དེའི་ཨ་མས་བཤད་རྒྱུར། “ཁོ་མོའི་ཕུང་བོ་ས་དུང་ལས་ཕྱིར་བཏོན་སྐབས་རྡོ་རྡུང་བྱས་ཏེ་ཁོ་མོའི་ཕུང་བོ་རྩིབ་ཧྲལ་དུ་བཏང་འདུག་པ་མ་ཟད། རྡོ་ཧྲིག་འགའ་རེ་ཁོ་མོའི་རྩིབ་རུས་གསེང་ནས་ཁོག་པོའི་ནང་ཟེགས་འདུག” ཅེས་དང་། “ལུས་ཀྱི་ཟུངས་ཁྲག་འདག་གི་མི་འདུག སྡོད་ཁང་དེ་གར་བུད་མེད་གཞན་ ༡༢ ཡོད་སྟབས། ཁོ་མོ་ཚོས་ང་ལ་རོགས་པ་བྱས་ཏེ། ང་ཚོས་ཁོ་མོའི་ཕུང་བོ་དཀྲུས་ནས་དུར་སྦས་བྱས་ཡིན” ཞེས་ཟེར།
རང་ལོ་ ༡༩ ཡིན་པའི་བུ་མོ་གྷལ་ལགས་ལ་མཚན་མོར་མེ་མདའ་བརྒྱབ་ནས་བསད་པ་དང་། བུ་མོ་དེའི་ཕ་མ་གཉིས་ཀྱིས་མ་མཐོང་སྔོན་ལ་དུར་འཇུག་བྱས་ཡོད་པ་རེད། ཉིན་རྟོག་པས་བརྗོད་པ་ལྟར་ན། ཕྱི་ཟླ་ ༦ ནང་བུ་མོ་དེའང་བཙན་གྱིས་གཉེན་སྒྲིག་ཏུ་འཇུག་འཆར་ཡོད་སྟབས། ཁོ་མོ་དགའ་རོགས་དང་མཉམ་དུ་བྲོས་བྱོལ་བྱེད་སྐབས། མི་ཁག་ཅིག་གིས་ཁོང་གཉིས་འཛིན་བཟུང་བྱས་ཏེ་ས་དེ་གར་བསད་ཡོད་འདུག
བུ་མོ་དེའི་ཕ་མ་གཉིས་ཀྱིས་བརྗོད་པ་ལྟར་ན། བུ་མོ་དེ་ཨ་ཞང་ཚང་ནས་བཙན་ཁྲིད་བྱས་ཏེ་ཁོ་མོར་བཙན་གཡེམ་བྱས་རྗེས་མེ་མདའ་བརྒྱབ་ནས་བསད་པ་དང་། གནས་ཚུལ་དེ་གྲོང་མི་གཞན་ཚོས་ཀྱང་མཐོང་ཡོད་སྐོར་བཤད་འདུག བུ་མོ་དེའི་ཨ་མ་བྷིལ་ཁེ་སི་ (Belqis) ཡིས་བཤད་རྒྱུར། “དགོང་དྲོའི་ཞལ་འདོན་སྐབས་ཁོ་ཚོས་ཁོ་མོ་བསད་ཡོད་པ་དང་། གནས་ཚུལ་དེ་ངས་ཞོགས་པའི་ཞལ་འདོན་སྐབས་སུ་ཐོས་བྱུང་། སྐབས་དེར་ཁོ་ཚོས་ཁོ་མོ་དུར་སྦས་བྱས་ཚར་འདུག” ཅེས་ཟེར།
ཉེ་ཆར་བྱུང་བའི་དོན་རྐྱེན་དེ་དག་ཁྲོད། མིང་ལ་སུ་ར་ཡ་ (Suraya) ཟེར་བའི་བུད་མེད་ཅིག་བཙན་གྱིས་གཉེན་སྒྲིག་ཏུ་བཅུག་སྟེ་ལོ་ངོ་ ༤ ཕྱིན་ཡོད་པ་དང་། འདི་ལོའི་ཕྱི་ཟླ་ ༣ ནང་ཁོ་མོ་དང་ཁོ་མོའི་དགའ་རོགས། ཁོ་མོའི་ཨ་ནེ་གསུམ་མཉམ་དུ་ས་གཞན་ལ་བྲོས་བྱོལ་བྱེད་སྐབས། གྲོང་གསེབ་དེའི་མི་ཚོས་ཁོ་ཚོ་གསུམ་འཛིན་བཟུང་བྱས་ཏེ་དམར་གསོད་བཏང་ཡོད་པ་མ་ཟད། གྲོང་གསེབ་དེའི་མི་མང་གིས་ཁོ་ཚོའི་ཕུང་པོ་ཁྱིམ་དུ་འཁྱེར་མི་ཆོག་པའི་འཇིགས་སྐུལ་བྱས་སྟབས། ཁོ་ཚོ་གསུམ་གྱི་ཕུང་བོ་ཉིན་ཞག་མང་པོར་ས་དེར་ལྷག་པ་རེད།
གྲོས་ཚོགས་འཐུས་མི་ལྕམ་ཁཱོ་ཧྥེ་ལགས་ཀྱིས། བུད་མེད་ལ་བཙན་གཡེམ་དང་དམར་གསོད་གཏོང་བའི་རྩ་བ་ནི། ས་གནས་དེ་གའི་ཚོ་ཁག་དང་གཉེན་ཉེ་ཕན་ཚུན་བར་གྱི་ཞེ་འཁོན་ཞིག་དང་འབྲེལ་བ་ཡོད་པ་རེད། ས་ཁུལ་དེར་བུ་མོ་ཚོ་ལོ་ན་ཆུང་དུས་ནས་བཙན་གྱིས་གཉེན་སྒྲིག་བྱེད་དུ་འཇུག་གི་ཡོད་པ་མ་ཟད། གཉེན་ཉེ་ཚང་གིས་གཉེན་བདག་ཚང་ལ་བག་མའི་རྫོངས་སྐལ་མང་པོ་སྤྲོད་དགོས་པའི་ལུགས་སྲོལ་ཤུགས་ཆེན་པོ་ཡོད་པ་དང་། ཨེ་རན་ནང་གཉེན་བདག་ཚང་གི་མག་པས་ལོ་མང་པོར་ངལ་རྩོལ་བྱས་ཏེ་དངུལ་མང་པོ་བསགས་ནས་ཨ་ཞང་ཚང་ལ་གཉེན་སློང་བའི་དུས་ལ་སླེབས་སྐབས། བུ་མོ་ན་ཆུང་རྣམས་ན་ཚོད་སྨིན་ཏེ་སྐྱེས་པ་གཞན་ལ་མཛའ་འབྲེལ་ཆགས་ཡོད་སྟབས། གཉེན་ཉེ་དང་གཉེན་བདག་ཕན་ཚུན་བར་འཁྲུག་འཛིང་ཤོར་གྱི་ཡོད་པ་དང་། གནད་དོན་དེ་ནི་ལུང་པ་དེ་དག་ནང་གཉེན་དོན་དང་འབྲེལ་བའི་ཁྲིམས་ཀྱི་དབང་སྒྱུར་མེད་པའི་རྐྱེན་གྱིས་ཡིན་སྐོར་བརྗོད་འདུག
ཨབ་གྷན་གྱི་བདེ་སྲུང་དཔོན་རིགས་ཚོས་གྷ་ཧོར་མངའ་སྡེ་ནང་འབྱུང་བཞིན་པའི་གནས་ཚུལ་དེའི་སྐོར་ལ། ས་ཁུལ་དེའི་བདེ་སྲུང་བཅའ་ཁྲིམས་གོ་སྒྲིག་ལེགས་པོ་བྱེད་དགོས་པ་ཆགས་ཡོད་ཀྱང་། ས་ཁུལ་དེ་ནི་ཌ་ལེ་བྷན་འཇིགས་སྐུལ་དྲག་སྤྱོད་པས་བཙན་བཟུང་བྱས་ཡོད་སྟབས། ཁོ་ཚོ་ས་ཁུལ་དེར་ཕྱིན་ཡང་ཌ་ལེ་བྷན་འཇིགས་སྐུལ་དྲག་སྤྱོད་པར་བསྟུན་ཤེས་བྱེད་དགོས་ཀྱི་འདུག་ཅེས་བརྗོད་འདུག གནས་སྟངས་དེ་དག་འོག་མངའ་སྡེ་དེའི་ནང་བུད་མེད་ལ་སྡང་ཟུག་དང་ལོག་སྤྱོད་བྱེད་བཞིན་པ་དག་ལ་བཟོད་བསྲན་མི་བྱེད་ཐབས་མེད་ཆགས་ཡོད་འདུག
ཨབ་གྷན་སྲིད་འཛིན་གྷ་ནེ་ (Ghani) ཡིས་བརྗོད་པ་ལྟར་ན། གྷ་ཧོར་མངའ་སྡེའི་མགོ་ཁྲིད་ལ་བུད་མེད་ཅིག་བསྐོ་བཞག་བྱས་ཀྱང་། ཁོ་མོར་གནོད་འཚེ་ཐེབས་རྗེས་གནད་དོན་དེར་རྒྱབ་སྐྱོར་བྱས་མེད་པ་དང་། བུད་མེད་དེའི་མིང་ལ་རྗོ་ཡིན་ཌ་ (Joyenda)ཟེར་ཞིང་། ༢༠༡༥ ལོར་ཁོ་མོ་མངའ་སྡེ་དེའི་ནང་ཡོང་ནས་ཟླ་དྲུག་གི་རྗེས་སུ་ཕྱིར་འཕུད་བཏང་ཡོད་འདུག གནད་དོན་དེ་ཡང་ས་ཁུལ་དེའི་ཁ་ཆེའི་ཆོས་ལུགས་ལ་རྨོངས་དད་མཁན་ཚོའི་ཁྲིམས་མེད་ལུགས་མེད་ཀྱི་བྱས་ཉེས་ལས་བྱུང་བ་ཞིག་ཡིན་འདུག
མི་མང་གི་དོགས་གཞི་གཞན་ཞིག་ནི། ཨབ་གྷན་གཞུང་གིས་གྷ་ཧོར་ནང་བུད་མེད་མང་པོ་དམར་གསོད་གཏོང་བཞིན་པ་དེ་མྱུར་དུ་མཚམས་འཇོག་བྱེད་དུ་འཇུག་པ་དང་། མ་མཐར་ཉེས་ཅན་ཚོར་ཉེས་ཆད་གཅོད་སྲིད་མིན་དེ་རེད།
ཉེ་ཆར་སཱ་ཌ་ཡེར་ (Saadyar) བྱ་བའི་ཉེས་ཅན་ཞིག་གྷ་ཧོར་མངའ་སྡེ་སྨན་ཁང་ (Chaghcharan)དུ་སྨན་བཅོས་བྱེད་དུ་ཡོང་སྐབས། ཨབ་གྷན་གཞུང་གིས་ཉེས་ཆེན་དེ་འཛིན་བཟུང་བྱེད་ཐུབ་མེད་པ་རེད། ཉེས་ཅན་དེའི་སྣེ་ཁྲིད་འོག ཉེ་ཆར་རུག་ཤཱ་ནཱ་ (Rukhshana)ཞུ་བའི་བུད་མེད་ཅིག་ས་འོག་ཏུ་བཅུག་ཅིང་མགོ་ས་ཁར་བཏོན་ཏེ་རྡོ་རྡུང་བྱས་ཏེ་བསད་ཡོད་པ་དང་། ཉེས་ཅན་དེ་ནི་ཉེན་རྟོག་པས་ཉེས་ཅན་མིང་ཐོའི་ནང་བཀོད་པའི་ཌ་ལེ་བྷན་དྲག་སྤྱོད་ཚོགས་པའི་གཙོ་འཛིན་གྲས་ཤིག་རེད།
ད་ལྟ་ཨབ་གྷན་ནང་ཨ་མ་ཊ་བྷ་རག་(Tabaruk) གི་འདས་རྐྱེན་གླེང་མཁན་གཅིག་ཀྱང་བྱུང་མེད། ཨཱ་མ་ཊ་བྷ་རག་(ཨབ་གྷན་ནང་རུས་མིང་གཅིག་མ་གཏོགས་འདོག་སྲོལ་མེད།)མ་གྲོངས་སྔོན་གྱི་ཟླ་བ་ཁ་ཤས་ནང་། ཁོ་མོས་རང་ཉིད་ཀྱི་བུ་མོའི་བདེ་འཇགས་སྲུང་སྐྱོབ་བྱས་ཡོད། ཁོང་མོའི་བུ་མོའི་མིང་ལ་ཡཱམ་སཱར་ (Yamsar)ཟེར་བ་དང་། ཡཱམ་སེར་གྱིས་བཤད་པ་ལྟར་ན། ན་ནིང་ཁོ་མོ་ནང་དུ་ཡོད་སྐབས། ཁོང་ཚང་གི་ཁྱིམ་མཚེས་ཨཱ་ཧ་མ་ཌི་ (Ahmad) ཡིས་ཁོ་མོར་བཙན་གཡེམ་བཏང་ཡོད་འདུག འོན་ཀྱང་ཁོ་མོས་རིང་གི་གཟུགས་པོར་འགྱུར་ལྡོག་མ་བྱུང་བར་གནས་ཚུལ་དེ་གསང་བ་བྱས་ཡོད་འདུག དེའི་རྗེས་ཁོ་མོས་རང་ཉིད་ལ་མངལ་ཆགས་ཡོད་པ་ཤེས་འདུག ཁོ་མོའི་ཨ་མ་ལགས་ནི་ཁོ་མོའི་གསང་བ་ཉར་རོགས་དང་ཁོ་མོར་བདག་སྐྱོང་བྱེད་མཁན་ཡིན།
ཨབ་གྷན་གྲོང་གསེབ་ཁུལ་དུ་ལོ་ཆུང་བུ་མོ་ཚོར་བཙན་གཡེམ་བཏང་སྟེ་མངལ་ཆགས་པ་དང་། དམར་གསོད་གཏོང་བ་སོགས་ནི་ཧ་ཅང་རྒྱུན་ལྡན་ཞིག་ཡིན་འདུག
གལ་ཏེ་ཁོང་མོས་གཡེམ་ཕོག་མ་ཐག་སྦྲུམ་འགོག་སྨན་ཟོས་ཡོད་ན་འདི་ལྟ་བུའི་དཀའ་ངལ་ནང་ལྷུང་མེད་ཀྱང་། ཁོ་མོས་རང་ཉིད་ལ་མངལ་ཆགས་ཡོད་པ་ཤེས་དུས་ཕྲུ་གུ་ཆགས་ཏེ་ཟླ་བ་ ༧ ཕྱིན་ཡོད་འདུག ཕྱིས་སུ་མངལ་ཁྲག་མ་ཆོད་པར་སྨན་ཁང་ནང་མཚན་བརྒྱད་རིང་སྡོད་དགོས་བྱུང་འདུག དང་པོ་སྨན་ཁང་གིས་ཁོ་མོ་སྨན་ཁང་དུ་འདུག་མ་བཅུག་སྟབས། ཁོ་མོ་གྷ་ཧོར་མངའ་སྡེའི་ཌ་ཝ་ལ་ཊི་ཡར་རྫོང་ (Dawlat Yar) དུ་ཡོད་པའི་རང་ཁྱིམ་དུ་ཕྱིར་ལོག་དགོས་བྱུང་ཡོད་པ་དང་། སྐབས་དེར་གྲོང་ཚོ་དེའི་རྒན་རབས་པ་ཚོ་གྲོང་སྡེའི་ལྷན་ཁང་ནང་འཛོམས་ཏེ་ཁྱིམ་ཚང་དེའི་ལས་དབང་ཐག་གཅོད་བྱས་ཡོད་འདུག ཁོ་མོར་བཙན་གཡེམ་ཐེབས་པའི་སྐོར་གྱི་ཚོགས་འདུའི་སྟེང་། ཁོ་མོར་བཙན་གཡེམ་གཏོང་མཁན་ཨཱ་ཧ་མ་ཌི་དང་ཁོ་མོའི་ཕ་མ་གཉིས་བཅས་མཉམ་ཞུགས་བྱས་ཡོད་ཀྱང་མོ་རང་ཞུགས་སུ་བཅུག་མི་འདུག
ཚོགས་འདུའི་ཐོག་བཙན་གཡེམ་གཏོང་མཁན་ཨཱ་ཧ་མ་ཌི་ཡིས། “ངས་ཁུ་རན་(Quran)(ཁ་ཆེའི་ཆོས་ལུགས་ཀྱི་གསུང་རབ)དཔང་དུ་བཞག་ནས་མནའ་སྐྱེལ་དོན་མེད་མོད། འོན་ཀྱང་། ངས་ཁོ་མོར་བཙན་གཡེམ་བྱས་མེད།” ཅེས་བཤད་ཡོད་སྐོར་ཁོ་མོའི་ཨ་མས་ཁོ་མོར་བཤད་འདུག
གྲོང་སྡེ་ལྷན་ཁང་གི་དབང་འཛིན་པ་གཙོ་གྲས་ཚང་མ་ཁོ་མོར་བཙན་གཡེམ་གཏོང་མཁན་ཨཱ་ཧ་མ་ཌི་ཡི་གཉེན་ཉེ་ཡིན་སྟབས། བཙན་གཡེམ་གཏོང་མཁན་ཨཱ་ཧ་མ་ཌི་ཚང་གིས། “བུ་མོ་ཡཱམ་སཱར་ཚང་གིས་གྲོང་སྡེར་གུས་བརྩི་མ་བྱས་སྟབས་ཁྱིམ་ཚང་སྤོ་ནས་ས་གཞན་ལ་འགྲོ་དགོས་” ཞེས་བཤད་ཡོད་འདུག བུ་མོ་ཡཱམ་སཱར་གྱི་མངལ་ཁྲག་གཅོད་ཐབས་སུ་ཁོ་མོ་འཕྲུལ་རྟའི་གོང་ནས་སྨན་ཁང་དུ་ཁྱེར་ཡོད་པ་དང་། སྐབས་དེར་ཁོ་མོའི་ཕ་མ་གཉིས་དང་ཕུ་བོ། གྲོང་སྡེ་དེའི་རྒན་རབས་པ་གཉིས་བཅས་ཀྱིས་ཁོ་མོའི་རྗེས་དེད་ནས་ཕྱིན་ཡོད་འདུག
ཕྱིས་སུ་བུ་མོ་ཡཱམ་སཱར་གྷ་ཧོར་མངའ་སྡེ་ཀར་སང་ཞེས་པའི་ནང་གནས་སྤོ་བྱས་ཏེ་སྡོད་རྒྱུ་བྱས་པར་ཁོ་མོའི་ཨ་མས་མོས་མཐུན་བྱས་མི་འདུག ཐོག་མར་བུ་མོ་ཡཱམ་སཱར་གྱི་ཨ་ཕས་ཨ་མ་ཊ་བྷ་རག་ཁོ་ཚོ་དང་མཉམ་དུ་ཡོང་ཚུལ་བཤད་ཀྱང་། རྗེས་སུ་ཁོས་ཁོ་མོ་ལམ་བར་དུ་རྟ་ཐོག་ནས་ལྷུང་སྟེ་འདས་གྲོངས་ཕྱིན་ཡོད་ཚུལ་བཤད་འདུག འོན་ཀྱང་བུ་མོ་ཡཱམ་སཱར་གྱི་ཕུ་བོས། “ཨ་ཕས་རྫུན་བཤད་པ་རེད། ལམ་བར་ནས་ཨ་ཕ་དང་གྲོང་མི་དེ་ཚོས་ཁོ་རང་རྗེས་སུ་འདུག་ཏུ་བཅུག་སྟེ། ཨ་མ་ཊ་བྷ་རག་ཐག་རིང་ལ་ཁྲིད་སོང་ནས་རྟ་ཐོག་ནས་གཡུགས་པ་དང་། ཁོ་ཚོ་ཕྱིར་ཡོང་ནས་ཨ་ཕས་ཨ་མ་ཊ་བྷ་རག་རྟ་ཐོག་ནས་ལྷུང་ནས་འདས་གྲོངས་པ་ཡིན་ཚུལ་བཤད་སོང་” ཞེས་དང་། བུ་མོ་ཡཱམ་སཱར་གྱི་ཕུ་བོ་བྱིས་པ་དེས་ད་དུང་། “ཁོ་རང་གིས་མེ་མདའི་སྐད་དངོས་སུ་གོ་སོང” ཞེས་བུ་མོ་ཡཱམ་སཱར་ལ་བཤད་འདུག
ནེའུ་ཡོག་དུས་བབ་ཀྱི་ཆེད་སྒྲིག མཱ་ཤཱལ་དང་ནཱ་ཌར་རྗུ་ལེ་ (Mashal & Naderjuly) གཉིས་ཀྱིས་སྤེལ།
པདྨ་རྒྱལ་གྱིས་བོད་སྒྱུར་བྱས།


text:
Friday, January 2, 2015
ལོ་གསར་མཚམས་ལ་བསྡད་པ།
ངོས་ཀྱི་ཆོས་ཚོགས་ནས་སྔ་ནས་གྲ་སྒྲིག་བྱས་ཟིན་པ་ལྟར་དེ་རིང་ནས་བཟུང་སྟེ་ཉིན་གསུམ་ལོ་གསར་སྐབས་སུ་མཚམས་ལ་འདུག་རྒྱུ་དེ་ཡིན། ན་ནིང་ནས་བཟུང་སྟེ་ངོས་ཀྱི་དགེ་ཕྲུག་རྣམས་དང་ལྷན་ལོ་གསར་སྐབས་སུ་མཚམས་ལ་འདུག་གི་ཡོད། མི་རྣམས་ཀྱི་ངག་རྒྱུན་ལ་happy new year! ལོ་གསར་ཞེས་པ་འདི་ནི་ཚང་མས་སྐྱིད་པོའི་ལོ་མགོ་བཟུང་ཞིང་། སྡུག་གི་ལོ་མཇུག་བསྡུ་བའི་དུས་ཆེན་ཁྱད་པར་ཅན་ཞིག་ཏུ་ངོས་འཛིན་བྱེད་ཀྱི་ཡོད། ངོས་ལ་མཚོན་ན་སྐྱིད་སྡུག་གང་ཡིན་པ་དེ་ཉིད་ནི་རྒྱུ་མེད་རྐྱེན་མེད་ལས་བྱུང་བ་མ་ཡིན་པར་རྒྱུ་རྐྱེན་ཚང་བའི་དགེ་སྡིག་ལས་བྱུང་བ་ཡིན་པར་ངོས་འཛིན་བྱེད་ཀྱི་ཡོད།
དེ་ལྟར་ཡིན་པའི་རྒྱུ་མཚན་ལ་བརྟེན་ནས་ད་རེས་གསར་ལོ་ཚུལ་འཆར་ཤར་མ་ཐག་ཏུ་དོན་མེད་སྡིག་ལས་ཀྱིས་བསུས་ན་ལོ་འདིའི་ཅི་བྱས་མི་དགེ་བར་འགྱུར་བ་དང་། རྟེན་འབྲེལ་གྱི་དབང་གིས་རང་ཉིད་གང་དུ་སོང་ཡང་བཀྲ་མ་ཤིས་པར་ཡོང་བས་དེ་ལས་ཀྱང་ཆོས་ཀྱི་མུག་གེས་མནར་བའི་ལུང་པ་འདིར་དམ་ཆོས་ཀྱི་བདུད་རྩིའི་བགོ་བཤའ་རེ་བྱས་ན་རང་གཞན་གཉིས་ཀར་དགེ་མཚན་ཆེ་བས་རྒྱུ་མཚན་དེར་བརྟེན་ད་རེས་ལོ་གསར་སྐབས་སུ་ཕྱོགས་ཡོངས་ནས་ཕེབས་པའི་ངོས་ཀྱི་དགེ་ཕྲུག་རྣམས་དང་ཆོས་གྲོགས་ཕོ་མོ་ཡོངས་ལ་ཉིན་གསུམ་རིང་བདེ་ཆེན་ཞིང་སྒྲུབ་དང་། རྫོགས་ཆེན་ཚིགས་གསུམ་གནད་བརྡེགས་ཀྱི་ཆོས་ཁྲིད་བྱེད་འཆར་ཡོད། མཚམས་ལ་འདུག་ས་ནི་ངོས་ཀྱི་ཆོས་ཚོགས་ནས་ཐག་ཉེར་ཡོད་པའི་ཡེ་ཤུའི་ཨ་ནེའི་དགོན་པ་ཞིག་ནང་དུ་ཡིན། དགོན་པ་འདིའི་ཁོར་ཡུགས་ནི་ཡངས་ཤིང་རྒྱ་ཆེ་ལ། དགོན་པའི་ཁང་ཐོག་ནས་མར་བལྟས་ན་སྐད་གྲགས་ཅན་ཀྱི་ཁལ་མེར་རྒྱ་མཚོ་ཉིད་ཀྱང་སྔོ་ཡོམ་ཡོམ་མིག་ལམ་དུ་མཐོང་ཐུབ། དེ་རིང་མཚམས་ལ་འདུག་མཁན་མགོ་སེར་ནག་ཕལ་ཆེར་མི་གྲངས་བཞི་བཅུ་མ་ཟིན་ཙམ་ཡོད་སྐད་འདུག དེ་ནི་མི་འབོར་ཉུང་ཞིང་གྲོང་པ་ཆུང་ཆུང་འདི་ལ་ལྟོས་ན་མི་གྲངས་མང་པོ་ཡིན། དོ་ནུབ་དགོང་ཟས་ཚར་མ་ཐག་མཚམས་ཀྱི་ཕན་ཡོན་དང་ཆོས་བཤད་མདོར་བསྡུས་གྲུབ་པར་བྱེད་ནས་སང་ཉིན་མཚམས་ཀྱི་དངོས་བཞིའི་སྐབས་སུ་ཞོགས་པ་བདེ་ཆེན་ཞིང་སྒྲུབ་ཚར་གཅིག་དང་ཆོས་ཐུན་རྗེས་མར་ཚིགས་གསུམ་གནད་བརྡེགས་ངོ་སྤྲོད་སོགས་བྱེད་རྒྱུ་ཡིན།
Subscribe to: Post Comments (Atom)


text:
ཨ་མེ་རི་ཁ་རྒྱལ་ཕྲན་མཉམ་འབྲེལ་རྒྱལ་ཁབ།
ཨ་མེ་རི་ཁ་རྒྱལ་ཕྲན་མཉམ་འབྲེལ་རྒྱལ་ཁབ་ ༼ དབྱིན་ཇིའི་སྐད།: United State of America ༽་ནི་ཨ་མེ་རི་ཁ་གླིང་ཆེན་གྱི་རྒྱལ་ཁབ་ཞིག་རེད། དེའི་རྒྱལ་ས་ནི་ཝ་ཤིང་ཊོན་རེད།
རྒྱལ་ཁབ་ཀྱི་མིང་ལ་ཨ་མེ་རི་ཁ་རྒྱལ་ཕྲན་མཉམ་འབྲེལ་རྒྱལ་ཁབ་ཟེར་ཞིང་བསྡུ་ཚིག་བྲིས་ན་(USA)ཞེས་འབྲི། རྒྱལ་ཁབ་འདི་ནི་ཨ་མི་རི་ཀ་གླིང་ཆེན་གྱི་བྱང་ཕྱོགས་ན་ཆགས་ཡོད། རྒྱལ་ཁབ་འདིར་ཨ་རི་མངའ་སྡེ་གཅིག་སྡུད་ཡང་ཟེར་སྲོལ་ཡོད་པ་ཤེས་པར་བྱའོ། དར་ཆ་འདི་ཐོག་མར་ལྕམ་སྐུ་བྷེ་སེ་རོ་སི་(Betsy Ross)ཡིས་གསར་དུ་བཟོས་པ་རེད། སྤྱི་ལོ་ ༡༧༧༧ ལོའི་ཟླ་ ༦ པའི་ཚེས་ ༡༤ ཉིན་ཐོག་མའི་མངའ་སྡེ་བཅུ་གསུམ་གྱི་འཐུས་མི་ཚོགས་ཆེན་སྟེང་ནས་རྒྱལ་ཁའི་དར་ཆ་ལ་གཏན་འབེབས་གནང་བ་རེད། ཨ་རིའི་རྒྱལ་དར་ཆ་ལ་ཚོན་མདོག་གསུམ་ཡོད། དམར་པོ་དང་། སྔོན་པོ། དཀར་པོ་བཅས་སོ། དམར་པོས་བློ་སྟོབས་མཚོན། དཀར་པོས་རང་དབང་གི་བདེ་སྐྱིད་མཚོན། སྔོན་པོས་བདེན་པ་བདེན་དྲང་ངམ་རྒྱུ་འབྲས་དྲང་བཞག་མཚོན། ཕྱིས་སུ་ ༡༨༡༨ལོར་འཐུས་མི་ཚོགས་ཆེན་སྟེང་ནས་དར་ཆ་ལ་ཡིག་ཆ་ཅུང་ཟད་འགྱུར་བ་བཏང་ནས་གསར་བ་གཏན་འབེབས་བྱུང་། ཤར་མོ་བཅུ་གསུམ་ཡོད་པ་དེས་ཐོག་མ་རྒྱལ་ཁབ་གསར་འཛུགས་སྐབས་ཀྱི་གྲོང་བརྡལ་ལམ་མི་སེར་སྤེལ་ཡུལ(colonies)བཅུ་གསུམ་མཚོན། སྐར་མ་རེ་རེས་མངའ་སྡེ་རེ་མཚོན། དར་ཆའི་སྟེང་ན་དེང་སང་སྐར་མ་རྩེ་ལྔ་ལྔ་བཅུ་ཐམ་པ་ཡོད། དེས་མངའ་སྡེ་ལྔ་བཅུ་མཚོན། མངའ་སྡེ་མཐའ་མ་དེ་ཧ་ཝེ་རེད། རྒྱལ་ཁབ་འདི་ནི་ཐོག་མར་ ༡༧༧༦ དབྱིན་ཇིའི་འོག་ནས་རང་བཙན་ཐོབ་ནས་རྒྱལ་ཁབ་གསར་དུ་དབུ་བརྙེས་པ་རེད། དེའི་སྐབས་སུ་འཇོར་ཇེའུ་ཝ་ཤིན་ཊོན་ནི་དམག་དཔོན་ཡིན། འོན་ཀྱང་རྒྱལ་ཁབ་དབུ་བརྙེས་པའི་རྗེས་སུ་ཁོང་རྒྱལ་ཁབ་ཀྱི་སྲིད་འཛིན་ཐོག་མ་དེར་འདེམས་ཐོན་བྱུང་། དེའི་སྐབས་སུ་རྒྱལ་ས་མེད་པས་ཁངོ་གི་ཡུལ་དང་ཐག་ཉེ་སར་རྒྱལ་ས་འདེམས་ནས་དེང་སང་གི་རྒྱལ་ས་དེ་འདེམས་པ་རེད། དེ་ནས་བཟུང་རྒྱལ་ས་ལ་ཁོང་གི་མིང་ཐོག་ནས་ཝ་ཤིན་ཊོན་ཞེས་འབོད་ཀྱི་ཡོད་པ་རེད། རྒྱལ་ཁམས་པ་བསོད་ནམས་ཡེ་ཤེས་ཀྱིས་ཨ་རིའི་ཡུལ་ནས་བྲིས་སོ།


text:
བོད་མིའི་སྒྲིག་འཛུགས་ནས་གོ་སྒྲིག་གནང་བའི་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་དེ་ཟླ་འདིའི་ཕྱི་ཚེས་ ༣༡ ཉིན་བཞུགས་སྒར་དྷ་རམ་ས་ལར་སྤེལ་གནང་རྒྱུ་ཡིན་འདུག
༧གོང་ས་རྒྱལ་བ་རིན་པོ་ཆེ་མཆོག་གི་དབུས་པའི་བོད་མི་རྣམས་བཙན་བྱོལ་དུ་བསླེབས་ནས་ལོ་ངོ་ ༦༠ འཁོར་གྱི་ཡོད་པ་དང་བསྟུན། བོད་མིའི་སྒྲིག་འཛུགས་ཀྱི་གོ་སྒྲིག་འོག་རྒྱ་གར་གྱི་རྒྱལ་ས་ལྡི་ལིར་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་ཟླ་འདིའི་ཕྱི་ཚེས་ ༡༧ ཉིན་ནས་མགོ་འཛུགས་གནང་སྟེ། ཞི་བའི་གོམ་བགྲོད་དང་ཆོས་ལུགས་རིས་མེད་ལྷན་རྒྱས་སྨོན་ལམ། ཐུགས་རྗེ་ཆེ་ཞུའི་མང་ཚོགས་ཀྱི་ལས་རིམ་དང་བོད་ཀྱི་དུས་སྟོན་སོགས་ལས་རིམ་ཁག་ཅིག་བསྒྲིགས་ཡོད་ཀྱང་། ལས་རིམ་ལ་འགྱུར་བ་ཕྱིན་ཏེ་ཟླ་འདིའི་ཕྱི་ཚེས་ ༣༡ ཉིན་བཞུགས་སྒར་དྷ་རམ་ས་ལར་སྤེལ་གནང་རྒྱུ་ཡིན་འདུག
ཐུགས་རྗེ་ཆེ་ཞུའི་ལས་འགུལ་གོ་སྒྲིག་ཚོགས་ཆུང་གི་ཚོགས་གཙོ་དྭགས་པོ་བསོད་ནམས་ནོར་བུ་ལགས་སུ་དེའི་སྐོར་ཁ་པར་བརྒྱུད་བཀའ་འདྲི་ཞུ་སྐབས། ལས་རིམ་ལ་འགྱུར་བ་ཕྱིན་ཡོད་པ་རེད། ཕྱི་ཟླ་ ༤ ཚེས་ ༡ ཉིན་རྒྱ་གར་གྱི་རྒྱལ་ས་ལྡི་ལིར་ལས་འགུལ་སྤེལ་རྒྱུ་ཕྱིར་འཐེན་གྱིས་དྷ་རམ་ས་ལར་ཕྱི་ཟླ་ ༣ པའི་ཚེས་ ༣༡ ཉིན་སྤེལ་རྒྱུ་བྱས་ཡོད་སྐོར་གསུངས་བྱུང་།
རྒྱ་གར་ཧུན་རྡུ་དུས་བབ་ཀྱིས་སྤེལ་བའི་གནས་ཚུལ་ནང་། ཐེངས་འདིའི་ལས་འགུལ་སྐབས་རྒྱ་གར་གྱི་སྲིད་བློན་ཟུར་པ་སྐུ་ཞབས་མོན་མྰ་ཧྰན་སིན་(Manmohan Singh)མཆོག་དང་(BJP)ཚོགས་པའི་མཐོ་རིམ་མགོ་ཁྲིད་སྐུ་ཞབས་ཨྰ་དྷི་ཝེ་ནེ་(LKAdvani)གཉིས་མཛད་སྒོའི་སྐུ་མགྲོན་དུ་གདན་འདྲེན་ཞུས་ཡོད་ཀྱང་། ཁོང་རྣམ་པ་གཉིས་ནས་དང་ལེན་གནང་མེད་སྐོར་བརྗོད་འདུག
གནད་དོན་དེའི་ཐད་ལྡི་ལི་དོན་གཅོད་བཀའ་ཟུར་འབྲོང་ཆུང་དངོས་གྲུབ་མཆོག་གིས། མི་ཁ་ཤས་ཀྱིས་གནད་དོན་འདིར་བློ་ཕམ་བྱུང་སྲིད་ཀྱང་། ང་ཚོ་རྒྱ་གར་གྱི་མགྲོན་པོ་ཡིན་པས་རྒྱ་གར་མི་མང་ནི་ང་ཚོར་བཀའ་དྲིན་ཆེན་པོ་ཡིན་པ་རེད། ང་ཚོས་བཀའ་ཁྱབ་དེར་བསམ་ཤེས་བྱེད་ཐུབ་ཀྱི་འདུག ཅེས་གསུངས་འདུག
ཉེ་སྔོན་རྒྱ་གར་དབུས་ཕྱི་སྲིད་ལས་ཁུངས་ནས་བཀོད་ཁྱབ་ཅིག་བཏང་སྟེ། དབུས་གཞུང་དང་མངའ་སྡེ་ཁག་གི་བགྲེས་ཡོལ་དང་ལས་ཐོག་མགོ་འཁྲིད་རྣམས་བོད་མིའི་སྒྲིག་འཛུགས་ཀྱི་ཐུགས་རྗེ་ཆེ་ཞུའི་ལས་འགུལ་ནང་མཉམ་ཞུགས་མི་ཆོག་སྐོར་གསུངས་ཡོད་པ་རེད། ཡིན་ནའང་། རྒྱ་གར་གཞུང་ངོས་ནས་༸གོང་ས་རྒྱལ་བ་རིན་པོ་ཆེ་མཆོག་ལ་ཞུས་པའི་ལངས་ཕྱོགས་ལ་འགྱུར་བ་གང་ཡང་མེད་པ་གསལ་པོ་ཡིན་ལ། ༸གོང་ས་རྒྱལ་བ་རིན་པོ་ཆེ་མཆོག་ནི་རྒྱ་གར་མི་མང་གི་ཆེས་གུས་བརྩི་ཞུ་སའི་མི་སྣ་ཞིག་དང་ཆོས་ཕྱོགས་ཀྱི་དབུ་འཁྲིད་ཅིག་ཡིན་སྟབས། རྒྱ་གར་གྱི་ས་གནས་གང་ཞིག་ཏུ་ཆོས་ཕྱོགས་ཀྱི་མཛད་འཕྲིན་བསྐྱང་ནའང་རང་དབང་ཆ་ཚང་ཡོད་སྐོར་གསུངས་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


text:
ཝང་ཅན་ཅོན་གྱིས་འགོ་འཛིན་བྱས་ཏེ་མཚོ་སྔོན་ཞིང་ཆེན་ཏང་ཨུའི་རྒྱུན་ལས་གྲོས་ཚོགས་བསྡུས།
ཟླ་ལྔ་བའི་ཚེས་བཅོ་ལྔ་ཉིན། མཚོ་སྔོན་གྱིས་ཞིང་ཆེན་ཏང་ཨུའི་རྒྱུན་ལས་གྲོས་ཚོགས་བསྡུས་ཏེ། ཀྲུང་དབྱང་གི་ས་གནས་ལས་ཁུངས་ཀྱི་བཅོས་སྒྱུར་ཟབ་སྤེལ་ཚོགས་འདུ་དང་། ཀྲུའུ་ཞི་ཞི་ཅིན་ཕིང་པའོ་ཨོ་ཨེ་ཤ་ཡའི་གླེང་སྟེགས་ཀྱི་ཉིས་སྟོང་བཅོ་བརྒྱད་ལོའི་ལོ་ཚོགས་ལ་ཞུགས་པར་མ་ཟད་འབྲེལ་ཡོད་བྱ་འགུལ་གྱི་གནས་ཚུལ་ཁྱབ་བསྒྲགས་དགོངས་དོན་བརྒྱུད་སྒྲོག་དང་དེར་སློབ་སྦྱོང་བྱས་པར་མ་ཟད། མཚོ་སྔོན་གྱི་ལས་ཁུངས་བཅོས་སྒྱུར་བྱ་བ་དང་། བཅོས་སྒྱུར་སྒོ་འབྱེད་བྱས་ནས་ལོ་འཁོར་བཞི་བཅུ་ལོན་པར་རྟེན་འབྲེལ་ཞུ་བའི་བྱ་འགུལ་སོགས་ལ་ཞིབ་འཇུག་བཀོད་སྒྲིག་བྱས། མཚོ་སྔོན་ཞིང་ཆེན་ཏང་ཨུའི་ཧྲུའུ་ཅི། ཧྲིན་ཀྲང་ཝང་ཅན་ཅོན་གྱིས་གྲོས་ཚོགས་ལ་འགོ་འཛིན་བྱས།
གྲོས་ཚོགས་ལས་བསྟན་དོན། ཀྲུང་དབྱང་གིས་ས་གནས་ལས་ཁུངས་བཅོས་སྒྱུར་ཟབ་སྤེལ་ཚོགས་འདུ་བསྡུས་པ་དེས། ས་གནས་ལས་ཁུངས་བཅོས་སྒྱུར་དངོས་སུ་ལག་བསྟར་བྱས་པ་མངོན་པར་མཚོན། ཏང་དང་རྒྱལ་ཁབ་ཀྱི་ལས་ཁུངས་བཅོས་སྒྱུར་ལས་དོན་གཏིང་ཟབ་ཏུ་སྤེལ་བ་ནི་རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་བྱེད་ནུས་དེང་རབས་ཅན་དུ་བསྒྱུར་བར་སྐུལ་འདེད་གཏོང་བའི་བྱེད་ཕྱོགས་གལ་ཆེན་ཞིག་ཡིན། ཞིང་ཆེན་ཡོངས་ཀྱི་རིམ་པ་སོ་སོའི་སྡེ་ཁག་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཏང་དང་རྒྱལ་ཁབ་ཀྱི་ལས་ཁུངས་བཅོས་སྒྱུར་གཏིང་ཟབ་ཏུ་སྤེལ་བའི་དགོངས་པ་གལ་ཆེན་ལ་གོ་བ་ཡང་དག་ལེན་པ་དང་། ཏང་གི་ཚོགས་ཆེན་བཅུ་དགུ་བ་དང་སྐབས་བཅུ་དགུ་བའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ། ཀྲུང་དབྱང་ཁྱོན་ཡོངས་བཅོས་སྒྱུར་ཟབ་སྤེལ་བྱ་བའི་ཨུ་ཡོན་ལྷན་ཁང་གི་གྲོས་ཚོགས་ཐེངས་གཉིས་པའི་དགོངས་དོན་བཅས་གོང་འོག་གཅིག་ཏུ་སྦྲེལ་ནས་སློབ་སྦྱོང་མཐར་ཕྱིན་བྱེད་དགོས། འདུ་ཤེས་བཞི་སྔར་ལས་ཇེ་བརྟན་དུ་གཏོང་བ་དང་ཡང་དག་པའི་ཆབ་སྲིད་ཁ་ཕྱོགས་རྒྱུན་འཁྱོངས་བྱེད་པ། བཅོས་སྒྱུར་དམིགས་འབེན་ལ་གོ་བ་ཡང་དག་ལོན་པར་བྱེད་པ། ཀྲུང་དབྱང་གི་བླང་བྱར་བསྟུན་པ། མཚོ་སྔོན་གྱི་ད་ཡོད་གནས་ཚུལ་དངོས་དང་ཟུང་དུ་སྦྲེལ་བ། གོང་འོག་བར་གསུམ་ཚང་མ་མཐུད་པ་བཅས་ལ་འབད་དེ། ས་གནས་ལས་ཁུངས་བཅོས་སྒྱུར་བྱ་བ་སྤེལ་བ་མཚོ་སྔོན་ཅན་དང་ལག་ལེན་ཅན། ཞིབ་ཕྲ་ཅན་བཅས་སུ་འཕེལ་བར་སྐུལ་འདེད་གཏོང་དགོས་ཟེར།
གྲོས་ཚོགས་ལས་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་པའོ་ཨོ་ཨེ་ཤ་ཡའི་གླེང་སྟེགས་ཀྱི་ཉིས་སྟོང་བཅོ་བརྒྱད་ལོའི་ལོ་ཚོགས་སྟེང་གསུང་བཤད་གནང་སྐབས། རང་རྒྱལ་གྱི་བཅོས་སྒྱུར་སྒོ་འབྱེད་ཀྱི་ཁ་ཕྱོགས་གཙོ་བོ་མངོན་གསལ་སྒོས་བསྟན་པར་མ་ཟད། དེས་དུས་རབས་གསར་བའི་ཀྲུང་གོ་དང་རྒྱལ་སྤྱི་སིམ་འདྲེས་ངང་འཕེལ་རྒྱས་འགྲོ་བའི་རྣམ་པ་གསར་བ་བཏོད། ང་ཚོས་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བཅོས་སྒྱུར་སྒོ་འབྱེད་ཀྱི་དགོངས་པ་གལ་ཆེན་ལ་སློབ་སྦྱོང་མཐར་ཕྱིན་བྱས་ཏེ། སྔར་ལས་ལྷག་པའི་སྒོ་ནས་བཅོས་སྒྱུར་གཏིང་ཟབ་གཡོ་མེད་བྱེད་པ་དང་། སྒོ་འབྱེད་ཀྱི་ཡིད་ཆེས་དང་ཆོད་སེམས་ཇེ་བརྟན་དུ་གཏོང་བ། གནས་ཐིག་ཡང་དག་པ་འཚོལ་བ། དགེ་མཚན་འདོན་སྤེལ་གང་ལེགས་བྱེད་པ། ཧུར་ཐག་འབད་འཐབ་བཅས་བྱས་ནས། བར་མ་ཆད་པའི་ངང་ཁྱབ་ཁོངས་གཙོ་བོ་དང་གནད་འགག་ལས་རིམ་གྱི་བཅོས་སྒྱུར་ལས་དོན་གཏིང་ཟབ་ཏུ་སྤེལ་མཐར། རང་རྟོགས་སྒོས་མཚོ་སྔོན་གྱིས་རྒྱལ་ཁབ་བཅོས་སྒྱུར་སྒོ་འབྱེད་ཁྲོད་ཟིན་པའི་ཁག་ཁུར་འོས་འགན་ཕྲག་སྟེང་དུ་ལེན་ཕོད་དགོས་ཟེར།
གྲོས་ཚོགས་ལས་ནན་གྱིས་བསྟན་དོན། བཅོས་སྒྱུར་སྒོ་འབྱེད་སྤེལ་ནས་ལོ་འཁོར་བཞི་བཅུ་ལོན་པར་རྟེན་འབྲེལ་ཞུ་བ་ནི། ཏང་དང་རྒྱལ་ཁབ་ཀྱི་ཆབ་སྲིད་འཚོ་བའི་ཁྲོད་ཀྱི་ལས་དོན་ཆེན་པོ་ཞིག་ཡིན། རྟེན་འབྲེལ་བྱ་འགུལ་དེ་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དགོངས་པ་དང་ཏང་གི་ཚོགས་ཆེན་བཅུ་དགུ་བའི་དགོངས་དོན་གཉིས་དྲིལ་སྒྲོག་མཐར་ཕྱིན་བྱེད་རྒྱུ་དང་གཞི་གཅིག་ཏུ་སྦྲེལ་ནས་འཛིན་དགོས་ཤིང་། ཐོག་མའི་ཕུགས་འདུན་མི་བརྗེད་པ་དང་འགན་འཁྲི་ཡིད་ལ་དམ་པོར་ཉར་བའི་བརྗོད་དོན་སློབ་གསོ་དང་གཞི་གཅིག་ཏུ་སྦྲེལ་ནས་འཛིན་དགོས། བཅོས་སྒྱུར་སྒོ་འབྱེད་ཀྱི་གཏམ་རྒྱུད་དང་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་གཏམ་རྒྱུད་ཡག་པོ་བཤད་པ། མཚོ་སྔོན་གྱི་རིགས་སོ་སོའི་མི་དམངས་ཡོངས་ཀྱི་མཐུན་སྒྲིལ་མདུན་སྐྱོད་ཀྱི་གཏམ་རྒྱུད་ཡག་པོ་བཤད་དེ། རིགས་སོ་སོའི་ལས་བྱེད་མང་ཚོགས་ཚང་མས་བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གི་ཉེ་འཁོར་ནས་སྔར་ལས་མཐུན་སྒྲིལ་གཅིག་གྱུར་བྱས་ཏེ། བློ་བརྟན་འགྱུར་མེད་ངང་བཅོས་སྒྱུར་སྒོ་འབྱེད་བྱ་བ་མཐའ་འཁྱོལ་བར་སྤེལ་དགོས་ཟེར།
གྲོས་ཚོགས་ལས་གྲོས་ཞིབ་བརྒྱུད་དེ་མཚོ་སྔོན་ཞིང་ཆེན་ཏང་ཨུའི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ལག་བསྟར་བྱེད་ཐབས་སྐོར་གྱི་བསམ་འཆར་ཞེས་པར་གྲོས་འཆམ་བྱུང་། གྲོས་ཚོགས་ལས་རྒྱལ་ཡོངས་སྲིད་ཁྲིམས་འགོ་ཁྲིད་ལས་བྱེད་པས་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དགོངས་པར་སློབ་སྦྱོང་མཐར་ཕྱིན་བྱེད་པའི་ཆེད་དོན་བགྲོ་གླེང་འཛིན་གྲྭའི་གནས་ཚུལ་སྙན་ཞུར་ཉན་པར་མ་ཟད། ད་དུང་རྒྱལ་ཡོངས་ཞིང་སྡེའི་མི་སྡོད་ཁོར་ཡུག་ལེགས་བཅོས་གཏོང་བའི་གྲོས་ཚོགས་ཀྱི་དགོངས་དོན་ལ་སློབ་སྦྱོང་མཐར་ཕྱིན།
གྲོས་ཚོགས་ལས་ད་དུང་དོན་དག་གཞན་པར་ཞིབ་འཇུག་བྱས།
Copyright © 2004-2017 QHTBAll Rights Reserved
举报电话:0971—6329640 投稿邮箱:1516514844@qq.com
版权声明 备案号:青ICP备05002201号-2 视听许可证:3010436 青公网安备 63010402000163号


text:
“སློབ་གྲྭའི་དཔེ་དེབ་ཁང་དུ་དཔེ་དེབ་ལྟ་བ་དང་ལུས་རྩལ་ཐང་དུ་རྒྱུག་ཤར་གློད་པ་སོགས་ནི་བརྗེད་པར་དཀའ་བའི་སློབ་ཆེན་འཚོ་བ་རེད”ཅེས་བོད་ལྗོངས་སློབ་ཆེན་ཐོན་ནས་ལོ་གཅིག་ལྷག་ཙམ་སོང་བའི་ཝུན་ཝུན་གྱིས་མ་ཡུམ་སློབ་གྲྭའི་སྐོར་གླེང་སྐབས་དེ་ལྟར་བཤད།
ཝུན་ཝུན་གྱི་མྱོང་ཚོར་དེ་བོད་ལྗོངས་སློབ་ཆེན་གྱིས་ཤེས་དཔལ་སློབ་གྲྭ་གཏོད་པའི་བྱེད་སྒོ་ལས་བྱུང་བ་ཞིག་རེད། སློབ་གྲྭའི་གདམས་ངག་དང་། སློབ་གྲྭའི་གླུ་གཞས། སློབ་གྲྭའི་རྟགས་མ། སློབ་གྲྭའི་དར་ཆ་བཅས་ཀྱིས་སློབ་ཆེན་ཡོངས་ཀྱི་དགེ་སློབ་ཀྱི་མོས་སེམས་དང་སྤོབས་སེམས་ཆེ་རུ་ཕྱིན་ཡོད། དེ་དང་དུས་མཚུངས་བོད་ལྗོངས་སློབ་ཆེན་གྱིས་ད་དུང་བརྙན་འཕྲིན་དྲིལ་བསྒྲགས་པར་གཞི་དང་དྲིལ་བསྒྲགས་པར་རིས《བོད་ལྗོངས་སློབ་ཆེན་གྱི་གོམ་སྟབས》སོགས་བཟོས་པ་དང《གྲགས་ཅན་དགེ་རྒན་གྱི་ཉམས་འགྱུར》སོགས་རྩོམ་སྒྲིག་པར་འདེབས་བྱས་ནས་སློབ་གྲྭའི་རིག་གནས་འཛུགས་སྐྱོང་ལ་སྔར་བས་སྐུལ་འདེད་བཏང་བ་རེད། བོད་ལྗོངས་སློབ་ཆེན་གྱི་ཏང་ཨུད་ཀྱི་ཧྲུའུ་ཅི་གཞོན་པ་དང་སློབ་སྤྱི་གཞོན་པ་ལོའུ་ཡོན་པིང་གིས་ལོ་བཅུ་ཕྲག་ཁ་ཤས་ཀྱི་སློབ་གཉེར་བརྒྱུད་རིམ་ཁྲོད་སློབ་གྲྭས་ཐོག་མཐའ་བར་གསུམ་དུ་ཤེས་དཔལ་སློབ་གྲྭ་བཏོད་པ་དང་མཐོ་སློབ་ཀྱི་བསམ་བློ་ཆབ་སྲིད་སློབ་གསོ་དང་། འགོ་ཁྲིད་ཚན་ཁག་འཛུགས་སྐྱོང་། དགེ་རྒན་དཔུང་ཁག་འཛུགས་སྐྱོང་། སློབ་གྲྭའི་ཁོར་ཡུག་འཛུགས་སྐྲུན་བཅས་དང་ཟུང་འབྲེལ་དམ་ཟབ་བྱས་པའི་ཁར་ཡུན་རིང་གི་འདུ་འགོད་ཅིག་ལ་བརྩིས་ཏེ་དམ་འཛིན་བྱས་པ་མ་ཟད། སློབ་གྲྭའི་གོམས་སྲོལ་བཟང་པོ་དང་། སློབ་སྲོལ་བཟང་པོ། དགེ་རྒན་གྱི་ཀུན་སྤྱོད་དང་གོམས་གཤིས་བཟང་པོ་བཅས་དར་སྤེལ་ཧུར་ཐག་བཏང་བ་བརྒྱུད། སློབ་མ་གསོ་སྐྱོང་གི་ཁོར་ཡུག་ལེགས་སུ་བཏང་སྟེ། བོད་ཀྱི་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་བྱེད་པའི“བློས་འགེལ་ཆོག་པ་དང་། སྤྱོད་ཐུབ་པ། སེམས་རྣལ་དུ་འབེབས་ཐུབ་པའི”བྱང་ཚད་མཐོ་ལ་སྤྱོད་གོ་ཆོད་པའི་ཤེས་ལྡན་མི་སྣ་ནུས་ཤུགས་ཡོད་རྒུས་གསོ་སྐྱོང་བྱས་ཡོད་ཅེས་ངོ་སྤྲོད་བྱས།
ཤེས་རྟོགས་བྱུང་བར་གཞིགས་ན། བོད་ལྗོངས་སློབ་ཆེན་གྱིས་སློབ་གྲྭའི་རིག་གནས་འཛུགས་སྐྱོང་ཚོགས་ཆུང་བཙུགས་ནས་སློབ་གྲྭའི་རིག་གནས་འཆར་འགོད་དང་སློབ་གྲྭའི་རིག་གནས་སྤུས་རྟགས་བྱེད་སྒོའི་རྣམ་གྲངས་འཛུགས་སྐྲུན་ཇུས་གཞི་བཟོས་ཏེ་སློབ་གྲྭའི་རིག་གནས་འཛུགས་སྐྱོང་ལ་སྐུལ་འདེད་གཏིང་ཟབ་གཏོང་རྒྱུ་འགན་ལེན་བྱས་ཡོད། བོད་ལྗོངས་སློབ་ཆེན་གྱི་དྲིལ་བསྒྲགས་པུའི་པུའུ་ཀྲང་ཟླ་བས་ངོ་སྤྲོད་བྱས་དོན། སློབ་གྲྭས་དཔེ་དེབ་ཁང་དང་སློབ་མའི་བྱེད་སྒོ་ལྟེ་གནས་སོགས་སྒྲིག་བཀོད་འཛུགས་སྐྲུན་ལ་ཤུགས་སྣོན་རྒྱག་པ་དང་དུས་མཚུངས། སློབ་གྲྭའི་ལོ་རྒྱུས་དང་སློབ་གྲྭའི་གནས་སྟངས་སློབ་གསོར་སྔར་བས་ཤུགས་སྣོན་བརྒྱབ་ནས་སློབ་གྲྭ་འཛུགས་སྐྲུན་འཕེལ་རྒྱས་ཀྱི་གཟི་བརྗིད་ལོ་རྒྱུས་དང་སྲོལ་རྒྱུན་བཟང་པོས་མི་སེམས་གཅིག་སྒྲིལ་དང་ཧུར་བསྐྱེད་ཡར་བརྩོན་ཡོང་བར་བྱས་ཡོད། སློབ་མ་འདུ་འཛོམས་བྱ་ཡུལ་དུ་སློབ་གྲྭའི་གདམས་ངག་རྡོ་རིང་དང་། སྦྱར་ཡིག་བྱང་བུ། ཕྱོགས་སྟོན་བྱང་བུ་བཅས་བཙུགས་པ་དང་ལེགས་བཤད་གྲགས་ཅན་སོགས་བཀལ་བ་དེ་དག་ལ་ས་མཐོའི་ཁྱད་ཆོས་དང་མི་རིགས་ཀྱི་ཁྱད་ཆོས་ཟབ་མོ་ལྡན་པ་མ་ཟད། སློབ་གྲྭའི་རིག་གནས་ཀྱི་ནང་དོན་ཡང་གཏིང་ཟབ་མཚོན་པར་བྱས་ཡོད། དེ་དང་དུས་མཚུངས་སློབ་གྲྭའི་སྔོ་འགྱུར་གྱི་ཕན་འབྲས་མངོན་གསལ་དོད་པོ་ཡོད་པ་དང་སློབ་གྲྭའི་ཁོར་ཡུག་གཙང་བ་དང་། སློབ་གྲྭའི་ཟ་ཁང་གཙང་བ། བཟའ་བཅའ་སོས་ལ་གོང་ཁེ་བ་བཅས་ལས་སློབ་གྲྭའི་རིག་གནས་འཕེལ་རྒྱས་ཐད་རྨང་གཞི་བརྟན་པོ་ཞིག་གཏིངས་ཡོད།
རྨང་གཞིའི་སྒྲིག་བཀོད་རྒྱུན་ཆད་མེད་པར་ལེགས་སུ་བཏང་བ་དང་སྦྲགས། སློབ་གྲྭས“རིག་གནས་ཀྱི་གྲགས་ཅན་མི་སྣ་སློབ་གྲྭར་གདན་འདྲེན་པ”དང“སྤྱོད་གཙང་རིག་གནས་སློབ་གྲྭར་ཁྱབ་གདལ”“ཁྱད་འཕགས་སྒྱུ་རྩལ་སློབ་གྲྭར་ཁྱབ་གདལ”སོགས་ཀྱི་བྱེད་སྒོ་སྒྲིག་འཛུགས་ཧུར་ཐག་བྱས་ནས་དགེ་སློབ་ཀྱི་བྱང་ཚད་མཐོ་རུ་བཏང་བ་རེད།
བོད་ལྗོངས་སློབ་ཆེན་གྱི་སློབ་སྤྱི་གཞོན་པ་པད་མ་ཚེ་རིང་གིས་སློབ་གྲྭས་རང་འགུལ་ངང་དྲ་རྒྱའི་གཡུལ་ས་བཟུང་ནས་དུས་ཐོག་ཏུ་སློབ་གྲྭའི་དྲ་རྒྱ་འཛུགས་སྐྱོང་དོ་དམ་སྒྲིག་གཞི་བཟོས་ནས་འབྲེལ་ཡོད་བྱ་ཐབས་བཏོན་པ་དང་དྲ་ཚིགས་དོ་དམ་དང་འཛུགས་སྐྱོང་ལ་ཤུགས་སྣོན་བརྒྱབ་ཡོད། དེ་དང་དུས་མཚུངས།《བོད་ལྗོངས་སློབ་ཆེན་གྱི“སྐད་འཕྲིན་གཉིས་དང་དུད་སྣེ་གཅིག”གི་སྙན་ཐོ་འགོད་པའི་ལམ་ལུགས》བཟོས་པ་དང་དགེ་སློབ་རང་ཉིད་ཀྱི་སྨྱན་སྦྱོར་ཚད་ལྡན་དུ་བཏང་བ་མ་ཟད། གླེང་ཕྱོགས་ཀྱི་ཁྲིད་སྟོན་ཡང་ཡག་པོ་བྱས་ཡོད།
བྱེད་སྒོ་སྤེལ་ཡུལ་ཧུར་ཐག་གཏོད་པ་དང་དུས་མཚུངས། བོད་ལྗོངས་སློབ་ཆེན་གྱིས་དགེ་སློབ་སྒྲིག་འཛུགས་བྱས་ནས་བརྗོད་དོན་གཙོ་བོ་ཁ་གསལ་བ་དང་། སྣེ་ཁྲིད་ཀྱི་ནུས་པ་ལེགས་པ། སློབ་མས་དགའ་པོ་བྱེད་པའི་སློབ་གྲྭའི་རིག་གནས་ཀྱི་བྱེད་སྒོ་ཁག་གཅིག་སྤེལ་བས་མི་སྣ་གསོ་སྐྱོང་གི་ནུས་པ་ཆེ་རུ་ཕྱིན་ཡོད། གཞན་ཡང་། 《བོད་ལྗོངས་སློབ་ཆེན་གྱི་སློབ་མའི་ཚོགས་པ་སྒྲིག་འཛུགས་དོ་དམ་སྲོལ་ཡིག》དང་དེ་བཞིན་འབྲེལ་ཡོད་ཡིག་ཆ་བཏོན་ནས་སློབ་གྲྭའི་ཚོགས་པ་འཛུགས་སྐྱོང་ལ་ཤུགས་སྣོན་བརྒྱབ་པ་དང་སློབ་མས་རིག་རྩལ་བྱེད་སྒོ་སྣ་ཚོགས་སྤེལ་བར་སྣེ་ཁྲིད་དེ་སློབ་གྲྭའི་རིག་གནས་འཚོ་བ་སྔར་བས་ཕུན་སུམ་ཚོགས་སུ་བཏང་བ་རེད། (བསོད་ནམས་བདེ་སྐྱིད་གཞོན་པས་བསྒྱུར། པ་ཚེ་གཞོན་པས་ཞུས)